**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΕΙΔΙΚΗ ΔΙΑΡΚΗΣ ΕΠΙΤΡΟΠΗ ΓΙΑ ΤΗΝ ΠΑΡΑΚΟΛΟΥΘΗΣΗ**

**ΤΟΥ ΣΥΣΤΗΜΑΤΟΣ ΚΟΙΝΩΝΙΚΗΣ ΑΣΦΑΛΙΣΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 14 Μαΐου 2024, ημέρα Τρίτη και ώρα 11.20΄, στην Αίθουσα «Προέδρου Δημητρίου Γεωργ. Παπασπύρου» (150) του Μεγάρου της Βουλής, συνεδρίασε η Ειδική Διαρκής Επιτροπή για την Παρακολούθηση του Συστήματος Κοινωνικής Ασφάλισης, υπό την προεδρία του Προέδρου αυτής, κυρίου Νεοκλή Κρητικού, με θέμα ημερήσιας διάταξης: «Ενημέρωση των μελών της Επιτροπής από τον Υφυπουργό Εργασίας και Κοινωνικής Ασφάλισης, κ. Παναγιώτη Τσακλόγλου και τον Γενικό Γραμματέα Κοινωνικών Ασφαλίσεων, κ. Νικόλαο Μηλαπίδη, για θέματα αρμοδιοτήτων τους».

Στη συνεδρίαση παρέστησαν ο Υφυπουργός Εργασίας και Κοινωνικής Ασφάλισης, κ. Παναγιώτης Τσακλόγλου, ο Γενικός Γραμματέας Κοινωνικών Ασφαλίσεων, κ. Νικόλαος Μηλαπίδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές, κ.κ. Ακτύπης Διονύσιος, Καραμπατσώλη Κωνσταντίνα, Κρητικός Νεοκλής, Οικονόμου Βασίλειος, Παπάς Θεοφάνης (Φάνης), Ράπτη Ζωή, Σαλμάς Μάριος, Σκόνδρα Ασημίνα, Στύλιος Γεώργιος, Φόρτωμας Φίλιππος, Χατζηιωαννίδου Μαρία - Νεφέλη, Γαβρήλος Γεώργιος, Καλαματιανός Διονύσιος - Χαράλαμπος, Καζάνη Αικατερίνη, Μουλκιώτης, Τσίμαρης Ιωάννης, Γεώργιος, Κατσώτης Χρήστος, Στολτίδης Λεωνίδας, Αθανασίου Μαρία, Φωτίου Θεανώ, Παπαδόπουλος Νικόλαος, Μπιμπίλας Σπυρίδων και Χουρδάκης Μιχαήλ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Αγαπητές και αγαπητοί συνάδελφοι, καλημέρα σας και χρόνια πολλά σε όλους. Χριστός Ανέστη. Έχουμε μια ακόμα συνεδρίαση της Ειδικής Επιτροπής για την Παρακολούθηση του Συστήματος Κοινωνικής Ασφάλισης, με εκλεκτούς, βέβαια, προσκεκλημένους σήμερα. Προσωπικά θέλαμε πολύ καιρό να πραγματοποιηθεί και ευχαριστούμε που καταφέραμε να συντονιστούμε, κ. Υπουργέ, για να μας δώσετε ένα ολοκληρωμένο αποτέλεσμα ενώπιόν μας, τι είναι αυτά τα καινούργια που διαπραγματευόσαστε. Σας καλωσορίζουμε.

Καλωσορίζουμε τον κ. Τσακλόγλου, τον Υφυπουργό Εργασίας και Κοινωνικής Ασφαλίσης και το Γενικό Γραμματέα Κοινωνικών Ασφαλίσεων, τον κ. Νικόλαο Μηλαπίδη, οι οποίοι, βέβαια, όπως είπα προηγουμένως, θα μιλήσουν για θέματα των δικών τους αρμοδιοτήτων που αφορούν σε ένα κρίσιμο νευραλγικό Υπουργείο. Σας ευχαριστούμε θερμά για την τιμή που μας κάνατε και για τους υπόλοιπους συναδέλφους, που μόλις τελειώσουν μπορείτε να πάρετε το λόγο και να υποβάλετε τις ερωτήσεις. Καλή αρχή να έχουμε.

Ο λόγος σε εσάς, κ. Υφυπουργέ.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κ. Πρόεδρε. Καταρχάς, εγώ, πρέπει να ευχαριστήσω εσάς και την Επιτροπή σας για την πρόσκληση. Έχω ετοιμάσει μια παρουσίαση, την οποία μπορείτε να τη βλέπετε. Φυσικά, θα αναφέρομαι στα κύρια σημεία. Θα ήθελα να ξεκινήσω από κάτι βασικό, ποιοι είναι οι βασικοί άξονες της πολιτικής μας. Δηλαδή, τι είναι αυτά, τα οποία είναι οι βασικές επιδιώξεις μας. Το έχω βάλει σε 6 σχηματικά σημεία. Το πρώτο είναι η ενίσχυση της σταθερότητας του Συστήματος Κοινωνικής Ασφάλισης. Το δεύτερο είναι ο εξορθολογισμός του Ασφαλιστικού Συστήματος και κυρίως η ενθάρρυνση της συμμετοχής στην αγορά εργασίας. Το τρίτο είναι ο θεσμικός εκσυγχρονισμός του δεύτερου πυλώνα της Κοινωνικής Ασφάλισης. Το τέταρτο είναι ο εκσυγχρονισμός του ΕΦΚΑ και η εκκαθάριση των εκκρεμών συντάξεων και το πέμπτο είναι η αύξηση του εισοδήματος των συνταξιούχων με ένα δίκαιο και, κυρίως, δημοσιονομικά βιώσιμο τρόπο.

Τέλος, το τελευταίο και πολύ σημαντικό σημείο έχει να κάνει με τη στήριξη των ατόμων με αναπηρία. Στην περίοδο αυτή, από το 2010 έως το 2023, έχουν ψηφιστεί συνολικά 6 ασφαλιστικοί νόμοι. Υπήρχαν, βέβαια, αρκετές ασφαλιστικές διατάξεις, σε άλλα νομοσχέδια. Τώρα οι νόμοι αυτούς καλύπτουν μια ευρεία γκάμα θεμάτων, από την ενσωμάτωση κοινοτικών οδηγιών, μέχρι τη μεταρρύθμιση της επαγγελματικής ασφάλισης, μέχρι τη δημιουργία του ΤΕΚΑ, μέχρι την αύξηση των ποσοστών αναπλήρωσης για άτομα με αρκετά χρόνια ασφάλισης.

Ας πάμε, όμως, κατευθείαν στα τρία πρώτα ζητήματα που θα τα παρουσιάσω εγώ και τα τρία τελευταία θα τα παρουσιάσει ο κύριος Μηλαπίδης. Το πρώτο και κυριότερο είναι η ενίσχυση της σταθερότητας του συστήματος κοινωνικής ασφάλισης. Τι εννοούμε με αυτό; Το σύστημα κοινωνικής ασφάλισης της χώρας μας μέχρι πολύ πρόσφατα ήταν αποκλειστικά διανεμητικό. Τι θα πει διανεμητικό σύστημα; Διανεμητικό σύστημα είναι εκείνο το σύστημα όπου οι εισφορές οι δικές μας των νυν εργαζομένων χρησιμοποιούνται για να πληρωθούν οι συντάξεις των νυν συνταξιούχων.

Καταλαβαίνετε ότι τα διανεμητικά συστήματα λειτουργούν αποτελεσματικά, όταν υπάρχουν πολλοί εργαζόμενοι και λίγοι συνταξιούχοι. Θα έχετε ακούσει συχνά αυτό που λένε πολλοί συνάδελφοί μου οικονομολόγοι για τον κανόνα του 4 προς 1, δηλαδή ότι αυτά τα συστήματα δουλεύουν καλά όταν έχουν τέσσερις εργαζόμενους για έναν συνταξιούχο. Αυτός ο κανόνας δεν ισχύει πλέον πουθενά στον κόσμο, ίσως σε μερικές αναπτυσσόμενες χώρες μόνο. Όταν οι δημογραφικές συνθήκες μεταβληθούν, τα προβλήματα αρχίζουν και υπάρχει ανάγκη προσαρμογής. Αυτό είναι κάτι το οποίο στις περισσότερες ανεπτυγμένες χώρες έγινε εδώ και αρκετές δεκαετίες όταν πήραν χαμπάρι του τι ήταν οι συνέπειες του δημογραφικού και πρακτικά έκαναν δύο πράγματα.

Το πρώτο ήταν μέτρα για την ανάσχεση της αύξησης όχι της συνταξιοδοτικής δαπάνης, αλλά της συνταξιοδοτικής δαπάνης σαν ποσοστό του Ακαθάριστου Εγχώριου Προϊόντος. Το δεύτερο πράγμα το οποίο έκαναν ήταν να ενισχύσουν, να βάλουν δίπλα στα διανεμητικά συστήματα και κάποια συστήματα κεφαλαιοποιητικά, τα οποία να μην υπόκεινται στο δημογραφικό κίνδυνο. Το πρώτο κομμάτι στην Ελλάδα πρακτικά έγινε στα χρόνια των μνημονίων, πολλές φορές και με επώδυνες περικοπές.

Το δεύτερο το κομμάτι για τη διαφοροποίηση του κινδύνου ουσιαστικά έγινε αυτή την τελευταία πενταετία. Δυο μεγάλες μεταρρυθμίσεις έχουν γίνει. Πρώτον, η σταδιακή μετατροπή της επικουρικής ασφάλισης από διανεμητική σε κεφαλαιοποιητική και η ίδρυση του Ταμείου Επικουρικής Κεφαλαιοποιητικής Ασφάλισης, του ΤΕΚΑ. Γιατί το κάναμε αυτό; Για μια σειρά από λόγους, οι οποίοι είναι όλοι πολύ σημαντικοί. Το πρώτο είναι αυτό που ανέφερα και προηγουμένως, δηλαδή η μείωση του δημογραφικού κινδύνου για την κοινωνική ασφάλιση. Μην ξεχνάμε ότι η κοινωνική ασφάλιση – το λέει και ο όρος – είναι η ασφάλιση. Η πρώτη αρχή των ασφαλειών είναι ότι «δεν βάζω όλα μου τα αυγά σε ένα καλάθι», θέλω να έχουν διαφορετικούς κινδύνους.

Έχω δύο παιδιά που είναι φοιτητές. Η πρώτη έχει αρχίσει να δουλεύει, έχει «χτυπήσει» το πρώτο της ένσημο, ο γιος μου όχι ακόμα. Αυτά τα παιδιά όταν θα πάρουν τη σύνταξή τους θα έχει τρία κομμάτια. Θα έχει το πρώτο κομμάτι που θα είναι η εθνική σύνταξη. Η εθνική σύνταξη καταβάλλεται από τον Προϋπολογισμό. Έχει αυτό κίνδυνο; Ναι, έχει τον δημοσιονομικό κίνδυνο, το ίδιο με την προηγούμενη δεκαετία. Το δεύτερο κομμάτι της σύνταξης τους θα είναι η ανταποδοτική σύνταξη. Έχει κίνδυνο. Ναι, έχει το δημογραφικό.

Το τρίτο θα είναι εκείνο το κομμάτι το οποίο θα είναι από την κεφαλαιοποιητική σύνταξη, την επικουρική. Έχει κίνδυνο; Έχει. Είναι ο κίνδυνος των αγορών. Αλλά, ακριβώς, επειδή η συσχέτιση μεταξύ των τριών αυτών κινδύνων δεν είναι πάρα πολύ υψηλή, ότι το ρίσκο για όλο το σύστημα μας της κοινωνικής ασφάλισης είναι χαμηλό. Αυτό είναι βασική αρχή των ασφαλειών και είναι κάτι το οποίο το εξασφαλίζουμε με αυτή τη μεταρρύθμιση.

Το δεύτερο είναι ότι η χώρα μας, όπως είπα, μέχρι πρόσφατα όλα ήταν διανεμητικά, αλλά υπάρχουν πολλές χώρες όπου λειτουργούν κεφαλαιοποιητικά συνταξιοδοτικά συστήματα εδώ και πάρα πολλά χρόνια. Εκεί μπορούμε να κάνουμε συγκρίσεις ανάμεσα στις αποδόσεις των διανεμητικών και των κεφαλαιοποιητικών συστημάτων και τα κεφαλαιοποιητικά έχουν πολύ υψηλότερες αποδόσεις, αν και έχουν μεγαλύτερες διακυμάνσεις οι αποδόσεις τους, σε μακροχρόνια βάση. Αυτό μας κάνει να πιστεύουμε ότι θα έχουν σημαντικά υψηλότερες συντάξεις οι μελλοντικοί συνταξιούχοι από αυτό το σύστημα, σε σχέση με το τωρινό σύστημα, κάτι που, αν το δείτε κιόλας, καταγράφεται και στο τελευταίο Ageing Report της Ευρωπαϊκής Επιτροπής.

Το τρίτο και πάρα πολύ σημαντικό είναι το ότι αυτό το σύστημα, ουσιαστικά, δημιουργεί κεφάλαιο, ένα κομμάτι του οποίου θα επενδυθεί και στην ελληνική οικονομία, δίνοντας ώθηση στην οικονομική ανάπτυξη της χώρας μας. Υψηλότερη οικονομική ανάπτυξη σημαίνει περισσότερες επενδύσεις, περισσότερη παραγωγικότητα, υψηλότεροι μισθοί, υψηλότερες εισφορές κοινωνικής ασφάλισης, υψηλότεροι άμεσοι και έμμεσοι φόροι και επίσης και αύξηση της απασχόλησης. Παρεμπιπτόντως, αυτό, αν έχω και υψηλότερες εισφορές κοινωνικής ασφάλισης, σημαίνει ότι κατά πάσα πιθανότητα αυτοί οι άνθρωποι θα πάρουν και υψηλότερη κύρια σύνταξη αργότερα.

Το τέταρτο είναι το ότι, ουσιαστικά, αυτό το σύστημα με τη δημιουργία των ατομικών «κουμπαράδων», δίνει μεγάλα αντικίνητρα για να καταφύγει κάποιος στην αδήλωτη εργασία. Είναι από τις μεγάλες πληγές της ελληνικής οικονομίας. Τέλος, υπάρχουν και δύο ακόμα πράγματα τα οποία είναι λίγο περισσότερο τεχνικά. Το πρώτο είναι το ότι, όταν φτάσει το ΤΕΚΑ σε φάση ωριμότητας θα έχει κεφαλαιοποιητικά στοιχεία που φτάνουν περίπου το 50% του ελληνικού ΑΕΠ. Δεν θα είναι όλα μέσα στην ελληνική οικονομία, ούτε καν τα περισσότερα εδώ πέρα, αλλά και ένα σημαντικό ποσοστό από αυτά το να είναι εδώ δίνει μεγάλο βάθος στην αγορά κεφαλαίου, κάτι που το έχουμε πραγματικά ανάγκη και στη χώρα μας. Το τελευταίο είναι κάτι το οποίο η χώρα μας υστερεί πολύ σε σχέση με άλλες αναπτυγμένες χώρες και είναι το ζήτημα του οικονομικού αλφαβητισμού, όπου είμαστε αρκετά πίσω και, πραγματικά, αυτό το σύστημα μπορεί να βοηθήσει σε αυτή την περίπτωση.

Η σημερινή εικόνα τώρα, είμαστε ακόμα στα πρώτα στάδια. Οι ασφαλισμένοι, σύμφωνα με τα τελευταία στοιχεία που μου έδωσε προχθές το ΤΕΚΑ, είναι αυτή τη στιγμή γύρω στις 367.000. οι εργοδότες είναι γύρω στους 148.000 και τα υπό διαχείριση κεφάλαια είναι 134 εκατ., ένα ποσό, όμως, το οποίο αυξάνει πολύ γρήγορα.

Ο δεύτερος μεγάλος άξονας έχει να κάνει με τον εξορθολογισμό του ασφαλιστικού συστήματος και την ενθάρρυνση της συμμετοχής στην αγορά εργασίας. Εδώ έχουν ληφθεί μια σειρά από μέτρα. Το πρώτο, και πολύ σημαντικό, ήταν η μείωση των ασφαλιστικών εισφορών κατά 4,4 ποσοστιαίες μονάδες. Είναι αυτό που οι οικονομολόγοι αποκαλούν «τη φορολογική σφήνα», δηλαδή η διαφορά ανάμεσα στο τι πληρώνει ο εργοδότης και το τι παίρνει ο εργαζόμενος.

Γενικά αυτό που έχει παρατηρηθεί σε όλες τις χώρες και υπάρχουν και εμπειρικές μελέτες αντίστοιχες και για την Ελλάδα, είναι ότι όταν μειώνεται αυτή η «σφήνα» αυξάνεται αρκετά η απασχόληση. Δηλαδή, υπάρχουν κίνητρα και από τους εργοδότες να προσλάβουν περισσότερους εργαζομένους, αλλά υπάρχει και μεγαλύτερη διάθεση εργαζομένων, λόγω του υψηλότερου μισθού, να αναλάβουν θέσεις εργασίας. Ένα σημαντικό κομμάτι αυτής της μείωσης, της πολύ σημαντικής μείωσης, στην ανεργία που είδαμε τα προηγούμενα χρόνια, πιθανόν να μπορεί να αποδοθεί εκεί. Είπα ότι κάναμε μείωση 4,4 μονάδες, θα κάνουμε ακόμα μία μείωση 1 μονάδας, μισή μονάδα το 2025 και μισή μονάδα το 2027.

Το δεύτερο που κάναμε εντάσσεται σε μια προσπάθεια γενικά για τη συμφιλίωση του εργασιακού και του επαγγελματικού βίου. Το κυριότερο είναι το ότι θέλουμε να προωθήσουμε γενικά την απασχόληση εκείνων των ομάδων του εργατικού δυναμικού που υστερούμε σε σχέση με την Ευρωπαϊκή Ένωση. Ίσως το πιο χαρακτηριστικό κομμάτι είναι στις γυναίκες και κοντά σε άλλα μέτρα, τα οποία έχουμε πάρει που έχουν σχέση με την αύξηση, των θέσεων σε βρεφονηπιακούς σταθμούς, την επέκταση του ολοήμερου σχολείου, την εφαρμογή νέων θεσμών, όπως είναι «οι νταντάδες της γειτονιάς» και λοιπά. Το 2023, επεκτείναμε το διάστημα στο οποίο παρέχεται το επίδομα μητρότητας, το ίδιο όπως και στον δημόσιο τομέα, δηλαδή επί ένα 9μηνο και στις μισθωτές του ιδιωτικού τομέα.

Το επόμενο που κάναμε ήταν, και έχει σχέση με κάποια αργότερα που θα το αναφέρει πιθανόν και ο κ. Μηλαπίδης, ενιαιοποιήσαμε το ποσοστό αναπηρίας για την παροχή αναπηρικής σύνταξης. Κάτι το οποίο διέφερε μέχρι πρόσφατα και ανάλογα με τα πρώην ταμεία, αλλά και ανάλογα με το αν κάποιος ήταν ασφαλισμένος για πρώτη φορά πριν ή μετά το 1993.

Επεκτείναμε την μάχιμη πενταετία σε όλα τα Σώματα Ασφαλείας και τις Ένοπλες Δυνάμεις, ώστε να αποκατασταθούν αδικίες που υπήρχαν μεταξύ αυτών. Καταργήσαμε τη μη ανταποδοτική ειδική εισφορά 1% υπέρ του Ταμείου Πρόνοιας Δημοσίων Υπαλλήλων και των μετοχικών ταμείων και αυξήσαμε το στάνταρ των δόσεων της ρύθμισης από 12 σε 24.

Θα δώσω λίγη μεγαλύτερη σημασία για τον τελευταίο νόμο τον οποίο κάναμε, γιατί αυτός είναι ο μόνος ο οποίος ψηφίστηκε από την παρούσα Βουλή. Αυτό το πράγμα που κάναμε ήταν ότι επεκτείναμε πρακτικά σε όλες τις απασχολούμενες, δηλαδή και στις αυτοαπασχολούμενες ελεύθερες επαγγελματίες και αγρότισσες, την παροχή επιδόματος μητρότητας για διάρκεια εννέα μηνών στο ύψος του κατώτατου μισθού. Οπότε, περιμένουμε και από εκεί να έχουμε ενθαρρυντικά αποτελέσματα για αύξηση της συμμετοχής των γυναικών στην αγορά εργασίας.

Το δεύτερο ήταν ότι αναμορφώσαμε το πλαίσιο για τους εργαζόμενους συνταξιούχους. Αν θυμάστε παλαιότερα, ήταν ότι μπορούσε να εργαστεί σαν συνταξιούχος αλλά αμέσως κοβόταν το 30% της σύνταξης. Πριν το 2019 ήταν για 60% το αντίστοιχο του ποσού. Ο συνταξιούχος λαμβάνει την πλήρη σύνταξη του. Υπάρχει ένας ανταποδοτικός πόρος υπέρ ΤΕΚΑ, ο οποίος είναι το 10% της επιπρόσθετης αμοιβής και αυτός είναι και «πλαφοναρισμένος» κιόλας. Οπότε αντιλαμβάνεστε ότι αν η απασχόληση είναι, για παράδειγμα, μερική απασχόληση για λίγες ώρες, προφανώς αυτό είναι σχετικά χαμηλό. Αν είναι για κάποια πολύ προσοδοφόρα απασχόληση, θα είναι προφανώς αρκετά υψηλότερο. Φαίνεται να είναι ιδιαίτερα επιτυχημένο αυτό το μέτρο. Με την έννοια του ότι οι εργαζόμενοι συνταξιούχοι που με το προηγούμενο καθεστώς ήταν γύρω τους 36.000, ήδη στην πλατφόρμα του ΕΦΚΑ έχουν καταγραφεί 81.000 εργαζόμενοι και είναι και διαρκώς αυξανόμενο το νούμερο αυτό.

Το τρίτο που πήραμε ήταν για μια άλλη ομάδα στην οποία υστερούμε σε σχέση με την Ευρωπαϊκή Ένωση, που είναι τα άτομα με αναπηρία. Πρακτικά, αυτό το πράγμα που κάνουμε δίνει τη δυνατότητα απασχόλησης σε συνταξιούχους αναπηρίας, χωρίς απώλεια σύνταξης, χωρίς την επιβολή του πόρου, οπότε και από εκεί πιστεύουμε ότι θα αυξηθεί η προσφορά εργασίας από τα άτομα αυτά στην αγορά εργασίας. Το άλλο μέτρο που νομοθετήσαμε ήταν η αύξηση του ορίου καταβολής σύνταξης με οφειλές, όπου το όριο που 20.000 πηγαίνει σε 30.000 ευρώ. Έχει κάποιους ειδικούς όρους. Αν θα γίνει ερώτηση, θα σας πω μετά.

Το επόμενο ήταν πολύ υποβοηθητικό για άτομα τα οποία είχαν επικουρική σύνταξη. Δηλαδή, μέχρι τώρα με τις επικουρικές συντάξεις αυτό το οποίο γινόταν, ίσχυαν οι κανόνες των πρώην ταμείων και οι κανόνες των πρώην ταμείων ήταν πολύ διαφορετικοί μεταξύ τους. Δηλαδή, για παράδειγμα στο Δημόσιο σου έδιναν μόνο αν είχες τόσα χρόνια επικουρική ασφάλιση όσα είχες και για κύρια σύνταξη. Στο ΙΚΑ, αντίθετα, ήταν δεκαπενταετία. Τώρα έχουμε κάνει δεκαπενταετία για όλους, οπότε αυτό αλάφρυνε πολύ το σύστημα και μπόρεσαν να πάρουν πολλοί, κυρίως στο δημόσιο τομέα, τη σύνταξή τους.

Τέλος, είχαμε και την αναμόρφωση του πλαισίου για τον ενεργό και το μη ενεργό ΑΜΚΑ. Υπάρχουν αυτήν τη στιγμή στον ΕΦΚΑ δύο μεγάλα έργα, τα οποία τρέχουν και τα οποία θα βοηθήσουν πάρα πολύ στο κομμάτι στο οποίο θα αναφερθεί ο κ. Μηλαπίδης αργότερα και στην γρήγορη απονομή των συντάξεων, αλλά είναι κεφαλαιώδους σημασίας γενικότερα.

Το πρώτο είναι το ότι δημιουργούμε ένα πραγματικά ολοκληρωμένο πληροφοριακό σύστημα. Ολοκληρωμένο πληροφοριακό σύστημα θεωρητικά έχει και αυτή τη στιγμή ο ΕΦΚΑ, αλλά είναι στην πραγματικότητα 88 υποσυστήματα. Το δεύτερο είναι να κάνει με την ψηφιοποίηση του ασφαλιστικού ιστορικού μας, ώστε αυτό το οποίο λέγαμε παλαιότερα, για παράδειγμα να μπορείς αμέσως να βρεις τη σύνταξή σου.

Τέλος, το τελευταίο νομοσχέδιο που ψηφίσαμε είχε μια πολύ σημαντική τομή που έχει να κάνει με την μη υποχρεωτική ασφάλιση, την εθελοντική συλλογική συνταξιοδοτική αποταμίευση, δηλαδή τον τομέα της που έχει να κάνει με την επαγγελματική ασφάλιση. Απλοποιήσαμε τις διαδικασίες σύστασης των ταμείων επαγγελματικής ασφάλισης. Δώσαμε τη δυνατότητα να ιδρυθούν πολυεργοδοτικά ταμεία. Ενισχύσαμε τους κανόνες διαφάνειας και καλής διακυβέρνησης. Ενισχύσαμε την εποπτεία τους, μέσω της μεταφοράς της στην Τράπεζα της Ελλάδος, από την 1η της επόμενης χρονιάς και αναθεωρήσαμε το φορολογικού πλαίσιο, με τέτοιο τρόπο που να δίνει κίνητρα για μακροχρόνια συνταξιοδοτική αποταμίευση και για την παροχή σύνταξης αντί για εφάπαξ.

Πρέπει να πω ότι αυτός ο τομέας είναι πραγματικά πολύ λιγότερο ανεπτυγμένος στη χώρα μας από ό,τι είναι σε άλλες χώρες. Εχω κάποια στοιχεία εκεί. Στο τέλος της προηγούμενης χρονιάς υπήρχαν 28 τέτοια Ταμεία Επαγγελματικής Ασφάλισης, σύνολο ενεργητικού γύρω στα 400 εκατομμύρια, λίγο λιγότερο από 400 εκατομμύρια και ασφαλισμένους, γύρω στις 60.000.

Το δεύτερο κομμάτι του δεύτερου πυλώνα, που είναι τα Ομαδικά Ασφαλιστήρια Συμβόλαια, αυτά είχαν περισσότερο ενεργητικό κοντά στα 2 δισεκατομμύρια και αριθμό ασφαλισμένων γύρω στους 74.000, αλλά ξαναλέω, και η συνολική κεφαλαιοποίησή τους, αλλά και ο αριθμός των εργαζομένων τους είναι πολλοστημόριο από αυτό το οποίο μπορούμε να δούμε σε άλλες ευρωπαϊκές χώρες. Ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής ):** Ευχαριστούμε πολύ και θα θέλαμε αυτή την παρουσίαση να την έχουμε, κύριε Υφυπουργέ, αν δεν έχετε πρόβλημα.

Τον λόγο έχει ο κύριος Νικόλαος Μηλαπίδης.

**ΝΙΚΟΛΑΟΣ ΜΗΛΑΠΙΔΗΣ (Γενικός Γραμματέας Κοινωνικών Ασφαλίσεων):** Καλημέρα και από εμένα, χρόνια πολλά σε όλους και όλους. Ευχαριστώ και τον κύριο Κρητικό, τον Πρόεδρο της Επιτροπής, για την ευκαιρία που έχουμε να ενημερώσουμε τα μέλη του Κοινοβουλίου. Είναι χαρά και τιμή μας για το Υπουργείο Εργασίας. Συνεχίζω από εκεί που σταμάτησε ο κύριος Υφυπουργός την παρουσίαση.

Περνάω στο κομμάτι του ΕΦΚΑ. Όπως γνωρίζετε επρόκειτο για μια πολύ σημαντική μεταρρύθμιση για το Ασφαλιστικό Σύστημα της χώρας, η οποία αντιμετώπισε μια σειρά από καθυστερήσεις, προβλήματα, τον κατακερματισμό του ασφαλιστικού συστήματος. Καθώς τα χρόνια περνούν, ο ΕΦΚΑ βελτιώνεται έχει μετατραπεί σε ένα σύγχρονο Ασφαλιστικό Οργανισμό και νομίζω ότι η πρόοδος που συντελείται είναι πολύ σημαντική. Τα επόμενα χρόνια θα είναι ακόμα καλύτερα. Αποτελεί συνοδοιπόρο του πολίτη σε όλες τις στιγμές της ζωής του, από τη γέννηση μέχρι και το θάνατό του. Αυτή τη στιγμή έχει πάνω από δύο εκατομμύρια συνταξιούχους. Λειτουργεί ως βασικός πυλώνας του Κοινωνικού Κράτους και είναι βασική προτεραιότητα του Υπουργείου Εργασίας η προώθηση κάθε λύσης, η οποία βελτιώνει τη λειτουργία του ΕΦΚΑ, γιατί ακριβώς αφορά το σύνολο των εργαζομένων και το σύνολο των ασφαλισμένων της χώρας.

Η είδηση είναι ότι ο ΕΦΚΑ πλέον παράγει συντάξεις και όχι καθυστερήσεις. Νομίζω ότι ήταν ένα κοινωνικό άλγος, το οποίο δεν περιποιούσε τιμή για ένα σύγχρονο ευρωπαϊκό κράτος. Έχουμε εδώ πέρα κάποια νούμερα, στα οποία θα αναφερθώ εκτενώς. Ξέρετε ότι έγινε μια πολύ μεγάλη προσπάθεια από το 2020 μέχρι το 2023 σε δύο βασικούς άξονες. Ο ένας ήταν ο εξορθολογισμός της ασφαλιστικής νομοθεσίας, ενοποίηση και απλοποίηση κανόνων και ο δεύτερος ήταν η αξιοποίηση της τεχνολογίας, ούτως ώστε να πηγαίνουμε σε έκδοση συντάξεων, με ταχύτερο αποτελεσματικότερο και έγκαιρο τρόπο.

Δημιουργήθηκαν ενιαία κέντρα υποδομών σε όλη την Ελλάδα. Ο μέσος χρόνος έκδοσης νέων συντάξεων είναι πλέον στους 2 μήνες, όταν το 2019 ήταν 18. Εκδίδονται σήμερα πάνω από 1.250 Συντάξεις την ημέρα, έναντι 500 το 2019. Έχει εκκαθαριστεί το 95% του συνόλου των εκκρεμών συντάξεων που αφορούσαν τα έτη 2021, 2022 και 2023. Έχουν ενοποιηθεί και απλοποιηθεί οι κανόνες. Δημιουργήθηκαν διαδικασίες fast-track και έχει ψηφιοποιηθεί το σύνολο των νέων αιτήσεων συνταξιοδότησης.

Η «φωτογραφία» της στιγμής με μήνα αναφορά στον Μάρτιο, σε ό,τι αφορά στις εκκρεμότητες, όπως βλέπετε και στην παρουσίαση, όσον αφορά τις κύριες συντάξεις, είμαστε στις 21.000, όσον αφορά τις επικουρικές στις 26.000, τα εφάπαξ είναι στα 9.300 και οι διεθνείς συντάξεις είναι στις 18.000. Πέρα από όλο αυτό το μεγάλο έργο το οποίο έχει ο ΕΦΚΑ, την απονομή των συντάξεων, όπως ήδη προηγήθηκε και ειπώθηκε και από τον κύριο Τσακλόγλου, το βασικό στοίχημα του ΕΦΚΑ είναι ο ψηφιακός μετασχηματισμός του, ούτως ώστε να αντιμετωπίσει όλες τις προκλήσεις που έχει μπροστά του και όσον αφορά την εκπαίδευση και την ανάπτυξη, την εξυπηρέτηση του πολίτη, αλλά και την μακροπρόθεσμη οικονομική ισορροπία, επιδιώκοντας πάντα μια λειτουργική αριστεία.

Έργα τα οποία έχουν ενταχθεί στο Ταμείο Ανάκαμψης και Ανθεκτικότητας, με προϋπολογισμό 35 εκατομμύρια ήδη εξελίσσονται. Είναι η δημιουργία του Ολοκληρωμένου Πληροφοριακού Συστήματος, με τη διασύνδεση 88 διαφορετικών βάσεων δεδομένων. Σκεφτείτε ότι όταν ο ΕΦΚΑ δημιουργήθηκε είχαμε πάνω από 90 Ταμεία, είχαμε πάνω από 1.500 τρόπους απονομής συντάξεων και παροχών και τώρα έχουμε 88 συστήματα.

Σκεφτείτε τι σημαίνει αυτό στη διαδοχική ασφάλιση, τι σημαίνει αυτό στη διαδοχική και στην παράλληλη ασφάλιση. Είναι αυτό το οποίο κάποτε γινόταν χειροκίνητα και ο φάκελος πήγαινε από ταμείο σε ταμείο για να βγει η σύνταξη. Είναι ένα έργο εμβληματικό, όπως εμβληματικού χαρακτήρα είναι και η ψηφιοποίηση του ασφαλιστικού βίου. Θυμίζω ότι από το 2002 και μετά είναι ψηφιοποιημένο το αρχείο. Από το 2002 και πίσω όμως δεν είναι και επειδή εκείνες οι γενιές έρχονται να βγουν στη σύνταξη, αποτελεί προτεραιότητα να ψηφιοποιηθεί ο ασφαλιστικός βίος κάτω από μία «ομπρέλα» του ΕΦΚΑ, ούτως ώστε και αυτό να οδηγήσει στην επιτάχυνση της απονομής των συντάξεων.

Δράσεις που έχουν υλοποιηθεί, σήμερα ο ΕΦΚΑ έχει πάνω από 110 ηλεκτρονικές υπηρεσίες, λειτουργεί το «ψηφιακό δωμάτιο», λειτουργεί ο πύργος ελέγχου που παρακολουθεί τις εκκρεμότητες σε όλη την Ελλάδα. Μια ρύθμιση του τελευταίου χαρακτήρα ήταν και η χορήγηση ασφαλιστικής ικανότητας σε όσους έχουν καθυστερημένες και ληξιπρόθεσμες οφειλές μέχρι του ποσού των 100 ευρώ. Θυμίζω ότι κάποιος που μπορεί να χρωστούσε και τις τρέχουσες οφειλές για 5 - 10 ευρώ έβλεπε τον εαυτό του στο σύστημα ως μη ασφαλισμένο. Πέρασε μια νομοθετική διάταξη, που λέει μέχρι το χρέος των 100 ευρώ δεν συντρέχει λόγος ανησυχίας, δεν είναι κανένας ασφαλιστικά ικανός, άρα έχει πρόσβαση σε όλες τις παροχές που συνοδεύουν την ασφαλιστική ικανότητα.

Προφανώς, πέρα από την εποπτεία του ΕΦΚΑ, που είναι ένας ασφαλιστικός οργανισμός με μεγάλη σημασία, προτεραιότητα του Υπουργείου είναι και η αύξηση του εισοδήματος των συνταξιούχων με δίκαιο και δημοσιονομικά βιώσιμο τρόπο. Γνωρίζετε πάρα πολύ καλά ότι το ασφαλιστικό σύστημα είναι από τους βασικότερους πυλώνες του κοινωνικού κράτους. Υποστηρίζει την αξιοπρεπή διαβίωση των ηλικιωμένων, των αναπήρων και διασφαλίζει ότι οι πολίτες μπορούν να αντιμετωπίσουν την επέλευση ασφαλιστικών και οικονομικών κινδύνων κατά τη διάρκεια του εργασιακού βίου με αξιοπρέπεια.

Στο πλαίσιο αυτό, λοιπόν, τα προηγούμενα χρόνια, πάλι από το 2020 μέχρι και σήμερα, έχουν γίνει μια σειρά από παρεμβάσεις, όπως αποτυπώνονται και στην παρουσίαση. Η πρώτη, αφορούσε την αύξηση των ποσοστών αναπλήρωσης, με έμφαση στα άτομα με πάνω από 30 χρόνια ασφάλισης. Θυμίζω ότι σήμερα τα ποσοστά αναπλήρωσης σε σχέση με τον μισθό προ σύνταξης φτάνουν το 50% στα 40 έτη ασφάλισης. Έχει αρθεί η περικοπή της επικουρικής για όσους είχαν άθροισμα κύριας και επικουρικής άνω των 1.300 ευρώ. Δόθηκαν αυξήσεις στις συντάξεις μετά από 12 χρόνια, το 2023 ύψους 7,75% και το 2024 ύψους 3% και χορηγήθηκαν εφάπαξ τα έκτακτα βοηθήματα 150, 200 και 300 ευρώ σε συνταξιούχους με χαμηλή και μεσαία σύνταξη, σε ανασφάλιστους υπερήλικες και σε συνταξιούχους με προσωπική διαφορά, τα Χριστούγεννα του 2022, του 2023 και το Πάσχα αντίστοιχα.

Ένα τελευταίο το οποίο αφορά πολλούς συνταξιούχους, πάνω από 20.000, είναι η πίστωση αναδρομικών σε σχέση με τον επανυπολογισμό της σύνταξής τους. Αυτή τη στιγμή, για να έχετε μια εικόνα, τα τελευταία τρία χρόνια έχουν διαμορφωθεί παραπάνω από 500 με 600 λογισμικά στον ΕΦΚΑ για την απονομή συντάξεων. Χτίζουμε διαρκώς και άλλα και κάθε φορά που ετοιμάζεται ένα λογισμικό, αυτό έχει άμεσο αντίκτυπο στον πολίτη, γιατί αποδίδονται δικαιώματα τα οποία καθυστερούσαν.

Τέλος, παρότι είναι ο τελευταίος στη σειρά άξονας, νομίζω ότι είναι και ο σημαντικότερος. Αφορά τη στήριξη των ατόμων με αναπηρία. Το Υπουργείο Εργασίας και Κοινωνικής Ασφάλισης, παρότι διασπάστηκε με τη νέα Κυβέρνηση και έχει δημιουργηθεί το Υπουργείο Κοινωνικής Συνοχής και Οικογένειας, διατηρεί πάνω από 50% τις αρμοδιότητες σε σχέση με την αναπηρία και θα αναφέρω ακροθιγώς ορισμένα πράγματα που αφορούν τα ΚΕΠΑ. Θυμίζω ότι τα ΚΕΠΑ ξεκίνησαν να λειτουργούν το 2011. Είναι τα Κέντρα Πιστοποίησης Αναπηρίας. Από το 2022 έγινε μια μεγάλη τομή με τα ψηφιακά ΚΕΠΑ. Είναι μία ηλεκτρονική αίτηση, οδηγεί σε ενιαία γνωμάτευση από την υγειονομική επιτροπή και ο πολίτης με την έννοια γνωμάτευση μπορεί να αιτηθεί συνταξιοδοτικό ή άλλου είδους επίδομα και επιταχύνονται οι διαδικασίες.

Υπάρχει σύστημα ορισμού των ραντεβού. Υπάρχει η εξέταση στα ΚΕΠΑ, υπάρχει η κατ’ οίκον εξέταση. Δημιουργήθηκε κανονισμός λειτουργίας των ΚΕΠΑ που δεν υπήρχε. Υπάρχει το ψηφιακό μητρώο αναπηρίας, που είναι κάτω από την Εθνική Πύλη Αναπηρίας. Αυτά όλα σε συνδυασμό με τη δυνατότητα απασχόλησης των ατόμων με αναπηρία, εντάσσονται στο πλαίσιο ένταξης στην αγορά εργασίας και περικοπής των αποκλεισμών όσων ανθρώπων ζουν στο περιθώριο, συμπολιτών μας οι οποίοι αντιμετωπίζουν προβλήματα αναπηρίας.

Όπως ήδη ειπώθηκε, ενοποιήθηκε το ποσοστό αναπηρίας. Το πρώτο ποσοστό το οποίο δίνει σύνταξη και είναι το 50%. Είναι σε εξέλιξη ο ενιαίος κανονισμός αναπηρίας. Τον δουλεύουμε στο Υπουργείο με εμπειρογνώμονες του Υπουργείου και του ΕΦΚΑ, αλλά και εμπειρογνώμονες από την αγορά, ούτως ώστε να έχουμε έναν ενιαίο νομοθέτημα για την αναπηρία, απαλείφοντας επικαλύψεις, διαγράφοντας διαφορές μεταξύ δημόσιου και ιδιωτικού τομέα. Όλα αυτά θα συντελέσουν στην καλύτερη λειτουργία και των ΚΕΠΑ. Κάτι το οποίο είναι πολύ επίκαιρο, ήδη από την 1η Μαΐου είναι «στον αέρα» η προκήρυξη για την πρόσληψη νέων γιατρών στα κέντρα πιστοποίησης αναπηρίας.

Επειδή είναι βασική προτεραιότητα του Υπουργείου, νομίζω, ότι κανείς στην αίθουσα δεν διαφωνεί ότι οι άνθρωποι που καλούνται να πιστοποιήσουν την αναπηρία τους, πρέπει να αντιμετωπίζουν μια αξιοπρεπή εξέταση και να προωθούνται τα ζητήματα τους χωρίς καθυστερήσεις. Επειδή σήμερα στα ΚΕΠΑ υπηρετούν 500 γιατροί, εξασφαλίσαμε πόρους, αυξήσαμε τις αμοιβές τους και βγάλαμε και μία προκήρυξη, την πρώτη από το 2011, στην οποία αυξήθηκαν οι ειδικότητες των γιατρών και μπορούμε να φτάσουμε πλέον τους 1.200 γιατρούς να υπηρετήσουν στα ΚΕΠΑ.

Για να μην παραγνωρίζουμε τα ζητήματα, σήμερα, η μέση επίσκεψη στα ΚΕΠΑ, ο χρόνος μέσης ανταπόκρισης, είναι περίπου στους 2 μήνες στα ΚΕΠΑ, ενώ στις κατ’ οίκον αξιολογήσεις και επισκέψεις μπορεί να ξεπερνά και τους 4 μήνες. Λαμβανομένης υπόψη και της νησιωτικότητας και της ορεινότητας της Ελλάδος, καταλαβαίνετε ότι υπάρχουν καθυστερήσεις. Μου δίνεται και η ευκαιρία να πω και από εδώ ότι οι γιατροί θα δείξουν ενδιαφέρον και θα έλθουν. Θέλουμε να γίνετε και εσείς, ως βουλευτές, κοινωνοί αυτής της προκήρυξης. Θέλουμε να προσελκύσουμε γιατρούς και από το δημόσιο και από τον ιδιωτικό τομέα, ούτως ώστε τα ΚΕΠΑ να επιτελέσουν το ρόλο τους και να παρέχουν την πιστοποίηση αναπηρίας, που αναβαθμίζει τη χώρα ως κράτος κοινωνικό και ως κράτος δικαίου. Αυτά από εμένα. Ολοκληρώσαμε την παρουσίαση. Σας ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε, κύριε Μηλαπίδη. Τον λόγο έχει ο κ. Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Σας ευχαριστώ πολύ, κύριε Πρόεδρε. Καλημέρα και χρόνια πολλά σε όλες και όλους. Ξεκινώ εκφράζοντας την ικανοποίησή μου, που άκουσα και τον κ. Υφυπουργό και τον κ. Γενικό Γραμματέα, οι οποίοι τόνισαν τη σημασία της ενοποίησης των ταμείων. Είναι μια μεταρρύθμιση που υλοποιήθηκε από την κυβέρνηση του ΣΥ.ΡΙΖ.Α. Βέβαια τότε η Νέα Δημοκρατία, ως Αντιπολίτευση, ήταν αντίθετη σε αυτή την ενοποίηση και τη δημιουργία του ΕΦΚΑ. Τώρα με ικανοποίηση ακούμε ότι και ο κύριος Υφυπουργός και ο κύριος Γενικός Γραμματέας, τονίζουν τη σημασία αυτής της μεταρρύθμισης και το πόσο αποδοτική ήταν για τους πολίτες, συνταξιούχους και ασφαλισμένους.

Ξεκάθαρα, εμείς είμαστε υπέρ του δημόσιου καθολικού διανεμητικού συστήματος κοινωνικής ασφάλισης. Είχαμε εκφράσει τις αντιρρήσεις μας όταν εισήχθη η πρωτοβουλία της Κυβέρνησης για την μετατροπή του συστήματος από διανεμητικό σε κεφαλαιοποιητικό. Είχαμε τονίσει τις αντιρρήσεις μας για τους κινδύνους που υπάρχουν, τόσο για τους ασφαλισμένους τον κίνδυνο να απωλέσουν τις ασφαλιστικές τους εισφορές, αλλά και για τους συνταξιούχους με το άνοιγμα που δημιουργεί αυτή η πρωτοβουλία και στα δημόσια οικονομικά, στον κρατικό προϋπολογισμό, που θα κληθεί να καλύψει τις απώλειες που θα υπάρχουν από τη μετατροπή του συστήματος.

Ξεκινώ τις ερωτήσεις. Κύριε Υφυπουργέ και κύριε Γενικέ, θα ήθελα να ξέρω, αν έχετε κάποια στοιχεία για το πόσες χώρες παγκοσμίως, ενώ είχαν αρχικά διανεμητικό σύστημα, το μετέτρεψαν σε κεφαλαιοποιητικό. Πόσες από αυτές τις χώρες αναγκάστηκαν στην πορεία να το αλλάξουν και πόσες από αυτές τις χώρες κλήθηκαν να καλύψουν τις απώλειες που υπήρξαν από αυτήν τη μετατροπή. Εξηγώ, όχι αυτές που είχαν εξαρχής κεφαλαιοποιητικό, αλλά αυτές που είχαν διανεμητικό και το άλλαξαν, όπως κάνατε εσείς. Πόσες από αυτές τις χώρες, λοιπόν, αναγκάστηκαν να επιστρέψουν σε διανεμητικό σύστημα ή να καλύψουν τις απώλειες που δημιούργησε η μετατροπή αυτή σε κεφαλαιοποιητικό για τους ασφαλισμένους και τους πολίτες μέσω των κρατικών προϋπολογισμών;

Δεύτερη ερώτηση, αναφερθήκατε, στον ενιαίο κανονισμό παροχών σε χρήμα. Αν έχουμε κάποια εικόνα τι θα σημαίνει αυτός ο ενιαίος κανονισμός, για πόσους και ποιες κατηγορίες θα υπάρχουν απώλειες δικαιωμάτων. Γιατί, προφανώς, αν συμβεί μια εξίσωση προς τα κάτω, πολλοί από τους ασφαλισμένους και τους συνταξιούχους θα έχουν απώλειες δικαιωμάτων.

Τρίτη ερώτηση, αναφέρθηκε, ο κ. Γενικός στα ΚΕΠΑ. Η εικόνα που έχουμε είναι ότι ο χρόνος προσδιορισμού του ραντεβού της πρώτης εξετάσεις ήταν δύο μήνες. Τώρα πλέον είναι στο τρίμηνο και βλέπουμε. Υπάρχει μια καθυστέρηση, δηλαδή. Πώς υπολογίζετε ότι θα μειώσετε αυτή την καθυστέρηση; Κατ’ αρχάς, πού οφείλεται μόνο στην έλλειψη γιατρών ή συμβαίνει κάτι άλλο; Και αν πιστεύετε, ότι αυτό που ακούγεται, δηλαδή, ότι θα δημιουργήσετε ένα ενιαίο κέντρο κάπου στην Αττική, αυτό θα βοηθήσει τους ασφαλισμένους που έχουν προβλήματα υγείας να μεταφέρονται σε ένα συγκεκριμένο κέντρο από όλη την Αττική για να εξεταστούν ή θα δημιουργήσει περαιτέρω καθυστερήσεις και προβλήματα; Κατ’ αρχάς, πείτε μας αν ισχύει αυτό, ότι θα υπάρχει ένα μόνο κέντρο Εξέτασης και δεύτερον αν αυτό θα βοηθήσει και πού πιστεύετε ότι οφείλεται η αύξηση του χρόνου εξέτασης των ασφαλισμένων που αντιμετωπίζουν προβλήματα υγείας;

Τρίτο θέμα, αναφέρθηκε ο κ. Υπουργός, στο ζήτημα της αύξησης του ορίου οφειλών, για να λάβει κάποιος σύνταξη. Ήταν 20.000 και έγινε 30.000, με νόμο που ψηφίστηκε το Δεκέμβρη του 2023. Έχει φτάσει ο Μάιος και ακόμα δεν έχει υλοποιηθεί αυτός ο νόμος. Πότε πιστεύετε, κ. Υφυπουργέ, ότι θα υλοποιηθεί ο νόμος που προβλέπει την καταβολή σύνταξης και ρύθμιση των οφειλών έως 30.000 ευρώ για κάθε ασφαλισμένο;

Επόμενη ερώτηση, από το 2025, προβλέπεται η αύξηση συντάξεων σύμφωνα με το δείκτη μεταβολής μισθών, με το ν.4670/2020. Μέχρι τώρα η αύξηση των συντάξεων γινόταν σύμφωνα με το δείκτη αύξησης του πληθωρισμού και του ΑΕΠ. Πιστεύετε ότι αυτή η μετατροπή, η αλλαγή της καταβολής των αυξήσεων, θα έχει πραγματικές αυξήσεις; Θα έχει καλύτερες αυξήσεις σε σχέση με το σημερινό σύστημα ή θα έχει μειώσεις στην αύξηση των συντάξεων;

Επόμενη ερώτηση για τα όρια ηλικίας, από το 2027, όπως γνωρίζετε, με νόμο του 2010, προβλέπεται η σύνδεση του ορίου ηλικίας για καταβολή της σύνταξης σύμφωνα με το προσδόκιμο ζωής. Μετά το 2027 λοιπόν, γιατί δεν είναι πολύς χρόνος, δυόμιση χρόνια είναι μπροστά μας, θα διατηρηθεί το ισχύον πλαίσιο ή θα προχωρήσετε σε κάποια αλλαγή;

Επόμενη ερώτηση, οι οφειλές προς τον ΕΦΚΑ. Η Κυβέρνηση πανηγυρίζει ότι υπάρχει οικονομική ευμάρεια και πηγαίνουν καλά τα οικονομικά. Δυστυχώς, όμως οι οφειλές προς τον ΕΦΚΑ αυξάνονται. Έχουν αυξηθεί το τελευταίο τρίμηνο κατά 300 εκατομμύρια και έχουν φτάσει στα 47,8 δισ. οι οφειλές πολιτών προς τον ΕΦΚΑ. Τι συμβαίνει εκεί και αν προτίθεται η Κυβέρνηση να υπάρξει μια ρύθμιση οφειλών του τύπου των 120 δόσεων, όπως έκανε η Κυβέρνηση του ΣΥΡΙΖΑ το 2019; Τέλος, αν, κ. Υφυπουργέ, θα εφαρμόσετε την εγκύκλιο σας για την περικοπή της δεύτερης εθνικής σύνταξης στις συντάξεις χηρείας; Σας ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Κύριε Υπουργέ, στο τέλος νομίζω είναι καλύτερα να απαντήσετε, γιατί θα επικαλυφθούνε αρκετές. Τον λόγο έχει ο κύριος Βασίλειος Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ:** Συγχαρητήρια, κύριε Πρόεδρε, για τις πολύ καλές συνεδριάσεις της Επιτροπής. Πραγματικά, έχετε εύστοχες επιλογές και θεμάτων και προσκλήσεων. Το Ασφαλιστικό Σύστημα ήταν ο «μεγάλος ασθενής» της χώρας. Νομίζω, ότι ήταν ένας από τους βασικούς λόγους, που οδηγηθήκαμε στην πτώχευση του 2010 και είναι λογικό αυτό, όταν το πολιτικό σύστημα της χώρας έκανε ψηφοθηρία μέσα από αυτήν την υπόθεση, ενώ έπρεπε να ήταν τελείως διαφορετική η προσέγγιση.

Να θυμίσω ότι οι συντάξεις των 5.000 και 6.000 στην Ελλάδα της δεκαετίας του 2000 μόνο ως ανέκδοτο θα μπορούσε να το πει κάποιος, όχι στην Ελλάδα, αλλά στον κόσμο. Αυτή δεν είναι η έννοια της σύνταξης. Αυτή ήταν μια στρεβλωτική προσέγγιση όπου όλοι λίγο πολύ έβαλαν το χέρι τους, κάποιοι το έβαλαν περισσότερο. Είχαμε και το άλλο παράδοξο, γύρω στα 300 ταμεία. Αυτή η παραδοξότητα, η πολυπλοκότητα και για μένα είναι ένα πολύ ωραία στημένο σκηνικό, για να μην καταλαβαίνει κανείς τίποτα και να μην μπορεί κανένας να βλέπει τι κάνει ο διπλανός του, με αποτέλεσμα να έχω το 6.000 σύνταξη, αλλά να έχω και το 300 ευρώ και 200 ευρώ σύνταξη.

Είχαμε τα λεγόμενα «ευγενή ταμεία». Ακούστε προσωνυμίες για το ασφαλιστικό σύστημα της χώρας. «Ευγενή ταμεία» για εργαζόμενους πάντα μιλάμε, αλλά ήταν «ευγενικοί» αυτοί. Όλη αυτή η προσέγγιση ήταν ένα τραγικό λάθος. Το πολιτικό σύστημα δεν πήρε πρωτοβουλίες, με αποτέλεσμα να οδηγηθούμε στην πτώχευση της χώρας, όχι μόνο του ασφαλιστικού.

Αυτό που είπε ο αγαπητός συνάδελφος, ο κύριος Καλαματιανός, ο οποίος είναι βαθύς γνώστης του ασφαλιστικού και πάντα τον ακούω με προσοχή, δεν μπορεί ο ΣΥΡΙΖΑ να πάρει τα εύσημα της ανασυγκρότησης του ασφαλιστικού συστήματος. Θα πάρει κάποια. Εγώ δεν θα ακυρώσω, ούτε θα πω ότι δεν έκανε μια προσπάθεια, παρόλο που είχε ένα μεγάλο αγκάθι που λέγεται νόμος Κατρούγκαλου, με διαφοροποιήσεις κ.λπ.. Αυτό όταν το φτιάξατε δημιουργήσατε ένα μεγάλο πρόβλημα.

Για τις συντάξεις χηρείας μάλιστα που ρωτάτε τώρα, εσείς δεν ήσασταν βουλευτής, θα περίμενα όμως τους τότε βουλευτές του ΣΥΡΙΖΑ, όταν εγώ προσωπικά τους έκανα ερωτήσεις στη Βουλή, το «πώς θα ζήσουν αυτές οι χήρες», που πάτε να εξοικονομήσετε 60 εκατομμύρια από τις χήρες; Είχε δημιουργηθεί ένα ολόκληρο κίνημα τότε. Τα ξεχάσαμε και τώρα κάνουμε ερωτήσεις, τι γίνεται με τις συντάξεις χηρείας. Υπάρχει όμως ένα υπόβαθρο. Τα 300 ταμεία που φτάσαμε στον ΕΦΚΑ, για να πάμε στον e-ΕΦΚΑ και για να πάμε σε αυτή την εξέλιξη, όλοι έκαναν την προσπάθεια τους, λίγο - πολύ.

Άρα, εγώ θα δώσω στον ΣΥΡΙΖΑ τα συγχαρητήριά που του αναλογούν, αλλά και το ΠΑΣΟΚ έκανε μια τέτοια προσπάθεια, αλλά και Νέα Δημοκρατία φυσικά έκανε. Άρα, λοιπόν, δεν χρειάζεται κάποιος να πει ότι «μόνο εγώ το έκανα». Έγινε στη διάρκεια μιας δεκαετίας, με πολύ πόνο, με πολλή προσπάθεια, και με πολλή καθυστέρηση θα έλεγα εγώ.

Τα ΚΕΠΑ, κύριε Καλαματιανέ, δεν ήταν δύο μήνες, αλλά ήταν πέντε μήνες και έξι μήνες. Δεν ήξερα ότι θα κάνατε την ερώτηση. Θα στείλω σε εσάς και στην κυρία Φωτίου ότι δεν είναι τόσο, καθώς τις ερωτήσεις τις έκανε ο υπεύθυνος εργασίας της Νέας Δημοκρατίας τότε, ο Βασίλειος Οικονόμου, για τους 5-6 μήνες καθυστέρηση να συνεδριάσει η επιτροπή. Πού βρήκατε εσείς 2 μήνες; Τους 2 μήνες ξέρετε που τα βρήκατε; Επί Νέας Δημοκρατίας. Έξι μήνες αυτό το αίσχος, να περιμένει κάποιος έξι μήνες, για να κάνει το αυτονόητο, να περάσει επιτροπή, ώστε να πιστοποιήσει την αναπηρία του. αν τώρα έχει πάει από τους 2 μήνες σε 3, κακώς.

Να τα δούμε αυτά τα θέματα και νομίζω ότι πραγματικά οι 2 μήνες για μένα είναι το απώτατο όριο που μπορεί να δεχτούμε. Είναι ένας χρόνος εύλογος, μπορώ να πω, αλλά, τέλος πάντων, αν μπορεί να γίνει και 1,5 μήνας, τόσο το καλύτερο. Εδώ θα πρέπει να υπάρχει άμεση εξυπηρέτηση γιατί είναι ένα ζήτημα πολύ λεπτό, όπως καταλαβαίνετε όλο, γιατί αφορά σε θέματα αναπηρίας και αυτοί οι άνθρωποι δεν μπορούν να περιμένουν.

Κεφαλαιοποιητικό σύστημα έβαλε η Νέα Δημοκρατία; Αφού είστε βαθύς γνώστης του ασφαλιστικού, κ. Καλαματιανέ. Η επικούριση δεν είναι το βασικό σύστημα ασφάλισης της χώρας. Μη δημιουργείτε εντυπώσεις. Το βασικό σύστημα είναι το αναδιανεμητικό ακόμα. Δεν ξέρω αν είναι το καλύτερο ή όχι. Αυτό είναι για την επικουρική ασφάλιση. Εισήγαγε πραγματικά – και καλά έκανε κατά την άποψή μου – το κεφαλαιοποιητικό σύστημα η Κυβέρνηση, για να μπορεί αυτό το σύστημα της επικούρισης να υπάρξει σωτηρία του συστήματος αυτού.

Νομίζω ότι ο νέος εργαζόμενος ο οποίος γνωρίζει τι έχει ο «κουμπαράς» του είναι μεγάλο προτέρημα και για την ασφάλειά του να νιώθει ασφαλής ότι αυτά που έχει δώσει δεν θα τα χάσει από καμία περίπτωση. Οποιοδήποτε «γιουρούσι» στα ταμεία ενός ταμείου δεν μπορούν να γίνουν πλέον, γιατί είναι έτσι το σύστημα, ό,τι βάζεις υπάρχει. Είναι υπέρ του εργαζομένου 100% λέω εγώ. Εσείς δεν έχετε αυτή την προσέγγιση, όμως πάντα μιλάμε για το επικουρικό κομμάτι της ασφάλισης. Άρα, λοιπόν, μην ερχόμαστε εδώ στην πολύ ωραία αυτή Επιτροπή να δημιουργούμε λάθος εντυπώσεις για αυτούς που μας ακούνε. Εμείς που γνωρίζουμε καταλαβαίνουμε ότι τα λέτε, όχι γιατί δεν τα γνωρίζατε, αλλά γιατί πρέπει να τα πείτε.

Με αυτές τις επισημάνσεις θέλω να κλείσω. Γίνεται μια πολύ καλή δουλειά στο Υπουργείο Εργασίας και στον ΕΦΚΑ. Θέλω να συγχαρώ την πολιτική ηγεσία για τις προσπάθειες που κάνει. Θα είμαστε εδώ να παρακολουθούμε τα θέματα. Αν γίνονται λάθη θα τα πούμε, δεν υπάρχει περίπτωση, αλλά όμως, αν γίνεται και κάτι καλό – που γίνονται αρκετά καλά – πρέπει να τα πούμε και να τα σημειώνουμε για το δίκαιο της κατάστασης.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε κ. Οικονόμου. Τον λόγο έχει ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε, ευχόμενος χρόνια πολλά και υγεία σε όλες και όλους. Κύριε Πρόεδρε, πρωτοπορείτε με την Επιτροπή και χαίρομαι πάρα πολύ και για τα θέματα τα οποία κάθε φορά θέτετε. Κύριε Υπουργέ, κύριε Γενικέ Γραμματέα, εγώ, θα μεταφέρω κατ’ αρχάς ένα μικρό παραπονάκι από το Σωματείο των Συνταξιούχων, πρώην ΤΕΒΕ επαρχίας Θηβών και από το Εργατοϋπαλληλικό Κέντρο Θηβών. Είναι ένα απλό παράπονο, αλλά δείτε τι θέματα δημιουργούνται και δημιουργήθηκαν και θα δημιουργηθούν και αύριο. Συμπωματικά τώρα όλα αυτά. Τι είναι;

Αύριο είναι τοπική γιορτή στην πόλη της Θήβας. Υπήρξαν έγγραφα σε όλη την ηγεσία του Υπουργείου Εργασίας, τα οποία ανέφεραν ότι 29 Απριλίου, που είναι καθορισμένη η γιορτή, αναβάλλεται επειδή ήταν η Μεγάλη Τρίτη και δεν μπορούσε να γίνει. Αυτό είναι με προεδρικό διάταγμα και έχει και η Μητρόπολη αναβάλλει την εκδήλωση και τη γιορτή για αύριο. Αναφέρεται το θέμα και από το τοπικό ΕΦΚΑ στους αρμόδιους της Λαμίας. Δεν μπορούσαν να κάνουν τίποτα. Έρχονται το Εργατικό Κέντρο Θήβας και οι συνταξιούχοι και κάνουν έγγραφο, το οποίο δεν έχω εδώ, αλλά με πήραν τηλέφωνο και μου το υπενθύμισαν που λέει, εδώ πρέπει να αλλάξουν γιατί θα υπάρχει ζήτημα. Όλη η πόλη λειτουργούσε κανονικά, 29 Μαΐου το ΕΦΚΑ Θήβας δεν λειτουργούσε.

Πήγαν εργαζόμενοι και πήγαν και συνταξιούχοι για να εξυπηρετηθούν και η πόρτα ήταν κλειστή. Αύριο είναι η κανονική γιορτή. Όλη η πόλη είναι κλειστή, το ΕΦΚΑ της Θήβας θα είναι ανοιχτό και θα λειτουργεί. Αυτό το οποίο θα πω όμως εγώ, κύριε Υπουργέ, συνεργάτης του γραφείου μου πήρε στο Υπουργείο σας και περιμένει ακόμα το τηλέφωνο από τον διευθυντή σας. Αυτό, δεν λέω τίποτα άλλο. Αυτό ήταν και προσβλητικό και για αυτούς οι οποίοι έκαναν τα έγγραφα και από το Εργατικό Κέντρο της Θήβας και από το Σωματείο των Συνταξιούχων του πρώην ΤΕΒΕ και δεν ήταν λίγοι.

Το δεύτερο θέμα είναι και ένα παράπονο προσωπικό πλέον, με την καλή έννοια. Γιατί δεν απαντάτε στις ερωτήσεις μου; Τρίτη φορά καταθέτω ερώτηση. Χθες την κατέθεσα για τρίτη φορά. Πρώτη φορά κατατέθηκε στις 23/01/2024. Δεύτερη φορά κατατέθηκε 07/03/2024. Τρίτη φορά κατατέθηκε χθες. Ερώτημα, ποια είναι η πορεία εκκρεμών συντάξεων συνολικά; Δεν έχετε απαντήσει. Αυτά είναι τα παράπονα.

Πάμε τώρα στα θέματα αυτά καθαυτά. Η Επιτροπή, κύριε Πρόεδρε – είπε και ο κ. Οικονόμου όσα είπε – είμαστε εδώ για να παρακολουθούμε κάποια πράγματα. Άρα, ακούμε, παρακολουθούμε και, βεβαίως, βάζουμε και ζητήματα, γιατί όλων το ενδιαφέρον πιστεύω και είμαι βέβαιος είναι να προχωράει όλη αυτή η διαδικασία. Όμως θα επιμένω, επειδή υπάρχει και μια διαστροφή επαγγελματική, ότι η Ολομέλεια του Ελεγκτικού Συνεδρίου στην πρώτη συνεδρίασή της, κύριε Οικονόμου, αναφέρεται και λέει ότι έχει υιοθετηθεί από την Κυβέρνηση ο αναφερόμενος ως νόμος Κατρούγκαλου, με επουσιώδεις τροποποιήσεις. Εγώ εμμένω σε αυτό το οποίο λέει και η Ολομέλεια του Ελεγκτικού Συνεδρίου.

Επί του συγκεκριμένου θέματος, θα αναφερθώ απευθείας σε ερωτήματα και δεν θα κάνω καμία τοποθέτηση, που θα μπορούσα να κάνω, αλλά για οικονομία του χρόνου και για να μιλήσουν και άλλοι συνάδελφοι. Με το ν.5078/2023 όσοι ελεύθεροι επαγγελματίες είχαν οφειλές – ειπώθηκε προηγουμένως – 30.000 και οι αγρότες με χρέη ως και 10.000, πληρούν συνταξιοδοτικές προϋποθέσεις για να κινηθούν. Δυστυχώς, μέχρι και σήμερα υπάρχει ένα μείζον θέμα που πιστεύω ότι το γνωρίζετε. Πρέπει να μας απαντήσετε και να γίνει και γνωστό. Πότε θα υπάρξει ουσιαστική υλοποίηση αυτής της διάταξης; Αυτό είναι μείζον ζήτημα.

Δεύτερο θέμα είναι η αναπροσαρμογή της Εισφοράς Αλληλεγγύης Συνταξιούχων, δεδομένης μάλιστα και της αύξησης των κύριων συντάξεων κρίνεται απαραίτητη, κάτι που εμείς του έχουμε επισημάνει πολλαπλώς. Άλλωστε και εσείς έχετε δεσμευτεί ότι το έχετε διορθώσει ως κυβέρνηση. Σε λίγο καιρό κλείνουμε ένα εξάμηνο πάλι για τις συντάξεις, όμως δεν βλέπουμε καμία μέριμνα για αυτή τη διαδικασία της ΕΑΣ. Αυτό, βέβαια, το ζήτημα, κύριε Υπουργέ, αφορά σε περίπου 700.000 - 800.000 συνταξιούχους με κύρια σύνταξη άνω των 1.400 ευρώ, που μόνο μέσω αυτής της λογικής και της αναπροσαρμογής θα δουν κάποια βελτίωση στη σύνταξή τους, αλλιώς δεν θα μπορούν να δουν. Τι γίνεται, λοιπόν, με αυτή την περίπτωση;

Ερώτημα άλλο, θεωρούμε ότι με τις όποιες νομοθετικές διαδικασίες υπάρχουν και κάποιες περιπτώσεις που έχουν δημιουργηθεί και ανισότητες και εξηγούμαι τι εννοώ. Εννοώ ότι μισθωτοί ασφαλισμένοι πληρώνουν εισφορές υγείας ανάλογα με την αμοιβή τους και οι ελεύθεροι επαγγελματίες σταθερά ανά μήνα ένα συγκεκριμένο ποσό. Φτάσαμε, λοιπόν, στο σημείο – το έχουμε πει νομίζω και στις Επιτροπές που έχουν συζητηθεί τέτοια θέματα – ότι οι υπάλληλοι πληρώνουν υψηλότερες εισφορές έναντι των εργοδοτών τους, των αφεντικών τους. Δηλαδή, ο οδηγός του ιδιοκτήτη μίας επιχείρησης επιβαρύνεται με υψηλότερες εισφορές και είναι ένα γεγονός αυτό. Π.χ. ο μισθωτός που έχει, ας πούμε, βασικό μισθό 830 ευρώ πληρώνει το χρόνο 825 ευρώ εισφορά υπέρ υγείας έναντι του εργοδότη του που δίνει 748 ευρώ, αφού ασφαλίζεται στην κατώτερη κλίμακα στην περίπτωση και είναι το 90% των ελεύθερων επαγγελματιών σε αυτή τη διαδικασία. Έχει γίνει και κάποια επισήμανση από την Έκθεση Πισσαρίδη. Αυτό θα διορθωθεί, πώς το βλέπετε;

Επίσης, ο κανονισμός βαρέων ισχύει μόνο για ένα τμήματα ασφαλισμένων στον ΕΦΚΑ και παρά τη θετική εισήγηση της Επιτροπής Μπεχράκη τον Δεκέμβρη του 2020 για την ένταξη στα βαρεία και ανθυγιεινά των νοσοκομειακών γιατρών του ΕΣΥ, του ΕΚΑΒ, της Πρωτοβάθμιας Φροντίδας Υγείας, νοσηλευτών και νοσηλευτριών, οδηγών, βοηθών ασθενοφόρων, διασωστών κ.λπ. και μετά από την κατάθεση σχετικής τροπολογίας 15 - 17 φορές από το ΠΑΣΟΚ, παραμένει το πράγμα, όπως είναι για χρόνια.

Αυτοί, λοιπόν, οι εργαζόμενοι που λέμε ότι βρέθηκαν στην πρώτη γραμμή και έκαναν ό,τι έκαναν μέσα στην πανδημία κ.λπ. και πιστεύω ότι τα αναγνωρίζουμε όλοι, βρίσκονται εκτός αυτού του ΒΑΕ. Θα κάνετε κάτι για αυτό τελικά; Πώς το κρίνει το Υπουργείο; Γιατί μέχρι σήμερα δεν έχει γίνει απολύτως τίποτα.

Τώρα, σύμφωνα με την Έκθεση της Ευρωπαϊκής Επιτροπής για το Δημογραφικό και τις δημοσιονομικές επιπτώσεις της γήρανσης του πληθυσμού της Γης και στα κράτη - μέλη, είδα και ένα άρθρο σας προχθές για το Δημογραφικό, κ. Υπουργέ, ενδιαφέρον και με προβληματισμούς, κύριε Υπουργέ, τα ποσά τα οποία θα λάβουν οι μελλοντικοί συνταξιούχοι λέει το Ageing Report του 2024 ότι θα είναι σημαντικά μειωμένα. Δηλαδή, η διεύρυνση της φτώχειας των ηλικιωμένων, δεδομένων και των συγκεκριμένων πολιτικών που υπάρχουν και ακολουθεί η Κυβέρνηση, είμαστε ήδη δεύτεροι στην Ευρώπη σε ιδιωτικές δαπάνες και μηδενική αντιμετώπιση ακρίβειας, αισχροκέρδειας κ.λπ.., οικοδομείται έτσι ένα βιώσιμο «ασφαλιστικό σύστημα», αλλά με μη βιώσιμους συνταξιούχους ίσως, κύριε Υπουργέ.

Η Ευρώπη, εκτός από τη βιωσιμότητα του συστήματος, βάζει παράλληλα σαν ζητούμενο και την επάρκεια των συντάξεων. Εσείς αυτό, πώς το αντιμετωπίζετε; Εγώ δεν θέλω να πω ότι το παραβλέπετε, για να μιλάμε ξεκάθαρα, όμως πέστε μας, πώς το αντιμετωπίζετε; Είναι ένα ζήτημα το οποίο τίθεται και συνεχίζει να τίθεται με σφοδρότητα και υπάρχει θέμα. Εμείς έχουμε προτείνει εδώ και πολύ καιρό να θεσμοθετηθεί το ελάχιστο εγγυημένο εισόδημα για τους συνταξιούχους, με επαναφορά μιας νέας μορφής του ΕΚΑΣ για τις 250.000 χαμηλοσυνταξιούχους. Το έχουμε πει επανειλημμένως αυτό από το 1996, με Κυβέρνηση τότε ΠΑΣΟΚ. Καταργήθηκε μετά με το 3ο μνημόνιο, με τον νόμο Κατρούγκαλου, διατηρήθηκε από εσάς, από τη Νέα Δημοκρατία η κατάργηση. Είναι ένα μετρημένο κόστος, το έχουμε πει επανειλημμένως. Θα στηρίξετε αυτή τη διαδικασία της θεσμοθέτησης του ελάχιστου εγγυημένου; Πώς το κρίνετε ως Κυβέρνηση;

Επίσης, έχουμε προτείνει, νομίζω και σε επίκαιρη ερώτηση, κύριε Υπουργέ, είχαμε πει, λόγω της υπέρμετρης αύξησης του ιδιωτικού χρέους και των οφειλών προς τον ΕΦΚΑ, για μια ρύθμιση άλλης φύσεως, πέραν όσων υπάρχουν. Δηλαδή, μιας γενναίας ρύθμισης, χωρίς να σημαίνει ότι έχουμε κουλτούρα κακοπληρωτή, 120 δόσεων. Βλέπετε ότι υπάρχει αδυναμία συνολικά με τις ρυθμίσεις που υπάρχουν και με την ΕΕΔΑ, και με την ΑΑΔΕ, και με τον ΕΦΚΑ. Μπορεί να γίνει κάτι διαφορετικό για να υπάρχει μια διαφορετική ανταπόκριση; Γιατί δεν υπάρχει η ανταπόκριση που πρέπει και θέλει ο κόσμος να μπορεί να ανταποκριθεί. Μην βάζουμε πάντα την κουλτούρα της μη πληρωμής ή οτιδήποτε.

Όσον αφορά στους παλιούς συνταξιούχους έως 12/5/2016, δεν επιτρέπεται η αναγνώριση του παράλληλου χρόνου ασφάλισης, για τον οποίο δεν έχει ληφθεί δεύτερη σύνταξη. Αυτός ο χρόνος δεν υπολογίστηκε στο ποσό της σύνταξης, όμως μετά από το 2016 ο χρόνος αυτός υπολογίζεται και προσαυξάνει τη σύνταξη. Όταν είχαμε κάνει μια ερώτηση σχετική, στο πλαίσιο του κοινοβουλευτικού ελέγχου, μας είχατε απαντήσει και το θυμάμαι πολύ καλά, ότι χρειάζεται μια νομοθετική πρόβλεψη. Τι γίνεται, λοιπόν, με αυτή την κατάσταση; Θα κάνετε αυτή τη νομοθετική πρόβλεψη;

Τέλος, δύο πράγματα για τους αγρότες και για τον Ενιαίο Κανονισμό Παροχών. Για τους αγρότες είναι δύο συγκεκριμένα ζητήματα. Αγρότες και αγρότισσες με τη λήψη σύνταξης χηρείας αποκόπτεται εντελώς το κοινωνικό μέρος της σύνταξης του ΟΓΑ, με αποτέλεσμα η σύνταξη εξ ιδίου δικαιώματος να μετατρέπεται ουσιαστικά σε «χαρτζιλίκι» θα το πω, να μου επιτραπεί η έκφραση. Ακόμα κι αυτό, αν το πάμε στη τριετία και πέρα, περικόπτετε και φτάνει στο 50%. Θα κάνετε κάτι για αυτό το ζήτημα ως Κυβέρνηση; Πώς το αντιμετωπίζετε;

Βεβαίως, θα πρέπει να πω, κύριε Υπουργέ και κύριε Γενικέ, ότι όσον αφορά στους αγρότες, πρέπει να καταργηθεί οριστικά η αδικία που υπάρχει στις διατάξεις για την διαδοχική ασφάλιση όσο αφορά τους αγρότες, σε βάρος των ασφαλισμένων που έχουν ως τελευταίο ασφαλιστικό φορέα τον πρώην ΟΓΑ. Όταν κάποιος υποψήφιος συνταξιούχος έχει τελευταίο φορέα τον ΟΓΑ, αλλά δεν θεμελιώνει συνταξιοδοτικό δικαίωμα με τις διατάξεις του πρώην ΟΓΑ, για παράδειγμα δεν έχει συμπληρώσει 40 χρόνια ασφάλισης, αλλά θεμελιώνει συνταξιοδοτικό δικαίωμα με τις διατάξεις του επόμενου φορέα, π.χ. μητέρα ανηλίκου με διατάξεις του πρώην ΙΚΑ- ΕΤΑΜ με μειωμένη σύνταξη, ο ΕΦΚΑ αρνείται να διαβιβάσει την αίτηση σύνταξης από τον πρώην ΟΓΑ στον επόμενο ασφαλιστικό φορέα, όταν ο ασφαλισμένος δεν έχει συμπληρώσει την ηλικία των 67 ετών.

Αυτό είχε ως αποτέλεσμα να καταργεί πρακτικά τις διατάξεις για τη διαδοχική ασφάλιση. Δεν γίνεται διαφορετικά, είναι ένα ζήτημα, το οποίο πρέπει να το αντιμετωπίσουμε. Καταργούνται ουσιαστικά οι διατάξεις περί διαδοχικής ασφάλισης στις περιπτώσεις του πρώην ΟΓΑ, αφού είναι γνωστό ότι στα 67 ο ασφαλισμένος θα πάρει τη σύνταξη από το φορέα στον οποίο είχε την τελευταία μέρα ασφάλισης, εφόσον συμπληρώσει την δεκαπενταετία. Είναι δύο ζητήματα για τον ΟΓΑ, τα οποία πρέπει να μας πείτε, πώς θα τα αντιμετωπίσετε.

Για τον Ενιαίο Κανονισμό Παροχών υπάρχει ένα θέμα, το οποίο παραμένει ως ζήτημα. H Κυβέρνηση, με τον ν.4670/2020, έβαλε ένα χρονικό όριο, το ξέρετε, άλλαξαν οι επιτροπές, έχουν ήδη δημιουργηθεί. Σε τι κατάσταση είμαστε σήμερα; Τι βλέπετε να γίνεται; Πώς θα κινηθεί αυτό το ζήτημα;

Τέλος, άκουσα που είπατε ότι, πράγματι, έχουν αυξηθεί οι συνταξιούχοι οι οποίοι εργάζονται σήμερα σε μεγάλο βαθμό. Σας έχει προβληματίσει καθόλου η αύξηση της απασχόλησης των συνταξιούχων σε σχέση με την κατάσταση των νέων υποψήφιων εργαζομένων για εύρεση εργασίας; Ρωτάμε εάν σας έχει απασχολήσει, γιατί δημιουργούνται διάφορα ζητήματα στην αγορά, στο πεδίο δράσης της καθημερινότητας, όπου λέει «μα, απασχολείται άλλος» και υπάρχει μία απασχόληση και δεν είναι η εμπειρία του συνταξιούχου. Μην το βάζουμε έτσι, ούτε να το προσπεράσουμε τόσο εύκολα. Υπάρχει πρόβλημα το οποίο πρέπει και αυτό νομίζω να το αντιμετωπίσετε. Ευχαριστώ πάρα πολύ.

**ΝΙΚΟΛΑΟΣ ΚΡΗΤΙΚΟΣ (Πρόεδρος της Επιτροπής)**: Ευχαριστούμε, κ. Μουλκιώτη.

Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ**: Ευχαριστώ, κύριε Πρόεδρε. Η συζήτηση ήταν απολογισμός, ουσιαστικά, του κυβερνητικού έργου μέχρι τώρα και επιτρέψτε μου και η δική μου τοποθέτηση να είναι γενική από την αντίθετη πλευρά βέβαια, να προβάλουμε όλες αυτές τις ενστάσεις και τις διαφορετικές θέσεις που υπάρχουν στο κίνημα, αλλά και τις θέσεις του Κόμματός μας που τις έχουμε εκφράσει πολλές φορές, καταδικάζοντας αυτή την αντιασφαλιστική πολιτική, που καταλύει κάθε κοινωνικό ασφαλιστικό δικαίωμα που κατακτήθηκε με πολύ σκληρούς αγώνες, πέρα από τις πελατειακές σχέσεις, που δεν έχουν να κάνουν με το κίνημα και τη δράση του. Αυτά ήταν θέμα των κομμάτων, των κυβερνήσεων που ήθελαν να παίξουν πάλι με τα λεφτά των ασφαλισμένων, για να μπορούν να θωρακίζουν την εξουσία τους.

Στο ζήτημα, λοιπόν, της κοινωνικής ασφάλισης αποκαλύπτονται, πράγματι, δύο κόσμοι. Αυτός που εσείς επιμένετε, των κερδών και ότι σήμερα το ασφαλιστικό σύστημα μπαίνει εμπόδιο, είναι κόστος για την εργοδοσία και θα πρέπει να μειωθούν οι εισφορές τους, θα πρέπει να απαλλαγούν, όπως και το Κράτος, και όλα αυτά να μεταφερθούν στις πλάτες των ίδιων των ασφαλισμένων. Αυτή είναι η πολιτική σας, όχι μόνο της Νέας Δημοκρατίας, αλλά και του ΣΥΡΙΖΑ και του ΠΑΣΟΚ πριν. Πάνω σε αυτή τη γραμμή, η οποία έχει χαραχθεί από την Ευρωπαϊκή Ένωση, έρχεστε και εναρμονίζετε το νομοθετικό πλαίσιο σε αυτές τις αποφάσεις αυτής της εχθρικής Ένωσης του κεφαλαίου, ενάντια στους εργαζόμενους και τα δικαιώματά τους.

Τι είχαμε μέχρι τώρα; Είχαμε αύξηση των ορίων ηλικίας για τη σύνταξη. Είχαμε καταβαράθρωση των συντάξεων. Εντάξει, 6.000 έπαιρναν τα δικά σας παιδιά που ήταν διευθυντές, δεν έπαιρναν οι εργάτες. Είχαμε ανατροπή όλων των ασφαλιστικών παροχών σε βάρος των εργαζόμενων. Είχαμε κατάργηση ακόμα και παροχών για εργατικά ατυχήματα. Όσον αφορά τους ανάπηρους, μιλάμε για μία σφαγή. Πρόσφατα, κύριε Υφυπουργέ, οι ανάπηροι έκαναν και διαδήλωση και σας έστειλαν διαμαρτυρία έντονη για την πιστοποίηση, όπου, για παράδειγμα, σε έναν που έχει σκλήρυνση κατά πλάκας, ενώ δίνετε συνολικά ποσοστό αναπηρίας 80%, το ποσοστό αναπηρίας της κινητικότητας το κάνετε κάτω από 67%, για μην παίρνει αυτό το ποσό που δίνετε για τη βοήθεια άλλου προσώπου.

Αυτό είναι τραγικό, είναι επαίσχυντο και είναι ντροπή αυτή η κατεύθυνση που έχετε δώσει στα ΚΕΠΑ να τσακίζει αυτή τη δυνατότητα να μπορεί να βοηθηθεί ο άνθρωπος στο σπίτι του από έναν άλλον άνθρωπο, παίρνοντας αυτό το επίδομα. Λέω ότι δεν έχει όριο αυτή η ανατροπή που γίνεται σε εργασιακά και ασφαλιστικά δικαιώματα, στον άνθρωπο τον ίδιο για τη βασική του ανάγκη να ζει με αξιοπρέπεια.

Τι κάνατε, λοιπόν, εσείς ως Νέα Δημοκρατία από όταν βγήκατε; Πατήσατε στο νόμο του Κατρούγκαλου, που όλοι τον εκθειάζετε. Όλες αυτές τις ρυθμίσεις που έκρινε το Συμβούλιο της Επικρατείας αντισυνταγματικές τις κάνατε συνταγματικές και συνεχίζετε το έγκλημα σε βάρος της κοινωνικής ασφάλισης.

Αυτό που επιδιώκετε και δεν ξέρω τι άλλο νομοσχέδιο θα φέρετε, είναι η πλήρης εναρμόνιση της κοινωνικής ασφάλισης με τις αποφάσεις της Ευρωπαϊκής Ένωσης, με σύνταξη «φιλοδώρημα», που δεν φτάνει να ζήσουν οι συνταξιούχοι και τώρα το Πάσχα θα είδατε πολλές εικόνες στην τηλεόραση, που έλεγε μια συνταξιούχος «με 460 ευρώ τι μπορώ να πάρω;». Εσείς εδώ μας παρουσιάζετε μια εικονική πραγματικότητα, με το κεφάλι κάτω την αλήθεια. Αυτή είναι η πραγματικότητα;

Προκαλείτε, λοιπόν και τους απόμαχους της δουλειάς. Πήγαν οι συνταξιούχοι προχθές στο Υπουργείο Εργασίας, συναντηθήκαν με την κυρία Μιχαηλίδου και τους είπε «δεν σας φτάνει η σύνταξη, ξαναγυρίστε πάλι στη δουλειά». Είναι ντροπή, είναι αίσχος, να λέτε σε απόμαχους της δουλειάς, 40 χρόνια στην δουλειά, που δεν μπορούν να πάρουν τα πόδια τους, που έχουν δώσει στα νιάτα τους, όλη την ικμάδα τους και παρήγαγαν αμύθητο πλούτο για αυτήν την κοινωνία, να τους δίνετε συντάξεις πείνας και να τους λέτε ότι «άμα δεν σας φτάνει, γυρίστε πάλι πίσω στη δουλειά». Τι να πούμε; Σας χαρακτηρίζει, λοιπόν, αυτή η στάση απέναντι σε αυτόν τον κόσμο που ανασυγκρότησε την Ελλάδα, που έκανε τα πάντα, παρήγαγε τα πάντα και τους απαντάτε έτσι στις διεκδικήσεις τους.

Απαλλάσσετε την εργοδοσία και το Κράτος από εισφορές. Αυτός είναι ένας στόχος σας που πάντα τον κάνατε και τα προηγούμενα χρόνια. Παρουσιάζετε αυτήν τη μείωση των εισφορών ως αύξηση του εισοδήματος των εργαζομένων. Μην τρελαθούμε κιόλας, η εισφορά είναι μισθός του εργαζομένου. Τον μειώνετε. Δηλαδή, ένας εργοδότης όταν παίρνει ένα εργαζόμενο, δεν βγάζει έξω την εισφορά του. Λέει αυτό μου κοστίζει ο εργαζόμενος. Το βάζει στην τιμή του προϊόντος. Εσείς τι κάνετε; Μειώνετε, λοιπόν, το μισθό του εργαζομένου, αυξάνετε την κερδοφορία του κεφαλαίου. Αυτό κάνετε και παρουσιάζετε, λοιπόν, εδώ ψέματα στον κόσμο ότι αυξάνετε δήθεν το εισόδημα του εργαζόμενου. Ποιο εισόδημα αυξήθηκε;

Το σχέδιο, λοιπόν, είναι η συνολική ιδιωτικοποίηση του ασφαλιστικού συστήματος. Από κοινωνικό δικαίωμα, το μετατρέπετε σε επένδυση. Το είπε σήμερα πάλι ο Υπουργός εδώ. Δεν κρύβεται σε αυτό ότι θα αποτελέσει κεφάλαιο για επενδύσεις το ΤΕΚΑ, αλλά και τα άλλα που υπάρχουν στο μυαλό σας και στα σχέδια σας που δεν τα αποκαλύπτετε ακόμη. Υποχρεώνετε τους εργαζόμενους να γίνουν επενδυτές. Ατομικό ρίσκο, κυνήγι του τζόγου. Γιατί αυτό κάνατε με το ΤΕΚΑ, αυτό που κάνατε με τους νέους ανθρώπους, που ξέρουν τι θα δίνουν και δεν ξέρουν ποτέ τι θα πάρουν πίσω ως σύνταξη. Αυτό είναι το κεφαλαιοποιητικό σύστημα, γιατί στην πορεία υπάρχουν και οι κρίσεις, οι οποίες διαλύουν τα αποθεματικά των ταμείων, όπως τα φάγανε την προηγούμενη περίοδο αυτοί που τρώνε και τη σάρκα και τη ζωή του ίδιου του λαού μας τόσα χρόνια.

Τα επαγγελματικά ταμεία, που αναφέρθηκε ότι είναι πολύ μικρή η ισχύς τους μέχρι τώρα. Τι είναι αυτά; Πώς λειτουργούν; Σε βάρος τίνος λειτουργούν; Σε βάρος του ίδιου του εργαζόμενου. Αρπάζουν, λοιπόν, τις εισφορές και στο τέλος, με βάση το κεφαλαιοποιητικό σύστημα, δίνουν ότι θέλουν, ό,τι έχει απόδοση και αν έχει απόδοση. Από πού εξαρτάται; Από τη λειτουργία αυτού του άδικου, του βάρβαρου συστήματος.

Η ιδιωτική ασφάλιση είναι καθαρά κερδοσκοπική επιχείρηση. Μοναδικό κριτήριο έχει τη μεγιστοποίηση του κέρδους. Καμία αξιοπιστία δεν έχει ως προς τη δυνατότητα απόδοσης σύνταξης ή άλλων ασφαλιστικών δικαιωμάτων και αυτό πρέπει να το ξέρει πολύ καλά ο κόσμος. Είναι ευάλωτο στον κίνδυνο της πτώχευσης και της κατάρρευσης. Οι αιματηρές θυσίες που απαιτείται να κάνει κάποιος εργαζόμενος για να αποκτήσει μέσω της ιδιωτικής ασφάλισης σύνταξη, υγεία, προστασία, είναι «στον αέρα», όπως έχει αποδειχθεί πάρα πολύ καλά από τις άλλες χώρες, της Enron στις ΗΠΑ, της Maxwell στην Αγγλία, την «Ασπίς Πρόνοια» στη χώρα μας. Αποδείχθηκε πολύ καλά και σε άλλες δεκάδες ασφαλιστικές εταιρείες, ότι και εδώ οι εργαζόμενοι έμειναν σύξυλοι.

Η στρατηγική και οι ανάγκες του κεφαλαίου, όσον αφορά στην ανάπτυξη της κερδοφορίας, προϋποθέτουν τσάκισμα της τιμής της εργατικής δύναμης και αυτό κάνετε βήμα το βήμα όλοι σας. Αυτές οι ανάγκες του κεφαλαίου επιτάσσουν τις αλλαγές στο ασφαλιστικό, οι οποίες δεν σταμάτησαν από το 1992 με μεγάλη ένταση.

Μιλάτε για τη βιωσιμότητα του ασφαλιστικού συστήματος. Δεν είναι βιώσιμο το ασφαλιστικό σύστημα με τα μέτρα του κεφαλαίου, του Κράτους, αλλά και των πολιτικών δυνάμεων που το υπηρετούν, γιατί δεν θέλουν να δίνουν ούτε τα λίγα «ψίχουλα» που μέχρι τώρα έδιναν για τους απόμαχους της δουλειάς, τους σακατεμένους από την άγρια εκμετάλλευση εργάτες, τους νέους, τις νέες, τους αυτοαπασχολούμενους, τους επιστήμονες, τους αγρότες, παρά την τεράστια φοροληστεία τους και τις εισφορές στα ταμεία.

Έτσι εννοείτε τη βιωσιμότητα, αύξηση του ορίου ηλικίας, μείωση συντάξεων, μείωση της κρατικής χρηματοδότησης, με ιδιωτική ασφάλιση, για να δίνουν τζάμπα χρήμα στο κεφάλαιο και παραπέρα, βέβαια, υποβάθμιση της δημόσιας υγείας, που είναι ένα μεγάλο θέμα, που εμείς το θέτουμε μαζί με την κοινωνική ασφάλιση και είναι ένα ζήτημα που αφορά συνολικά κάθε εργατική λαϊκή οικογένεια. Εσείς την αύξηση των ορίων ηλικίας συνταξιοδότησης την αποκαλείτε εναρμόνιση. Τη δε σφαγή των συντάξιμων αποδοχών, για παλιούς και νέους συνταξιούχους και εργαζόμενους, τη λέτε αποκατάσταση της ισονομίας. Εντάξει, θα χάσουν και οι λέξεις το νόημά τους.

Η έννοια της ανταποδοτικότητας είναι αυτή που χτυπάει στη καρδιά του προβλήματος, αφού αρνείται τον κοινωνικό χαρακτήρα της ασφάλισης και την αντιμετωπίζετε σαν ένα οικονομικό δείκτη, ο οποίος δεν παίρνει υπόψη ότι ο εργαζόμενος, εκτός από τις ασφαλιστικές εισφορές, όπως είπα και προηγουμένως, έχει δώσει τα νιάτα του, τη ζωή του, την υγεία του, κατά τη διάρκεια του εργάσιμου βίου. Αυτό δεν το παίρνετε καθόλου υπόψη σας. Το κεφαλαιοποιητικό σύστημα και η ανταποδοτικότητα είναι η βάση της λογικής με την οποία λειτουργεί η ιδιωτική ασφάλιση. Αυτά μας αναδείξατε τώρα και με την παρουσίασή σας. Οι εισφορές των εργαζομένων χρησιμοποιούνται σαν μέσο επένδυσης, από τα αποτελέσματα της οποίας θα καθορίζεται το επίπεδο σύνταξης και άλλων παροχών.

Η ανταποδοτικότητα είναι ταυτισμένη με τις συντάξεις πείνας, με την υποβάθμιση των υπηρεσιών υγείας και πρόνοιας, συγκρούεται με την απαίτηση των εργαζομένων για κάλυψη των διευρυμένων σύγχρονων αναγκών τους. Ανταποδοτικότητα σημαίνει ότι για υπηρεσίες που χρηματοδοτούνταν και παρέχονταν από το Κράτος, θα παρέχονται πλέον με πρόσθετη άμεση πληρωμή ή έμμεση, μέσω επιβολής πρόσθετου φόρου εισφοράς. Αυτό σημαίνει, ότι οι αναγκαίες κοινωνικές υπηρεσίες εξαρτώνται άμεσα από την οικονομική δυνατότητα των λαϊκών οικογενειών.

Επειδή έχουμε μια διαφορετική αντίληψη για το ασφαλιστικό σύστημα, χρησιμοποιείτε το δημογραφικό πρόβλημα, το είπατε και εσείς προηγουμένως, ότι το αναδιανεμητικό σύστημα λέτε ήταν τότε που ήταν πολλοί οι εργαζόμενοι και λίγοι οι συνταξιούχοι. Από πού πηγάζει το δημογραφικό πρόβλημα; Πώς δημιουργείται; Ξαφνικά άλλαξε το DNA του λαού και δεν κάνει παιδιά; Τι είδους πρόβλημα είναι το δημογραφικό πρόβλημα; Εσείς δεν καταδικάζετε χιλιάδες νέους και νέες στην ανεργία, την υποαπασχόληση; Δεν δημιουργείτε οξύτατα προβλήματα στα νέα ζευγάρια; Ποια είναι ή πολιτική σας για τα νέα ζευγάρια;

Επικαλείστε, λοιπόν, το δημογραφικό ζήτημα. Το προβάλλετε υποκριτικά, αυτό λέμε εμείς. Δεν μπορεί αυτό να λυθεί αν δεν αντιμετωπιστούν ορισμένοι από τους βασικούς παράγοντες που επιδρούν στο πρόβλημα, όπως η φτώχεια, η ανεργία, η ανασφάλεια και το κόστος ζωής. Εδώ η ακρίβεια τσακίζει. Ποιος έχει την ευθύνη σήμερα που ένας νέος δυσκολεύεται να ανοίξει σπίτι; Ότι αυξάνεται ο μέσος όρος ηλικίας που ανεξαρτητοποιείται από τους γονείς; Στα 40 φεύγουν από το σπίτι. Ποιος ευθύνεται για αυτό;

Τα οικονομικά βάρη αποτελούν εμπόδιο σε ένα νεαρό ζευγάρι να κάνει παιδιά. Με το επιχείρημα της αύξησης του μέσου όρου προσδόκιμου ζωής, προωθείτε την ενεργό γήρανση. Αυτό κάνετε. Επιβάλετε, λοιπόν, την απασχόληση μέχρι τα βαθιά γεράματα. Αυτό τους λέει και η κυρία Μιχαηλίδου, «γυρίστε πάλι πίσω στη δουλειά, να αντέξετε, να μην πεινάσετε, να μην είστε στην εξαθλίωση». Οι εργαζόμενοι έχουν δικαίωμα να ζήσουν παραπάνω χρόνια εκτός παραγωγής, να ζήσουν ελεύθεροι χωρίς το βραχνά της εργοδοτικής εκμετάλλευσης και καταπίεσης, να ξεκουραστούν και να διαθέσουν το χρόνο τους όπως αυτοί επιθυμούν. Δεν μπορείτε εσείς να τους το στερήσετε και αυτό. Αυτό στερείτε σήμερα στον κόσμο.

Το Κ.Κ.Ε. αντιμετωπίζει την κοινωνική ασφάλιση σαν ένα πολιτικό ζήτημα και θεωρεί ότι είναι ζήτημα του ίδιου του εργατικού ασφαλιστικού κινήματος, του λαϊκού κινήματος και μέσα από την ανάπτυξη των αγώνων και τη σύγκρουση με αυτήν την πολιτική και της Ευρωπαϊκής Ένωσης και των Κυβερνήσεων εδώ, μπορεί να ανατραπεί αυτός ο συσχετισμός και να έχουμε μια κοινωνική ασφάλιση που θα είναι δημόσια, καθολική, υποχρεωτική, με οικοδόμηση ενός ενιαίου συστήματος κοινωνικής ασφάλισης, που θα περιλαμβάνει τα συνταξιοδοτικά δικαιώματα, τις υπηρεσίες πρόληψης και αποκατάστασης της υγείας, τις παροχές και υπηρεσίες κοινωνικής πρόνοιας, αλλά πάνω από όλα συντάξεις αξιοπρεπείς και όχι επιδόματα πτωχοκομείου. Υπήρχε η σύνδεση της κατώτερης σύνταξης με τον κατώτερο μισθό του ανειδίκευτου εργάτη, το καταργήσατε και αυτό. Εμείς λέμε ότι έτσι πρέπει να είναι η σύνταξη, στο 80% του κατώτερου μισθού και βεβαίως αυτή να είναι στον βασικό μισθό που διεκδικεί το κίνημα και όχι σε αυτά που θέλει το κεφάλαιο και οι ανάγκες τους.

Για να μην μακρηγορήσω, τα αιτήματα τα έχουμε πει. Ευχαριστώ πολύ. Εμείς λέμε ότι μπροστά σας έχετε μια πολιτική. Δεν θέλω να κάνω ερωτήσεις. Τις ερωτήσεις τις έκανα μέσα από την τοποθέτησή μου, γιατί και τα όρια ηλικίας θα τα αυξήσετε και οι οφειλές των εργοδοτών αυξάνονται και οι συντάξεις χηρείας μειώνονται και οι ανάπηροι, δυστυχώς, έχουν τα προβλήματα που είπα και προηγουμένως και άλλα που δεν είπα. Με βάση αυτά, εμείς είμαστε στους δρόμους του αγώνα για ένα ασφαλιστικό σύστημα που έχει ανάγκη ο λαός μας.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Τον λόγο έχει η κυρία Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε. Κύριε Υπουργέ, τον προηγούμενο Δεκέμβριο ψηφίστηκε νέο ασφαλιστικό νομοσχέδιο που αφορά το καθεστώς απασχόλησης συνταξιούχων. Μέχρι πρότινος ίσχυε η παρακράτηση 30% στη σύνταξη για τους μισθωτούς εργαζόμενους συνταξιούχους. Πλέον θα επιβάλλεται μόνο ένας φόρος της τάξης του 10% επί του έξτρα εισοδήματος, ο οποίος θα αποδίδεται στον ΕΦΚΑ. Ο σκοπός ήταν, αφενός, οι εργαζόμενοι να αυξάνουν τα εισοδήματά τους και, αφετέρου, τα ασφαλιστικά ταμεία να ενισχύονται μέσω αυτής της παρακράτησης του πόρου που δεν είναι ανταποδοτικός. Σωστά;

Το ερώτημα το οποίο γεννιέται, εν προκειμένω, είναι αν το νομοθέτημα αυτό απέδωσε καρπούς, γιατί ήδη πέρασαν τέσσερις μήνες από την ψήφισή του. Έχει ανταποκριθεί στο προσδοκώμενο σκοπό; Πόσοι συνταξιούχοι έχουν ήδη δηλώσει πρόθεση συνέχισης της εργασίας τους; Ποια η πρόσοδος των ταμείων; Ανταποκρίνεται στο στόχο; Κατ’ αρχάς, είχατε θέσει στόχο βραχυπρόθεσμο και μακροπρόθεσμο και αν ναι ποιος είναι αυτός; Ποιο το χρονοδιάγραμμα υλοποίησής του; Ποιο το προσδοκώμενο έσοδο των ασφαλιστικών ταμείων;

Επιπλέον, οι συνταξιούχοι θα πρέπει να δηλώσουν σε πλατφόρμα ότι επιθυμούν να εργαστούν. Αν δεν δηλωθεί η εργασία τους θα επιβάλλεται πρόστιμο που ισούται με το δωδεκαπλάσιο της εθνικής σύνταξης. Το ερώτημα είναι το εξής. Πέραν της επιβολής του προστίμου, το οποίο αποτελεί κατασταλτικό μέτρο, ποια προληπτικά μέτρα έχει υπόψη της η Κυβέρνησή σας για την καταπολέμηση της λεγόμενης μαύρης αδήλωτης εργασίας;

Τέλος, μια και μιλάμε για συνταξιούχους, θα σταθώ στην ψηφιοποίηση των υπηρεσιών σε συνδυασμό με την κατάργηση των αρμοδίων τμημάτων. Αυτό, προφανώς, αποτελεί μια νέα πραγματικότητα, η οποία φιλοδοξεί, να απλοποιήσει, να ενοποιήσει και να συντομεύσει. Αντιθέτως όμως, αυτό το οποίο έχει έλθει είναι η ψηφιοποίηση της γραφειοκρατίας, με τη διαφορά ότι η γραφειοκρατία δεν έχει μειωθεί καθόλου.

Επιπλέον, έχει αυξηθεί το απρόσωπο των παρεχόμενων υπηρεσιών, δαιδαλώδεις διαδικασίες, άπειρα χαρτιά και ηλεκτρονικές πλατφόρμες, οι οποίες είτε υπολειτουργούν, είτε άλλοτε είναι υπερβολικά πολύπλοκες για όποιον συνταξιούχο ή υποψήφιο συνταξιούχο επιθυμεί να κάνει τα χαρτιά του για τη σύνταξη, αλλά κυρίως απρόσωπες διαδικασίες χωρίς ανθρώπινη επικοινωνία.

Ο συνδυασμός της ψηφιοποιημένης γραφειοκρατίας των πολύπλοκων διαδικασιών και της έλλειψης ανθρώπινης διαμεσολάβησης και των καθυστερήσεων, δημιουργεί την αίσθηση της απομόνωσης. Ανυπεράσπιστοι οι πολίτες καταφεύγουν σε ειδικούς εργατολόγους για την διεκπεραίωση δυσχερών και χρονοβόρων διαδικασιών, οι οποίες για οποιαδήποτε χώρα του δυτικού κόσμου είναι απλές και σύντομες. Στην Ιταλία μέσα σε μια εβδομάδα παίρνεις τη σύνταξη. Ας μας απαντήσει, λοιπόν, η Κυβέρνηση. Πώς προτίθεται να αντιμετωπίσει το φλέγον αυτό ζήτημα και πώς σκοπεύει, αν σκοπεύει, να απλουστεύσει και να συντομεύσει τις διαδικασίες απονομής σύνταξης, χωρίς να είναι υποχρεωμένοι οι υποψήφιοι συνταξιούχοι να καταφεύγουν σε τρίτους, ακόμα και για απλά ζητήματα τα οποία οφείλει να επιλύει η ίδια η Πολιτεία.

Επειδή μερικοί συνάδελφοι αναφέρθηκαν σε αυτό, δεν θα αναλύσω πολύ το πρόβλημα των ΚΕ.Π.Α., το οποίο το γνωρίζω από τότε που υπήρχαν οι πρωτοβάθμιες επιτροπές. Έτυχε να είμαι πρόεδρος, παραιτήθηκα από πρόεδρος όταν είχα ανάπηρο παιδί, οπότε ξέρετε ότι είμαι και από τις δύο πλευρές γνώστης, και σαν μητέρα τέκνου ανάπηρου και σαν Πρόεδρος Επιτροπής. Εγώ θεωρώ ότι πρέπει παντού να υπάρχουν ΚΕ.Π.Α. όπου υπάρχουν νοσοκομεία. Έτσι και αλλιώς δεν πληρωνόμασταν τότε, ήμασταν λειτουργοί υγείας.

Το άλλο που θέλω να θίξω, είναι, ότι επειδή υπήρξαν περιπτώσεις και έχουν καταγγείλει και σε εμένα για τη μείωση των ποσοστών αναπηρίας, θεωρώ ότι αυτοί οι άνθρωποι πρέπει υποχρεωτικά να ξαναυποβληθούν σε εξέταση από διαφορετικούς γιατρούς, για να δούμε εδώ τι πρόβλημα υπάρχει και αυτοί οι άνθρωποι από 85% πήγανε στο 30% ή πήγαν στο 50% αναπηρίας. Τέλος, κλείνω με το προσωπικό των γιατρών και των νοσηλευτών, που είναι απαράδεκτο αυτή η ομάδα, αυτό το σώμα να είναι εκτός βαρέων και ανθυγιεινών. Σας ευχαριστώ πάρα πολύ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Σας ευχαριστούμε πολύ, κυρία Αθανασίου.

Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ:** Σας ευχαριστώ πολύ και εγώ, κύριε Πρόεδρε. Κατ’ αρχάς, να πω ότι ήταν εξαιρετικό αυτό που αποφασίσαμε στην αρχή της χρονιάς και είναι μοναδικό, γιατί δεν είχε ξαναγίνει, να υπάρχει αυτή η Επιτροπή στη Βουλή που παρακολουθεί το Ασφαλιστικό Σύστημα και δεν μπορώ παρά να συγχαρώ και εσάς, κύριε Πρόεδρε, που τη λειτουργείτε κανονικά και βέβαια και το Υπουργείο που έρχεται. Τι συμβαίνει, όμως, σε αυτή την ιστορία;

Κύριε Τσακλόγλου, η Επιτροπή αυτή δεν είναι για να επαναλαμβάνετε τα ιδεολογήματα της Νέας Δημοκρατίας σε σχέση με την ιδιωτικοποίηση της επικουρικής σύνταξης. Μας κάνατε ένα μάθημα στο πρώτο κομμάτι της παρέμβασής σας γιατί όλα αυτά είναι τέλεια, είναι καλά, είναι και τέλεια. Επίσης, μας είπατε σαν παράδειγμα, πόσο αυξήθηκαν οι εργαζόμενοι συνταξιούχοι. Είναι για περηφάνια μας αυτό, ότι οι εργαζόμενοι συνταξιούχοι αυξήθηκαν επί των ημερών σας; Αυτό είναι που ενθαρρύνει την αγορά εργασίας; Σε αυτό το κεφάλαιο το εντάξατε, μάλιστα. Θεωρώ, δεν χρειαζόμαστε να μας επαναλαμβάνετε αυτά τα οποία έχετε πει ήδη κατά την ψήφιση των νομοσχεδίων.

Τι έπρεπε να μας πείτε σήμερα; Σήμερα έπρεπε να δούμε αυτά που ψηφίσαμε πού βρίσκονται, τι αποτελέσματα έχουν παράξει. Βεβαίως, δεν μας ενδιαφέρουν ή και μας ενδιαφέρουν τα τεχνικά στοιχεία. Λέτε, θα βελτιώσουμε το σύστημα, θα το κάνουμε καλύτερο, έχουμε προβλήματα εκεί, έχουμε προβλήματα εδώ. Σύμφωνοι, ακούμε τεσσεράμισι χρόνια τα ίδια. Τώρα πρέπει να δούμε τι αποτελέσματα παράγουν αυτές οι ιστορίες. Για να το πω απλά.

Κύριε Τσακλόγλου, είναι για εμάς προφανές ότι εδώ σήμερα ήρθατε για να κάνετε την έναρξη του τζογαρίσματος των χρημάτων του Τ.Ε.Κ.Α.. Αυτό είναι και το είπατε πολύ σύντομα. Θα έρθει στη Βουλή ένα νομοσχέδιο το οποίο θα αποσπάσει από το Ενιαίο Ταμείο τα χρήματα του Τ.Ε.Κ.Α., θα τα κάνει αυτόνομα και θα αρχίσει να τα τζογάρει. Ναι ή όχι; Ερώτηση πρώτη.

Ερώτηση δεύτερη, για να πούμε και εμείς, λοιπόν, το ιδεολογικό κομμάτι γρήγορα, έχουμε πει ότι το σύστημα αυτό που φέρατε πλήττει τους σημερινούς και μελλοντικούς συνταξιούχους. Η χρηματοδότηση των επικουρικών συντάξεων καθίσταται αβέβαιη και επισφαλής, καθώς δημιουργείται μεγάλο χρηματοδοτικό κενό. Πλήττει τους νέους ασφαλισμένους κάτω των 35 ετών. Οι ασφαλιστικές τους εισφορές γίνονται αντικείμενο χρηματιστηριακού τζόγου και επενδυτικού ρίσκου, χωρίς ουσιαστική εγγύηση για το ύψος των μελλοντικών επικουρικών συντάξεων που θα λάβουν. Όπως σας είπα και σας ρώτησα, αυτός ο τζόγος ξεκινάει τώρα, με το επόμενο νομοσχέδιο;

Τρίτον, πλήττει το δημόσιο συμφέρον. Με την επιβολή του νέου συστήματος οι εισφορές των νέων ασφαλισμένων δεν θα καλύπτουν πλέον τις σημερινές συντάξεις, προκαλώντας ένα τεράστιο κενό στη χρηματοδοτική κάλυψή τους άνω των 56 δισ., το οποίο πολλές φορές φτάνει στα 71 δισ. και σας ρωτώ πάλι. Πόσο είναι το εκτιμώμενο κόστος αυτής της υπόθεσης – αυτό το ξεχνάμε και εσείς δεν απαντάτε – το οποίο θα πληρώσουμε όλοι μας, εργαζόμενοι, συνταξιούχοι και μη; Ξέρετε πολύ καλά ότι η ελάφρυνση των εισφορών των εργοδοτών μπορεί να μην πλήττει τόσο πολύ τους εργαζόμενους, αλλά πλήττει κυρίως τους συνταξιούχους.

Για ενημέρωση όλων, να ρωτήσω και εγώ, βέβαια, τι συμβαίνει με τα αναδρομικά από το ΣτΕ, όπως ρώτησαν και οι συνάδελφοι. Δεν έχω να προσθέσω τίποτα περισσότερο σε ερωτήσεις που έχουν γίνει από όλους τους συναδέλφους της Αντιπολίτευσης. Να πω και εγώ το πολύ απλό. Το εισόδημα των συνταξιούχων και των εργαζομένων είναι τα δεύτερα χαμηλότερα σε αγοραστική δύναμη της Ευρώπης σήμερα, με τη δική σας Κυβέρνηση. Η φτώχεια, η παιδική φτώχεια και η ανισότητα, με όλα τα στοιχεία που έχω από την Eurostat και από την Ελληνική Στατιστική Αρχή, έχουν αυξηθεί.

Μη μου πείτε με βάση τους λογαριασμούς του Eurostat 30. Μιλάω με τους σημερινούς λογαριασμούς, κύριε Υπουργέ, γιατί τα ξέρω. Μέσα σε αυτήν την κατάσταση, σας ερωτώ πάλι αν θα είναι πάνω από 70 δισ. το κόστος που επωμίζονται όλοι οι πολίτες; Σας λέω, πώς φαντάζεστε σε μία χώρα όπου κανείς εργαζόμενος δεν έχει σταθερή εργασία – σήμερα μπορεί να την έχει και αύριο δεν θα την έχει – πώς θα φτιάξει αυτό τον ατομικό κουμπαρά; Γιατί δεν μιλάτε για τους επισφαλείς εργαζόμενους, για τους νέους φτωχούς εργαζόμενους, που είναι πάρα πολλοί; Γιατί δεν μιλάτε για το πλήγμα στις γυναίκες;

Για τα Κέντρα Πιστοποίησης Αναπηρίας, τα είπαν όλοι οι συνάδελφοι και δεν θα τα επαναλάβω. Ξέρω, όμως, ότι έξι μήνες σταματήσατε το σύστημα, γιατί δεν μπορούσαν να συνεννοηθούν τα ζητήματα μεταξύ Οργανισμού Προνοιακών Επιδομάτων και Κοινωνικής Αλληλεγγύης και Εθνικού Φορέα Κοινωνικής Ασφάλισης και ξέρω ότι αυτό έκανε ένα τεράστιο κενό και συσσώρευσε πάρα πολλές αιτήσεις.

Όσο για τα πολύ απλά στοιχεία που δώσατε σήμερα, αν δεν κάνω λάθος, είπατε ότι όλες οι εκκρεμούσες συντάξεις, επικουρικές και μη, μαζί οι τέσσερις κατηγορίες, δηλαδή που αναφέρατε, είναι 74.000 συντάξεις από το εξωτερικό. Συγχρόνως που δίνουν όλα τα ταμεία είναι 74.000, αν τις αθροίσουμε. Σας επικαλούμαι το χαρτί που σας έχει δώσει, με τα επίσημα στοιχεία των συντάξεων, η κύρια Αχτσιόγλου το 2019. Ήταν αντίστοιχο τέτοιο. Εσείς τότε με όλες τις ψευτιές επικαλούσασταν καθέναν που είχε κάνει μία ερώτηση και λέγατε «αυτός είναι εκκρεμής σύνταξη» και ρώταγε ο άνθρωπος «πότε θα βγω στη σύνταξη;». Δεν ήταν εκκρεμούσες οι συντάξεις. Αυτό κάνατε όλα αυτά τα χρόνια.

Επίσης, τον ΕΠΑ τον έχουμε εκσυγχρονίσει και το έχουμε φτιάξει το 2018 – 2019, είναι με το ICD-10. Μήπως, ξέρετε, να μας πείτε 4,5 χρόνια τώρα τι κάνατε, αν εκσυγχρονίσατε τίποτα ή θα το κάνετε;

Όλα αυτά που σας είπαν οι συνάδελφοι για τους ανάπηρους ισχύουν. Ολοκληρώνω εδώ. Νομίζω δεν έχω άλλες ερωτήσεις, αλλά να ξέρουμε τι κάνουμε σε αυτήν την Επιτροπή, κ. Υπουργέ. Μην παίζουμε εδώ πέρα το επικοινωνιακό παιχνίδι. Αυτό με ενδιαφέρει πάρα πολύ. Σας ευχαριστώ, κ. Πρόεδρε.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ακτύπης Διονύσιος, Καραμπατσώλη Κωνσταντίνα, Κρητικός Νεοκλής, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπάς Θεοφάνης (Φάνης), Ράπτη Ζωή, Σαλμάς Μάριος, Σκόνδρα Ασημίνα, Στύλιος Γεώργιος, Φόρτωμας Φίλιππος, Χατζηιωαννίδου Μαρία – Νεφέλη, Γαβρήλος Γεώργιος, Καλαματιανός Διονύσιος - Χαράλαμπος, Νοτοπούλου Αικατερίνη (Κατερίνα), Καζάνη Αικατερίνη, Μουλκιώτης, Τσίμαρης Ιωάννης, Γεώργιος, Κατσώτης Χρήστος, Στολτίδης Λεωνίδας, Αθανασίου Μαρία, Φωτίου Θεανώ, Παπαδόπουλος Νικόλαος, Μπιμπίλας Σπυρίδων και Χουρδάκης Μιχαήλ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Τον λόγο έχει ο κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ και χρόνια πολλά σε όλους. Εμείς από την αρχή είχαμε χαιρετίσει την ενοποίηση όλων στον ΕΦΚΑ, παρότι εμείς οι καλλιτέχνες είχαμε πολύ σοβαρά προβλήματα, γιατί, όπως ξέρετε, είμαστε μισθωτοί, αλλά έχουμε και δελτία παροχής υπηρεσιών, για τα οποία δεν πληρώνουμε με το μήνα τη συνδρομή αυτή στον ΕΦΚΑ, αλλά όποτε δουλεύουμε, βάζουμε ένσημα μισθωτά του ΙΚΑ. Αυτό δημιούργησε ένα τρομερό πρόβλημα. Χρειάστηκε ερώτηση στη Βουλή, χρειάστηκαν δεκάδες συναντήσεις, μέχρι να καταφέρουμε να βγει ένα ψήφισμα όπου τώρα οι καλλιτέχνες μπορούν. Αλλά εδώ και ενάμιση χρόνο έχουν χάσει πάρα πολλοί άνθρωποι και τις ανεργίες τους και τα επιδόματά τους εξαιτίας αυτού του προβλήματος.

Τώρα, έχετε σκεφτεί πόσες ελλείψεις υπαλλήλων υπάρχουν στα κατά τόπους ΙΚΑ; Θα σας πω παράδειγμα στο συγκεκριμένο ΙΚΑ που είμαι εγώ, οι υπάλληλοι δεν επαρκούν να δουν τι χρωστάνε οι συνταξιούχοι που δουλεύουν. Εγώ είμαι δέκα χρόνια συνταξιούχος, δεν μου έχουν κρατήσει ποτέ ούτε μισό ευρώ και πάω επανειλημμένως και ρωτάω, «θα μπορέσετε να μου πείτε τι χρωστάω εγώ στο ΙΚΑ;» και οι υπάλληλοι εκεί μου δείχνουν όγκους και μου λένε, «εμείς δεν επαρκούμε ούτε μέχρι να βγούμε εμείς στη σύνταξη για να τα δούμε αυτά». Ρωτάω «τι θα γίνει;» και μου απαντούν, «μπορεί ο κληρονόμος σας». Αυτό είναι ένα πολύ σοβαρό πρόβλημα. Εγώ αυτή τη στιγμή υποτίθεται ότι χρωστάω στο ΙΚΑ, όπως και πάρα πολλοί άλλοι συνταξιούχοι που εργάζονται. Τι θα γίνει με αυτό. Χρειάζονται υπάλληλοι.

Επίσης, τώρα που οι συνταξιούχοι εργάζονται και όσοι εργάζονται, πρέπει να το δηλώνουν και να αυξάνεται η γραφειοκρατία και να γίνονται αυτοί οι όγκοι χαρτιών μέσα στο ΙΚΑ; Αφού τα ένσημά μας από το 2000 και μετά φαίνονται ηλεκτρονικά. Γιατί πρέπει ο συνταξιούχος να πάει να το δηλώνει και μάλιστα, με το πρόστιμα ότι αν δεν το δηλώσει θα του κρατήσουν 12 μήνες; Υπάρχουν συνταξιούχοι υπέργηροι, θα σας πω ένα συγκεκριμένο παράδειγμα, ο Γιώργος Κωνσταντίνου, που δεν έχει πάει ποτέ να το δηλώσει, γιατί λέει «εγώ είμαι μεγάλος άνθρωπος, που να τρέχω στις ουρές στο ΙΚΑ;». Γιατί, αφού φαίνονται τα ένσημά του, πρέπει να τρέχει στις ουρές; Μέχρι τώρα ήταν στις ουρές. Ξέρετε πόσα χαρτιά έχω πάει εγώ; Τώρα άλλαξε αυτό. Η ουρά ήταν ουρά Και μάλιστα σε συγκεκριμένες ώρες.

Θα ήθελα να ρωτήσω και για τον κλάδο των καλλιτεχνών. Ξέρετε τι συμβαίνει σε εμάς; Εμείς δεν έχουμε συλλογικές συμβάσεις, παρά τις πάρα πολύ μεγάλες προσπάθειες που κάνει το Σωματείο Ηθοποιών. Ξέρετε τι ένσημα βάζουν στις περισσότερες δουλειές; Δίωρα. Δεν υπάρχουν οι επαρκείς έλεγχοι. Κάνουμε πάρα πολλές καταγγελίες. Εάν δεν υπάρχει επαρκής έλεγχος για αυτούς που μας βάζουν τα ένσημα, όχι μόνο στα θέατρα, αλλά και στις πιτσαρίες, όπου δουλεύουν οκτάωρα ή και δωδεκάωρα και τους βάζουν τρεις ώρες. Στα θέατρα γίνονται πεντάωρες πρόβες, τους βάζουν 2 ώρες. Από αυτό το πράγμα και το κράτος χάνει και εμείς χάνουμε.

Ένας ηθοποιός, λοιπόν, για να πάρει 50 ένσημα το χρόνο και να έχει γιατρούς, δεν μπορεί να τα συγκεντρώσει. Οι περισσότεροι με αυτόν τον τρόπο, με τα δίωρα και τα τρίωρα βγάζουν 45, 47 και στο τέλος δεν έχουν γιατρό. Για αυτό αν δεν βοηθήσετε και εσείς και μάλιστα, θα ήθελα πάρα πολύ να ξανασυναντηθούμε στο Υπουργείο, για να δούμε τι μπορεί να γίνει για αυτή την κατάσταση. Είναι κάτι ανεξέλεγκτο οι καλλιτέχνες όλοι να δουλεύουν πολλές ώρες και στα γυρίσματα και στο τέλος να έχουν ένα δίωρο του ανειδίκευτου εργάτη.

Εμείς οι καλλιτέχνες είχαμε το αυξημένο ασφάλιστρο που ήταν κάτι ανάλογο με το βαρύ. Αυτό έχει καταργηθεί. Εμείς θέλουμε να ξαναγυρίσει το αυξημένο ασφάλιστρο. Δουλεύουν βράδυ, δουλεύουν σε υπόγεια θέατρα, σε ανήλιαγα καμαρίνια, δεν γίνεται να μην είναι αυξημένο αυτό το ασφάλιστρο. Για αυτό και θα ήθελα μια συνάντηση με τη νέα διοίκηση του ΣΕΗ για αυτά τα ιδιαίτερα προβλήματα των καλλιτεχνών, που η «ΠΛΕΥΣΗ ΕΛΕΥΘΕΡΙΑΣ» τα έχει αγκαλιάσει. Ξέρετε ότι διαρκώς τρέχουμε για αυτό και μιλάμε. Με έχουν καλύψει πάρα πολλοί συνάδελφοι με αυτά που είπαν.

Ένα άλλο, αυτοί οι άνθρωποι που για κάποιο λόγο έχουν χάσει τα ένσημα τους τα παλιά με τις καρτέλες και είναι πάρα πολλοί – το ξέρω από ηθοποιούς που είναι αδιάφοροι, τα έβαζαν κάπου και τα χάνανε – υπάρχει τρόπος να μπορέσουν γρηγορότερα να τους βρίσκουν αυτά τα ένσημα;

Σε κάποιους ανθρώπους έχουν χρειαστεί 3 και 4 χρόνια για να μπορέσουν να ξαναβρούν τα χαμένα τους ένσημα. Είναι ένα πολύ σοβαρό πρόβλημα, το αντιμετωπίζουν πολλοί άνθρωποι νομίζω, αλλά θα πρέπει να βρεθεί λύση. Εγώ νομίζω ότι για αυτό ευθύνεται η έλλειψη υπαλλήλων. Για αυτό το είπα και στην αρχή αυτό. Όσο λείπουν οι υπάλληλοι δεν μπορούν να εξυπηρετήσουν τόσο σοβαρά προβλήματα που δημιουργούνται και με αυτούς που χάνουν τα ένσημά τους και με αυτούς που είναι συνταξιούχοι και δουλεύουν και δεν τους κρατάνε τίποτα και αυτό πρέπει να το αντιμετωπίσετε. Αυτά, εν ολίγοις.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε, κύριε Μπιμπίλα.

Τον λόγο έχει ο κ. Νικόλαος Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Χριστός Ανέστη και από εμένα. Κύριε Πρόεδρε, εύχομαι κάθε καλό και κάθε επιτυχία σε αυτήν τη δύσκολη και ευαίσθητη Επιτροπή. Και εμένα με κάλυψαν πολλοί συνάδελφοι σε πολλά θέματα και θα παραμείνω μόνο σε τρία, μια και έχουμε την τύχη να έχουμε τον Υφυπουργό Εργασίας εδώ και το Γενικό Γραμματέα. Θα αναφερθώ στα τελευταία αντικοινωνικά και αντιεργατικά νομοσχέδια που εψήφισε η Κυβέρνηση για την εξαήμερη εργασία που δεν ακούστηκε καθόλου.

Με τη θεσμοθέτηση της εξαήμερης εργασίας, κυρίες και κύριοι, μεγαλώνουν σημαντικά οι κοινωνικοοικονομικές αντιθέσεις μεταξύ της Ελλάδας και της υπόλοιπης Ευρωπαϊκής Ένωσης. Το αντιληφθήκατε αυτό το πράγμα; Την ίδια στιγμή που ο ελληνικός πληθωρισμός αυξάνει, στην Ευρωπαϊκή Ένωση μειώνεται. Καταλαβαίνετε τι καινούριο χάσμα δημιουργείται μεταξύ βορρά και νότου ή μάλλον καλύτερα μεταξύ Ευρωπαϊκής Ένωσης και Ελλάδας. Ειδικότερα, την ίδια στιγμή που αρκετά κράτη-μέλη της Ευρωπαϊκής Ένωσης προωθούν την εβδομάδα των τεσσάρων ημερών εργασίας χωρίς, μείωση των αμοιβών των εργαζομένων και τα αποτελέσματα που έχουν κάνει διάφοροι φορείς είναι ενθαρρυντικά τόσο για την οικονομία, όσο και για την αύξηση της παραγωγικότητας των εργαζομένων, αλλά κυρίως για το βιοτικό επίπεδο των εργαζομένων, το οποίο αυξάνει βέβαια. Μένει περισσότερος χρόνος για να δουν τον εαυτό τους, τις οικογένειές τους και ό,τι άλλο θέλουν.

Συγκεκριμένα με τον πρόσφατο εργασιακό νόμο Γεωργιάδη, προβλέπεται εξαήμερη, παρακαλώ, εργασία, από την 1η Ιουλίου και συγκεκριμένα με απόφαση του εργοδότη, διευθυντικό δικαίωμα παρακαλώ, θες, δε θες, χιλιάδες εργαζόμενοι θα υποχρεωθούν να εργάζονται και την 6η ημέρα. Έρχεται δηλαδή η κατάργηση του πενθημέρου για χιλιάδες εργαζόμενους, θεσμός κατακτημένος εδώ και πολλές δεκαετίες. Συγχαρητήρια στην Κυβέρνηση της Νέας Δημοκρατίας. Αποτρέπεται η δυνατότητα, έτσι, νέων προσλήψεων – θα κρατάμε τους ηλικιωμένους – αφού το υφιστάμενο εργατικό δυναμικό απασχολείται πλέον περισσότερες ώρες.

Παρεμβάσεις οι οποίες δεν συμβάλλουν στην αντιμετώπιση του μεγαλύτερου προβλήματος της χώρας, του δημογραφικού. Δεν θέλουμε καινούργιες οικογένειες φαίνεται εδώ, δεν θέλουμε καινούργιους Έλληνες. Οι διατάξεις αυτές είναι πολύ χειρότερες από τις προϊσχύσασες σας, καθώς μπορεί ο εργοδότης και η βιομηχανία να εφαρμόσει εξαήμερο υποχρεωτικά για τους εργαζόμενους, χωρίς να δύνανται να αντιδράσουν και χωρίς να εξαρτάται από τη συμφωνία των εργαζομένων. Είναι υποχρεωτικό και δεν τίθεται υπό την κρίση του εργαζόμενου. Όλα αυτά θα δημιουργήσουν μεγάλα προβλήματα στους εργαζόμενους του ιδιωτικού τομέα που καλούνται τώρα μετά από τόσα χρόνια εφαρμογής του πενθημέρου να δουλέψουν εξαήμερο.

Οι ρυθμίσεις αυτές επίσης με τον νόμο Γεωργιάδη για 14ώρο, 13 ώρες εργασίας, ημερήσιο ωράριο, εφιαλτικό κλίμα δηλαδή διαμορφώνουμε στις εργασιακές σχέσεις. Ακόμη και από την εξαήμερη εργασία, δεδομένου ότι αυτή αφορά κυρίως εργασία την ημέρα του Σαββάτου, ποιοι βάλλονται; Οι εργαζόμενες μητέρες που θα έπρεπε να κάνουν κάτι και αυτές το παραπάνω για την οικογένειά τους και οι νέοι, βέβαια, που θέλουν να δημιουργήσουν οικογένεια και συνεπώς ο νόμος αυτός δεν συμβάλλει, κυρίες και κύριοι, στην αντιμετώπιση του μεγαλύτερου προβλήματος που έχει η χώρα αυτή, το δημογραφικό πρόβλημα.

Ένα δεύτερο που θέλω να αναφερθώ είναι οι ελλείψεις σε εργατικό δυναμικό. Αναφέρει ο Υπουργός, όσον αφορά τις μετακλήσεις, ο Υφυπουργός Εργασίας, εσείς δηλαδή, έκανε λόγο για θεαματική μείωση της ανεργίας, η οποία όμως παραμένει σχετικά σε υψηλό επίπεδο, ενώ, ταυτόχρονα, παρατηρούνται στενότητες και σε κλάδους όπως τον αγροτικό, τον τουριστικό και τις κατασκευές. Μειώνεται η εργασία, κυρίες και κύριοι, όταν φεύγουν οι νέοι; Αν φύγουν όλοι θα μηδενιστεί το ποσοστό, δεν θα έχουμε ανέργους. Δεν θα έχουμε κανέναν εδώ πέρα μέσα.

Το ζήτημα, λοιπόν, με την έλλειψη προσωπικού, η Κυβέρνηση θέλει να το λύσει με την αθρόα και απροϋπόθετη ελληνοποίηση χιλιάδων παράνομων μεταναστών. Έτσι θέλει να το λύσει, το είδαμε με τον νόμο που κατεβάσατε με τον κύριο Καιρίδη τις προάλλες, μουσουλμάνων επί το πλείστον, αλλά λύνεται με πολιτική για την ανάπτυξη ενός κατάλληλα εκπαιδευμένου εργατικού δυναμικού, με ποιοτική εκπαίδευση και κατάρτιση, με δημιουργία θέσεων εργασίας αντίστοιχη των προσόντων με αξιοπρεπείς μισθούς, ασφάλισης και συνθήκες εργασίας, που να μπορεί ένας νέος, ένας εργαζόμενος να ζήσει και να πραγματοποιήσει τα όνειρά του μέσα σε αυτό τον τόπο.

Οι ελλείψεις σε εργατικό δυναμικό δεν αντιμετωπίζονται με τους μετανάστες, όπως από τη μία ισχυρίζεσθε ότι προσπαθείτε να περιορίσετε την παράνομη μετανάστευση, αλλά την ίδια στιγμή νομιμοποιείτε μόνο παράνομους μετανάστες. Εδώ συμβαίνει το οξύμωρο, οι δικοί μας οι νέοι, προσοντούχοι, να φεύγουν στο εξωτερικό μόλις πάρουν τα πτυχία τους, επειδή η χώρα μας δεν μπορεί να τους εξασφαλίσει αξιοπρεπή εργασία αντίστοιχη των προσόντων τους, καλό μισθό. Την ίδια στιγμή έχουμε τεράστια έλλειψη σε εργατικό δυναμικό και καλούμε μετανάστες, βέβαια , με χαμηλό κόστος. Γνωρίζετε ότι μεγάλο μέρος του κέντρου της Αθήνας έχει μετατραπεί σε παροικίες μεταναστών, χωρίς να έχουμε καμία σχέση και αλληλεπίδραση με τις αντίστοιχες αυτές χώρες;

Εσχάτως, εκτός από τους Σύρους προστέθηκαν Μαροκινοί, Αλγερινοί, Σομαλοί, Σενεγαλέζοι, Νιγηριανοί και πολλοί άλλοι από πρώην αποικίες της υποσαχάριας Αφρικής. Όσοι δεν μπορούν να πάνε να αναζητήσουν καλύτερη τύχη σε ευρωπαϊκές μητροπόλεις των χωρών, που τις καταδυνάστευσαν όταν τις είχαν αποικίες, έρχονται πάντα στην πρόθυμη και ενδοτική Ελλάδα, με αποτέλεσμα να διακινδυνεύεται ανεπανόρθωτα η κοινωνική συνοχή, αλλά και η ίδια η εθνική ταυτότητα της χώρας. Το «καζάνι» όμως έχει ξεχειλίσει και υπό αυτή την έννοια, δεν μπορούμε να δεχθούμε ούτε έναν ακόμη από αυτούς τους λαθραίους εισβολείς.

Η πολιτική της νομιμοποίησης των μεταναστών είναι, κυρίες και κύριοι, εθνικά επικίνδυνη. Ο Πρωθυπουργός είπε πρόσφατα, άκουσον, αντί για παράνομους μετανάστες αυτήν τη στιγμή τους έχουμε κάνει νόμιμους τουρίστες και κάλλιστα, είπε ότι έχει επιλύσει το μεταναστευτικό. Ω, το λόγο του μεγάλου πολιτικού ανδρός. Δεν είμαστε αντίθετοι στους μετανάστες, πρέπει όμως να γίνει όπως κάνανε οι σοβαρές χώρες. Και εμείς πήγαμε σε ξένες χώρες και μάθαμε, κάναμε εκπαιδεύσεις και μετεκπαιδεύσεις. Όταν πήγαμε στην Αμερική μας ζήτησαν ποινικό μητρώο, μας ζήτησαν πιστοποιητικό υγείας, μας κάνανε συνέντευξη, μας είπαν πού θα μείνετε, μας κανόνισαν τις ασφάλειες. Έτσι κάνει ένα σοβαρό κράτος. Και εμείς στις χώρες που θέλουμε να απευθυνθούμε για εργατικό δυναμικό να κάνουμε τα αντίστοιχα. Δεν θα βάλουμε εδώ μέσα στα παιδιά μας, μέσα στις γυναίκες μας, μέσα στις οικογένειές μας «άγρια θηρία μη φειδώμενα του ποιμνίου».

Τέλος, ειπώθηκε πολλές φορές, αλλά αξίζει να το αναφέρω και εγώ, για τα όρια της συνταξιοδότησης. Πόσες φορές θα αυξήσουμε τα όρια συνταξιοδότησης στην Ελλάδα, κυρίες και κύριοι; Πρόσφατες δηλώσεις του Υφυπουργού, δικές σας κ. Τσακλόγλου, για την βέβαιη αύξηση των ορίων ηλικίας συνταξιοδότησης στη χώρα μας στο άμεσο μέλλον, ξυπνούν πάλι τον εφιάλτη για χιλιάδες ασφαλισμένους, οι οποίοι δεν γνωρίζουν πότε τελικά θα συνταξιοδοτηθούν. Στα 60, στα 70, στα 80, πότε; Αξίζει να σημειωθεί ότι η Κυβέρνηση προεκλογικά απέκλειε οποιαδήποτε νέα αύξηση των ορίων ηλικίας συνταξιοδότησης στη χώρα μας, καθώς στην Ελλάδα έχουμε από τα πιο υψηλά όρια ηλικίας συνταξιοδότησης μεταξύ των κρατών της Ευρώπης.

Τέσσερα χρόνια μετά την περίφημη διαρθρωτική ασφαλιστική μεταρρύθμιση και τις διαβεβαιώσεις του Υπουργού τότε Βρούτση, ο οποίος μας διαβεβαίωνε για τη βιωσιμότητα του ασφαλιστικού συστήματος μέχρι το 2070, εσείς έρχεσθε να μας πείτε ότι το κοινωνικοασφαλιστικό σύστημα δεν είναι πια βιώσιμο και δεν εγγυάται τις συντάξεις. Τελικά, τι από τα δυο ισχύει; Τέλος, μιλάμε για περαιτέρω αύξηση των ορίων ηλικίας συνταξιοδότησης, όταν αυτά, όπως σας έχω πει, έχουν δραματικά αυξηθεί μέσα σε 13 χρόνια τρεις φορές, το 2010 με τον ν.3863, το 2012 και το 2015.

**Η συνεχής αύξηση των ορίων ηλικίας συνταξιοδότησης, δεν είναι λύση, γιατί δεν μπορεί να λύσει το οξύτατο δημογραφικό πρόβλημα. Ως πότε θέλουμε να δουλεύουν οι ηλικιωμένοι; Δώστε τους μια αξιοπρεπή σύνταξη να πάνε να δουν τις οικογένειές τους και τα παιδιά τους και τα εγγόνια τους και εξασφαλίστε στους νέους να μπορέσουν να σχηματίσουν νέες οικογένειες. Αυτό, βέβαια, σημαίνει περαιτέρω υποβάθμιση των συνταξιούχων. Πώς είναι δυνατόν να ζητάμε από τους Έλληνες να δουλεύουν μέχρι τα βαθιά τους γεράματα, δεν ξέρω; Στους νέους, κυρίες και κύριοι συνάδελφοι, πρέπει να δώσουμε κίνητρα να εργαστούν, να κάνουν οικογένειες, να μεγαλώσει η Ελλάδα μας, να λυθεί το μείζον πρόβλημα της χώρας μας το δημογραφικό. Ευχαριστώ πολύ.**

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής): Τον λόγο έχει ο κ. Γαβρήλος.**

**ΓΕΩΡΓΙΟΣ ΓΑΒΡΗΛΟΣ: Σας ευχαριστώ, κύριε Πρόεδρε, κύριε Υπουργέ και εγώ, πράγματι, θα ήθελα να πω ότι είναι σημαντική η δουλειά που γίνεται από την Επιτροπή Κοινωνικής Ασφάλισης, γιατί έχουμε τη δυνατότητα να ενημερωνόμαστε και για τις πολιτικές και τις προθέσεις του Υπουργείου αλλά είναι καλό να επικαιροποιούμε πάντα και στοιχεία που έχουν σημασία για την πορεία και την προοπτική του ασφαλιστικού μας συστήματος. Είναι γεγονός ότι έχουν γίνει σημαντικά βήματα για την ενοποίηση των πρώην ταμείων κάτω από την «ομπρέλα» του ΕΦΚΑ, αλλά νομίζω δεν θα αμφισβητήσετε το γεγονός, κύριε Τσακλόγλου, ότι υπάρχουν και καθυστερήσεις και ανάγκες και ελλείματα που πρέπει να καλύψουμε το συντομότερο δυνατό και να τρέξουμε με μεγαλύτερη ένταση αυτή την ενοποίηση του ΕΦΚΑ.**

**Εγώ θα ήθελα, βέβαια, να μας παρουσιάσετε κάποιες σκέψεις και για την ενοποίηση των κανόνων για τις παροχές σε χρήμα κυρίως. Μας είχε προϊδεάσει ο κ. Γεωργιάδης επί υπουργίας του, ότι σκέφτεστε να υπάρχει μια ενοποίηση προς τα κάτω. Είχε ακουστεί και από το βήμα της Ολομέλειας της Βουλής και θα ήθελα να μας πείτε πού βρισκόμαστε και αν είστε έτοιμοι να φέρετε κάποιο σχέδιο νόμου στη Βουλή σχετικά με την ενοποίηση των κανόνων των παροχών.**

**Ένα άλλο ζήτημα που ήθελα να δούμε είναι ότι και με το έλλειμμα που φαίνεται, το χρηματοδοτικό κενό, δηλαδή, που υπάρχει για τις επικουρικές μετά την ψήφιση του πρόσφατου νόμου, τι εικόνα έχουμε σε σχέση με το σχεδιασμό που είχατε κάνει και κατά πόσο επιβαρύνεται ο κρατικός προϋπολογισμός και πώς πηγαίνει αυτό το εγχείρημα. Πώς βλέπετε να πηγαίνει σε βάθος χρόνου σε σχέση και με τις επικουρικές συντάξεις και το χρηματοδοτικό κενό που δημιουργείται τα επόμενα χρόνια; Ασφαλώς, υπάρχει και ανησυχία μεγάλη και για το ΤΕΚΑ και κατά πόσο μπορεί να διασφαλιστεί μια χρηστή διοίκηση και μια διαφάνεια για τον «κουμπαρά» που δημιουργείται και δεν θα χάσουν οι ασφαλισμένοι τα λεφτά τους μέσα από τζογαρίσματα. Δηλαδή, προχωρώντας το σύστημα τι ασφαλιστικές δικλείδες βάζετε ή τι σκέπτεστε, προκειμένου να υπάρχει μία χρηστή διοίκηση των οικονομικών των ΤΕΚΑ;**

**Ασφαλώς, θα ήθελα να δούμε και το θέμα των ελλείψεων προσωπικού στον ΕΦΚΑ και αν έχετε εξαγγείλει κάποιες προσλήψεις. Πού βρισκόμαστε εκεί; Ο Διοικητής, ο κ. Βαρβέρης, μας είχε πει για 150 τουλάχιστον προσλήψεις μέχρι τον Ιούνιο και θα είχαμε και κάποιες ακόμη μέχρι το τέλος του χρόνου. Πού βρισκόμαστε σε σχέση με τις προσλήψεις; Για το Πάσχα ο κ. Πρωθυπουργός μας είπε ότι δεν υπήρχε χώρος για αυτό το επίδομα που δίνονταν στους συνταξιούχους μας, παρότι πανηγυρίζει η Κυβέρνηση της Νέας Δημοκρατίας ότι έχουμε ένα οικονομικό θαύμα και ανάπτυξη, αλλά αυτό βλέπουμε ότι τουλάχιστον δεν μπορεί να αφορά τους συνταξιούχους.** Έχετε κάποια σκέψη για την 13η σύνταξη; Έχετε κάποια σκέψη για την προσωπική διαφορά, προκειμένου να ανακουφιστούν οι συνταξιούχοι μας; Έχετε κάποια σκέψη για την εισφορά αλληλεγγύης, για να δούμε πώς θα μπορέσουν τα επόμενα χρόνια κάποιοι άνθρωποι να ανακουφιστούν μπροστά σε αυτή την κατάσταση που δημιουργείται με την ακρίβεια; Τι περιθώρια υπάρχουν για να πάρουν ανάσες – πέρα από τις μικρές συντάξεις που δώσατε – οι συνταξιούχοι μας τα επόμενα χρόνια;

Θα κλείσω με δύο τρία ερωτήματα, επειδή και χθες κατέθεσα μία ερώτηση στη Βουλή και μία δεύτερη σήμερα. Την περίοδο 2017 - 2022 κάποιοι εργαζόμενοι που δούλευαν σε συσκευαστήρια και περνούσαν τα 150 ένσημα το χρόνο φαίνεται ότι έχουν υποπέσει οι αξιώσεις τους για τα αχρεωστήτως καταβληθέντα όταν κάνουν αιτήσεις προς τον ΟΓΑ σε πενταετή παραγραφή και δεν υπολογίζεται και ως συντάξιμος χρόνος αυτή η περίοδος που υπολείπεται του έτους, πέρα από τα ένσημα του ΙΚΑ που είχαν προσμετρηθεί στην σύνταξή τους. Τι σκοπεύετε να κάνετε για αυτό; Πώς θα αρθεί αυτή η αδικία;

Για τους συνταξιούχους που πηγαίνουν τώρα στα ταμεία, κάνουν μια δεύτερη αίτηση – είναι ένα δεύτερο ερώτημα αυτό – προκειμένου να υπολογιστεί ο χρόνος ασφάλισης τους μετά τη συνταξιοδότηση, τους λένε ότι ακόμη δεν υπάρχει πλατφόρμα, ότι δεν υπάρχει υπουργική απόφαση. Τι συμβαίνει με αυτό; Γιατί ταλαιπωρούνται αυτοί οι άνθρωποι τώρα; Έφυγαν στα 67 τους, δούλεψαν μέχρι τα 70 και τώρα πάνε να υπολογίσουν αυτό το χρόνο ασφάλισης και τους λένε από τον ΕΦΚΑ ότι δεν είμαστε έτοιμοι να υπολογίσουμε αυτό το χρόνο ασφάλισης.

Ένα ακόμη ζήτημα, κύριε Υπουργέ, αφορά κάποιες εργαζόμενες που θα έπρεπε να λάβουν το επίδομα μητρότητας, αλλά δεν έχουν ενεργή σύμβαση. Την ώρα που υποβάλλουν την αίτηση τους δεν έχουν ενεργή σύμβαση και για αυτό το θέμα έχουμε υποβάλει μια ερώτηση, αλλά δεν έχουμε κάποια απάντηση. Αν μπορούσατε και σήμερα να μας πείτε τι θα κάνατε με αυτό γιατί πρόκειται για μια σοβαρή αδικία για μητέρες που θα έπρεπε να λάβουν αυτό το επίδομα μητρότητας και όταν καταθέτουν την αίτησή τους δεν έχουν ενεργή σύμβαση και εκεί το σύστημα τους πετάει έξω.

Ασφαλώς, θίχτηκε και το μεγάλο ζήτημα και τα προβλήματα που έχουν με τις συντάξεις χηρείας κυρίως ασφαλισμένες και στον ΟΓΑ. Θα πρέπει να το δείτε αυτό το θέμα. Νομίζω απασχολεί χιλιάδες κόσμο, χήρες κυρίως που έχουν σύνταξη ΟΓΑ, ασφάλιση ΟΓΑ, Δημοσίου. Εκεί εμπλέκονται οι συντάξεις και βλέπουμε να χάνουν ένα μέρος των συντάξεων τους. Πρέπει να το δούμε, να υπάρχει ένας εξορθολογισμός.

Επίσης με ξένες χώρες είναι σε εκκρεμότητα πολλές διεθνείς συμβάσεις που δεν έχουν υπογραφεί. Για παράδειγμα, πρόσφατα είχα εδώ κάποιους σωφρονιστικούς υπαλλήλους που είχαν συμβάσεις με τον Καναδά. Υπέβαλλαν την αίτηση συνταξιοδότησής τους, περιμένοντας να λάβουν την σύνταξή τους και με τα πολλά χρόνια που είχαν στο Καναδά, εργαζόμενοι στο Ελληνικό Δημόσιο. Φαίνεται ότι δεν υπάρχει σχετική σύμβαση υπογεγραμμένη με τον Καναδά.

Φέρνω ένα παράδειγμα που το αντιμετωπίζω και σαν επαγγελματίας τα τελευταία χρόνια. Πολλοί ασφαλισμένοι, κυρίως του Δημοσίου, κατέθεταν τα χαρτιά τους θεωρώντας ότι έχουν εξασφαλίσει και έχουν θεμελιώσει το δικαίωμά τους να βγουν στη σύνταξη και βρέθηκαν στον αέρα και ταλαιπωρούνται τρία, τέσσερα, πέντε χρόνια, χωρίς να έχουν και σύντομα μια απάντηση, για να μπορέσουν να δώσουν λύση στο πρόβλημά τους και να βρίσκονται εκτεθειμένοι, γιατί δεν είχαν υπογραφεί οι σχετικές συμβάσεις με χώρες του εξωτερικού.

Με αυτές τις σκέψεις, κύριε Πρόεδρε της Επιτροπής, να σας συγχαρώ, γιατί βλέπω ότι τρέχετε με μεγάλη επιμέλεια τα θέματα της Επιτροπής και φαίνεται ότι αυτή η Επιτροπή έχει πλέον τη χρησιμότητά της.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε κύριε Γαβρήλο.

Τον λόγο έχει ο κ. Φόρτωμας.

**ΦΙΛΙΠΠΟΣ ΦΟΡΤΩΜΑΣ**: Κύριε Πρόεδρε, ευχαριστώ πολύ. Κύριε Υπουργέ, κύριε Γενικέ Γραμματέα, καταρχήν, αντιλαμβανόμαστε όλοι ότι η πίεση είναι πολύ μεγάλη προς το δικό μας ασφαλιστικό σύστημα, λόγω προφανώς και του δημογραφικού. Αυτό, προφανώς, δεν είναι ελληνικό φαινόμενο. Είναι, κυρίως, συστήματα διανεμητικά αυτά και προφανώς, όλοι αυτοί οι οποίοι σήμερα εργάζονται πληρώνουν τις συντάξεις για τους τωρινούς συνταξιούχους. Άρα, εφόσον έχουμε πολλούς εργαζόμενους, έχουμε λίγους συνταξιούχους ή το ανάποδο, το οποίο σήμερα συμβαίνει και αυτό είναι το πρόβλημα.

Τώρα, εγώ θέλω να έρθω σε κάτι καθαρά τοπικό, ως προς τη δική μου εκλογική περιφέρεια και το Νομό Κυκλάδων, μιας και είμαστε στην εν λόγω Επιτροπή. Παρατηρείται κάποιο ζήτημα στις γενικές συνθήκες εξυπηρέτησης στις δομές ΕΦΚΑ Σαντορίνης και Μυκόνου, οι οποίες είναι κυρίως αποψιλωμένες λόγω και έλλειψης προσωπικού, αλλά και παροχών αδειών. Υπάρχει μια τρομερή υποστελέχωση και όπως ξέρετε είναι δύο τουριστικές περιοχές καθαρά. Κατά βάση, ο κύριος λόγος είναι το κόστος διαβίωσης στα εν λόγω νησιά, ο οποίος είναι εξαιρετικά υψηλός, αλλά και το κόστος στέγασης.

Άρα, καλό θα ήταν, ενδεχομένως, να δείτε το θέμα του υψηλού κόστους διαβίωσης στα εν λόγω νησιά και να δείτε το θέμα της εντοπιότητας. Είναι ένα ζήτημα, μιας και αντιλαμβάνεστε πολύ καλά ότι οι άνθρωποι οι οποίοι φεύγουν από τις περιοχές της ηπειρωτικής χώρας και πάνε στις εν λόγω περιοχές δεν μπορούν να ζήσουν με 1.000 ευρώ. Το κόστος είναι αρκετά υψηλό, οπότε δεν υπάρχει προσωπικό για να εξυπηρετήσει, μιας και υπάρχουν πολύ μεγάλες ανάγκες και πολύ λίγο προσωπικό. Αυτά από εμένα. Ευχαριστώ πολύ κύριε Πρόεδρε.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε, κύριε Φόρτωμα. Μια μικρή παρέμβαση του κ. Κατσώτη.

**ΧΡΗΣΤΟΣ ΚΑΤΣΩΤΗΣ**: Μου ήρθε ένα e-mail, κύριε Υπουργέ, που συνάδει με τη δική σας αρμοδιότητα. Στη ΔΥΠΑ, στον ΟΑΕΔ, έχει δημιουργήσει ο ΟΑΕΔ και έχει ενεργοποιήσει μια πλατφόρμα με την ονομασία JOBmatch. Μέσα από αυτή δίνει τη δυνατότητα στον εργοδότη και στον εργαζόμενο να διαπραγματεύονται ηλεκτρονικά τον μισθό τους, το ωράριό τους, τις εργασιακές τους σχέσεις δηλαδή, παρόλο που υπάρχει κλαδική συλλογική σύμβαση εργασίας. Πείτε μας, εσείς, που υπάγεται στο Υπουργείο Εργασίας ο ΟΑΕΔ, καταργείτε την συλλογική σύμβαση εργασίας του κλάδου; Πείτε μας εδώ, γιατί είναι πολύ σοβαρό και θα πρέπει χθες να το πάρετε πίσω.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε, κύριε Κατσώτη. Κυρία Παπαϊωάννου, είστε η τελευταία ομιλήτρια.

**ΑΡΕΤΗ ΠΑΠΑΪΩΑΝΝΟΥ**: Ευχαριστώ πολύ. Τελευταία, γιατί δεν είμαι και μέλος της Επιτροπής και ευχαριστώ για τη φιλοξενία. Χρόνια πολλά σε όλους, Χριστός Ανέστη. Κύριε Υφυπουργέ, κύριε Γενικέ Γραμματέα. Σας ευχαριστούμε για την ενημέρωση του Κοινοβουλίου, όπως επίσης συγχαίρω την Επιτροπή και τον Πρόεδρο, κύριο Κρητικό, για την εξαιρετική πρωτοβουλία.

Είμαι εδώ, βεβαίως, για να σας ακούσω, κύριε Υφυπουργέ, αλλά και για να σας θυμίσω για άλλη μια φορά, ότι υπάρχει ένα πολύ σοβαρό θέμα, του οποίου η ουσία έχει λυθεί με επαναλαμβανόμενες αποφάσεις του Συμβουλίου της Επικρατείας, τις οποίες ως Υπουργείο αγνοείτε. Για να είμαι ξεκάθαρη, γιατί ίσως υπήρξε παρανόηση, δεν αφορά επικουρικές, αλλά κύριες συντάξεις, στις οποίες υπάρχει πλαφόν που μπήκε επί υπουργίας του Γιάννη Βρούτση.

Με την ισχύ του ν.4387/2016, για να πω με δυο κουβέντες το πρόβλημα, όσο γίνεται φυσικά, το ανταποδοτικό μέρος των καταβαλλόμενων συντάξεων υπολογίζεται επί των εισφορών που έχουν καταβληθεί πραγματικά από την 1η Ιανουαρίου του 2002 και έως την υποβολή της αίτησης συνταξιοδότησης. Διαβάζοντας προσεκτικά το νόμο, βλέπουμε ότι οι όροι συνταξιοδότησης καθορίζονται με όμοιο τρόπο για όλους τους πολίτες, αντίθετα με ό,τι ίσχυε παλαιότερα και τα επιμέρους ταμεία, που το καθένα είχε τους δικούς του κανόνες.

Βλέπουμε, επίσης, ότι διατηρείται ο νόμος βασικά μέχρι και σήμερα, ότι μόνο διορθωτικές και συμπληρωματικές παρεμβάσεις έχουν γίνει και γίνονται, σαν αυτές που μας ανακοινώσατε προ ολίγου. Παρά τις συμπληρώσεις, λοιπόν, παραμένει αναλλοίωτη η βασική φιλοσοφία του, όσον αφορά το μέρος της ανταποδοτικής σύνταξης, η φιλοσοφία της απόλυτης αναλογικότητας μεταξύ εισφορών και παροχών, ό,τι δίνεις, παίρνεις.

Ανατρέχω στα δικά σας λόγια, κύριε Υφυπουργέ, τα οποία είχατε πει, μιλώντας για την επέκταση του επιδόματος μητρότητας σε αυτοαπασχολούμενες και αγρότισσες, σε συνεδρίαση σχετικής επιτροπής στις 14/12/2023, στην αίθουσα της Γερουσίας. Τότε σας ζητήθηκε από κάποιους συναδέλφους να μην υπάρχει προϋπόθεση χορήγησης ασφαλιστικής ενημερότητας για τις δικαιούχους του επιδόματος και είπατε – διαβάζω από τα πρακτικά τα λόγια σας – «αυτό είναι ένα επίδομα το οποίο είναι ασφαλιστικό, δεν είναι προνοιακό. Χρειάζεται κάποια ενημερότητα για αυτό το πράγμα. Ασφάλιση τι είναι; Πληρώνω- παίρνω». Ό,τι δίνεις, παίρνεις.

Ανεξάρτητα αν τώρα λέμε, ότι είναι καλό που υπάρχει μόνο ένα ταμείο, ο e- ΕΦΚΑ, η ενοποίηση των ταμείων, κύριε Υφυπουργέ, έγινε, όλοι το γνωρίζουμε, αναγκαστικά, βίαια θα έλεγα, τότε και για αυτό το λόγο βιαστικά. Η νομοθέτηση που ακολούθησε πάλι βιαστικά, ήταν φυσικό να μην συμπεριλάβει όλα τα επιμέρους θέματα. Θεσπίστηκε βιαστικά το άρθρο 33, το οποίο ορίζει παρέκκλιση από τους γενικούς κανόνες του νόμου, γιατί υπήρχαν φόβοι ότι θα διαλύονταν οι παλιές συντάξεις λόγω χαμηλών εισφορών. Στο ίδιο άρθρο, δόθηκε εξουσιοδότηση τότε, στον εκάστοτε Υπουργό – τότε ήταν ο Τάσος Πετρόπουλος – να εκδίδει διατάξεις για συγκεκριμενοποίηση κάθε περίπτωσης και για να αντιμετωπιστούν τα θέματα περιπτωσιολογικά.

Εκείνο που έχω να πω πάνω σε αυτό το θέμα, είναι ότι έχετε ένα παράδοξο. Το απίστευτο. Μέσα στην πίεση και στο χαμό και με τη νοοτροπία «ας τελειώσουμε τώρα και βλέπουμε στην πορεία, ό,τι λάθος προκύψει στην πράξη, το διορθώνουμε», για κάποιους συνταξιούχους, όχι μισθωτούς, αντί να οριστούν οι καταβληθείσες εισφορές τους, ορίστηκε η καταβαλλόμενη σύνταξη. Η σύνταξη ορίστηκε σαν συντάξιμος μισθός. Όλοι ξέρουμε ότι η σύνταξη είναι ποσοστό του συντάξιμου μισθού, δηλαδή, του μέσου όρου αμοιβών του εργασιακού βίου. Όταν παίρνεις τη σύνταξη των ανθρώπων σαν συντάξιμο μισθό, έτσι εντελώς αυθαίρετα στην τύχη από την πίεση, γιατί κάποια λογική εξήγηση δεν υπάρχει, είναι χρέος σου σαν πολιτική ηγεσία, σε δεύτερη τουλάχιστον φάση, όταν το αντιληφθείς, όταν στο λένε και στο ξαναλένε, να το διορθώσεις.

Σας γνωστοποίησα και εγώ, για να είμαι ειλικρινής στον κ. Μηλαπίδη, αρχικά το υπόμνημα που μου παρέδωσε ο Πανελλήνιος Σύλλογος Συνταξιούχων Συμβολαιογράφων, στο οποίο διαμαρτύρονται ότι δεν λαμβάνονται υπόψη οι ασφαλιστικές εισφορές που κατέβαλαν και θέλουν να υπαχθούν στις γενικότερες διατάξεις, δεν θέλουν να προστατευθούν. Πλήρωναν οι άνθρωποι. Ζήτησαν, από ό,τι με πληροφόρησαν, μια συνάντηση μαζί σας, επανειλημμένα. Τελικά, έγινε μια τηλεδιάσκεψη και ήρθε ο κύριος Μηλαπίδης με μια προϊσταμένη, κυρία Διευθύντρια ή κάτι τέτοιο. Μου παραπονέθηκαν ότι δεν ζήτησαν να τηλεδιασκευθούν με μια υπάλληλο της διοίκησης, κύριε Υπουργέ. Επαφή με την πολιτική ηγεσία ζήτησαν.

Η διοίκηση, ακόμη και στα θέματα του Υπουργείου, έχει σαν αποστολή να εκτελεί τις αποφάσεις της πολιτικής ηγεσίας και δεν μπορεί να είναι γνωμοδοτικό όργανο, πολλώ δε μάλλον, που η υπάλληλος, η γνώμη της όποιας, ενδεχομένως, βασίστηκε από το Υπουργείο, είχε και άγνοια και άποψη και επέμενε σε αυτή. Μου είπαν επίσης και σας μεταφέρω, ότι ήταν σχεδόν προσβλητική που τους είπε ότι πρέπει να είναι ευχαριστημένοι που παίρνουν την ίδια σύνταξη και δεν τους έχει κοπεί. Λοιπόν, ισχυρίστηκαν απολύτως αναληθώς ότι λαμβάνουν τη σύνταξη του εφέτη 80% και διάφορα τέτοια εντελώς άσχετα και ανυπόστατα και αναφέρθηκε ότι έχει γίνει ερώτημα προς το Νομικό Συμβούλιο του Κράτους για το αν οι υποχρεωτικές παρακρατήσεις από τις νόμιμες αμοιβές των συμβολαιογράφων από το 2002 και μετά ήταν ασφαλιστικές εισφορές.

Το ερώτημα, κύριε Υπουργέ, προς το Νομικό Συμβούλιο του Κράτους, έχει γίνει το 2019, πέρασαν δηλαδή πάνω από πέντε χρόνια και το Νομικό Συμβούλιο δεν έχει απαντήσει σε πέντε χρόνια στο Υπουργείο σας. Ξέρετε γιατί; Γιατί το ερώτημα ήταν έωλο και αντανακλούσε την άγνοια που λέγαμε, την άγνοια των υπηρεσιακών Παραγόντων, η οποία εκθέτει και την πολιτική ηγεσία. Το Συμβούλιο της Επικρατείας έχει αποφανθεί ξεκάθαρα για το θέμα. Θα σας παραδώσω τελειώνοντας την απόφαση αυτή του Συμβουλίου Επικρατείας, που είναι επαναλαμβανόμενη, είναι δηλαδή πάγια νομολογία, ότι αυτές οι παρακρατήσεις είναι ασφαλιστικές εισφορές του Ταμείου. Να πει τι το Νομικό Συμβούλιο με δεδομένη τη νομολογία του Συμβουλίου Επικρατείας; Το Νομικό Συμβούλιο είναι γνωμοδοτικό όργανο, μπορεί να ανατρέψει νομολογία πάγια του Συμβουλίου Επικρατείας;

Θα παρακαλούσα να ακούσετε αυτά που σας λένε και, αφού αντιληφθείτε απολύτως το θέμα, γιατί φυσικό είναι το κάθε αίτημα να έχει και παρακλάδια και λεπτομέρειες που πρέπει να σας γνωστοποιηθούν, να γίνει μια νομοθετική ρύθμιση, ώστε οι άνθρωποι να μπορούν να υπαχθούν στις γενικές διατάξεις που έχουν κριθεί δίκαιες και ισχύουν για όλο τον κόσμο, όχι να έχουν συντάξιμο μισθό την πρώην σύνταξή τους, όπου ο συντάξιμος μισθός είναι η σύνταξη που ίσχυε το 2002, κύριε Τσακλόγλου. Η σύνταξη του 2002 το 2016 ορίστηκε συντάξιμος μισθός.

Θα σας παραδώσω και μια πρόταση για διόρθωση που μου έχουν ετοιμάσει, γιατί είναι όλοι νομικοί και οι περισσότεροι έγκριτοι, της υπουργικής απόφασης, του κ. Τάσου Πετρόπουλου, ο οποίος με πληροφόρησαν ότι τους είχε δεχτεί προσωπικά, είχε αναγνωρίσει το λανθασμένο της ιστορίας, αλλά αλλάζοντας η Κυβέρνηση δεν μπόρεσαν ποτέ οι άνθρωποι να έρθουν σε προσωπική επαφή με την πολιτική ηγεσία του Υπουργείου σας. Αυτό ήθελα να πω και σας ευχαριστώ πολύ που με ακούσατε.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε, κυρία Παπαϊωάννου.

Κύριε Υπουργέ, ο λόγος σε εσάς τώρα.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε. Ομολογώ ότι ήταν πολύ ενδιαφέροντα όλα αυτά, υποβλήθηκαν πάρα πολλές ερωτήσεις. Έχω κρατήσει περίπου δέκα σελίδες σημειώσεις. Θα προσπαθήσω να είμαι, όσο το δυνατόν, συντομότερος.

Το πρώτο πράγμα που έθεσαν αρκετοί ομιλητές είναι το ζήτημα «ΤΕΚΑ και κάλυψη ελλειμμάτων». Το έθεσε πρώτος ο κ. Καλαματιανός. Υπάρχουν δύο είδη κόστους. Το ένα είναι το ακαθάριστο και άλλο το καθαρό. Το ακαθάριστο είναι αυτό το οποίο ανέφερε η κυρία Φωτίου προηγουμένως, είναι 56 δισεκατομμύρια ευρώ σε βάθος 50 χρόνων. Για το καθαρό είπα προηγουμένως ότι ένα κομμάτι από τις εισφορές θα επενδυθεί στην ελληνική οικονομία, αυξάνει την παραγωγικότητα, αυξάνονται οι μισθοί, αυξάνεται η απασχόληση, αυξάνεται η φορολογία. Από τις αντίστοιχες μελέτες στις οποίες έχουμε, αυτό που μας λένε είναι ότι το καθαρό κόστος είναι περίπου 6 δισεκατομμύρια ευρώ, λιγότερο από ότι είναι οι μεταβιβάσεις του Προϋπολογισμού προς το ασφαλιστικό σύστημα μέσα σε 6 μήνες, ενώ εδώ μιλάμε για ένα βάθος 50 ετών.

Δεύτερον, με ρώτησε ο κ. Καλαματιανός, σε ποιες χώρες άλλαξαν τα συστήματα και έγιναν από διανεμητικά κεφαλαιοποιητικά; Να ξεκαθαρίσουμε ένα πράγμα, δεν αλλάζει το σύστημα μας συνολικά και εξήγησα γιατί αυτή η αλλαγή που έχουμε, όπου οι συντάξεις μας θα είναι από πολλές διαφορετικές μεριές, είναι κάτι το οποίο είναι ιδιαίτερα επιθυμητό. Αυτό το ερώτημα που υπάρχει του κ. Καλαματιανού, έγινε πραγματικά σε δύο περιπτώσεις. Έγινε στις χώρες της Ανατολικής Ευρώπης όταν κατέρρευσε το προηγούμενο σύστημα, όπου είπαν ότι θα κάνουμε συστήματα κεφαλαιοποιητικά και τις αντίστοιχες συντάξεις θα τις πληρώσουμε με τα έσοδα που θα έχουμε από ιδιωτικοποιήσεις, οι ιδιωτικοποιήσεις δεν έδωσαν σχεδόν τίποτα και αναγκάστηκαν να γυρίσουν σε διανεμητικά.

Η δεύτερη περίπτωση ήταν σε διάφορα καθεστώτα, κυρίως στη Λατινική Αμερική, οι οποίοι απλά «βάλανε χέρι» στα ταμεία έτσι όπως ήταν. Τα υπόλοιπα τα συστήματα, τα οποία υπάρχουν σε πάμπολλες χώρες και δεν είναι μόνο η ENRON και η MAXWELL, που είπατε κύριε Κατσώτη, υπάρχουν χιλιάδες ταμεία τέτοια. Πράγματι, κάποια χρεοκοπούν, αλλά δεν μιλάμε για κύρια σύνταξη. Δεύτερο, το οποίο μου λέτε είναι ότι θέλουμε καλούς θεσμούς εποπτείας. Πράγματι, σε αυτό θα συμφωνήσω απολύτως μαζί σας.

Δεύτερον, για τον Ενιαίο Κανονισμό Παροχών, το ανέφερε ο κ. Μουλκιώτης και το ανέφερε με έναν λάθος τρόπο ο κ. Γαβρήλος. Το παρέλειψα κιόλας εγώ και μάλιστα ήταν μια διαφάνεια της παρουσίασης μου η οποία αναφερόταν στον Ενιαίο Κανονισμό Παροχών και εγώ μίλησα περί ΕΦΚΑ. Χίλια συγγνώμη, δικό μου σφάλμα. Είναι αυτό, πράγματι, το οποίο εργαζόμαστε αυτήν τη στιγμή, είναι σε αρκετά προχωρημένο στάδιο και ελπίζω ότι τους αμέσως επόμενους μήνες θα βγει σε δημόσια διαβούλευση και μετά θα έρθει προς ψήφιση. Τι είναι αυτό το πράγμα που είπαμε; Είπαμε ότι θέλουμε να το κάνουμε με δημοσιονομικά ουδέτερο τρόπο. Σε δημοσιονομικά ουδέτερο τρόπο δεν πηγαίνουν όλοι προς τα κάτω, αυτό που είπε ο κ. Γαβρήλος προηγουμένως. Κάποιοι θα πάνε λίγο πιο κάτω, κάποιοι θα πάνε λίγο πιο πάνω. Δραματικές αλλαγές, πάντως, δεν θα έχουμε εκεί για τη συντριπτική πλειονότητα των ασφαλισμένων.

Αύξηση ορίου οφειλών, πότε θα υλοποιηθεί και αυτό το ρώτησε ο κ. Καλαματιανός και ο κ. Μουλκιώτης και νομίζω και ένας ακόμα Βουλευτής, του οποίου, συγγνώμη, δεν έχω κρατήσει το όνομα. Ψηφίστηκε, όντως, τον Δεκέμβριο. Η υπουργική απόφαση είναι έτοιμη, αυτή τη στιγμή στο Υπουργείο Οικονομικών υπογράφεται. Απλά, μία από τις προϋποθέσεις τις οποίες έχει για να υλοποιηθεί αυτό είναι το ότι δεν θέλουμε να έχουμε συστηματικούς κακοπληρωτές. Σύμφωνα με τον νόμο, θα δημιουργηθεί ένας μηχανισμός αντίστοιχος με αυτόν του εξωδικαστικού, δηλαδή ότι, όντως, δεν έχεις χρήματα στην τράπεζα που να μπεις στην πάγια ρύθμιση, η οποία ίσχυε ήδη από προηγουμένως. Αυτό μας υποσχέθηκαν οι τράπεζες ότι, θα ολοκληρωθεί σε σύντομο χρονικό διάστημα.

Αυτό, όμως, το οποίο θέλω να τονίσω είναι ότι εκείνο το οποίο ισχύει είναι από τη στιγμή που κάποιος κάνει αίτηση. Δηλαδή, αν υπάρχουν και τώρα άτομα τα οποία είναι σε αυτήν εδώ την κατηγορία, να πάνε να κάνουν αίτηση στον ΕΦΚΑ τώρα, με τις τωρινές συνθήκες θα εξεταστεί, όχι όποτε είναι έτοιμη πλατφόρμα και πράγματι είναι και πολλοί οι οποίοι έχουν κάνει ήδη τη σχετική αίτηση.

Ένα πράγμα το οποίο το βλέπω και στις εφημερίδες και το ανέφερε ο κύριος Καλαματιανός, το οποίο είναι λάθος, πράγματι, ο νόμος προβλέπει ότι, ενώ μέχρι τώρα οι οι διάφορες προσαρμογές γινόντουσαν με βάση τον τιμάριθμο, τον Δείκτη Τιμών Καταναλωτή, από εδώ και πέρα θα γίνονται με βάση τον Δείκτη Μισθών. Ήδη έχει συγκροτηθεί ομάδα, η οποία εργάζεται πάνω σε αυτό, αλλά να είμαστε λίγο ξεκάθαροι για το τι σημαίνει αυτό. Δεν θα επανυπολογιστούν όλες οι παλαιότερες εισφορές με Δείκτη Μισθών. Ό,τι έχει υπολογιστεί μέχρι τώρα υπολογίζεται με τους τωρινούς κανόνες και το από εδώ και πέρα. Δηλαδή, κύριε Μουλκιώτη, σκεφτείτε, για παράδειγμα, ότι βγαίνει κάποιος σε σύνταξη του χρόνου. Είναι η τελευταία χρονιά, στην οποία θα γίνει προσαρμογή με αυτόν εδώ τον τρόπο, η οποία δεν πρόκειται να είναι κάτι δραματικά διαφορετικό από ό,τι ήταν προηγουμένως.

Υπάρχουν τρία μεγέθη τα οποία επηρεάζονται από αυτό. Λανθασμένα σε πολύ μεγάλη μερίδα του Τύπου έχει αναφερθεί ότι έτσι θα γίνεται η αναπροσαρμογή των συντάξεων. Δεν γίνεται η αναπροσαρμογή των συντάξεων. Γίνεται των συντάξιμων αποδοχών, αυτό που είπα προηγουμένως, από δω και πέρα και υπάρχουν και δύο άλλα πράγματα τα οποία θα καθορίζονται με βάση τη μεταβολή του Δείκτη Μισθού. Το ένα είναι το πλαφόν των ασφαλιστέων αποδοχών και το δεύτερο είναι οι εισφορές των ελεύθερων επαγγελματιών και αγροτών.

Όρια συνταξιοδότησης. Έχει μαλλιάσει η γλώσσα μου πάνω σε αυτό το πράγμα να επαναλαμβάνω το νόμο και δεν είναι νόμος ούτε χθεσινός, ούτε προχθεσινός. Είναι νόμος του 2011, που συνδέει το όριο συνταξιοδότησης με το προσδόκιμο της επιβίωσης στα 65, όχι το γενικό προσδόκιμο της επιβίωσης. Λοιπόν, πρώτη φορά αυτό το εξετάστηκε το 2023, πέρυσι. Δεν υπήρχε κάποια σημαντική μεταβολή. Θα εξεταστεί πάλι το 2027.

Για τον κ. Οικονόμου, ο κ. Οικονόμου δεν έκανε ερώτηση, αλλά ήταν κάτι στο οποίο αναφέρθηκε εμμέσως και ο κ. Κατσώτης με λίγο διαφορετικό τρόπο. Στη δεκαετία που προηγήθηκε της κρίσης, περίπου τα 2/3 της αύξησης του δημόσιου χρέους αντιστοιχούσαν στις ενισχύσεις που έδωσε ο Προϋπολογισμός για να πληρωθούν συντάξεις. Τώρα, έχουν γίνει διάφορες αλλαγές, αλλά το σύστημά μας είναι ακόμα εξόχως ελλειμματικό. Αυτό που λέμε «επιβιωσιμότητα» είναι κάτι το οποίο συμβαίνει σε βάθος χρόνου.

Δηλαδή να σας δώσω μερικά συγκεκριμένα νούμερα. Για τις επικουρικές συντάξεις είναι «ίσα βάρκα, ίσα νερά». Είναι περίπου 3,5 - 4 δισεκατομμύρια το συνολικό ποσό των επικουρικών συντάξεων, όμως για τις κύριες συντάξεις πέρυσι, το 2023, που είναι τα τελευταία στοιχεία, αν θυμάμαι καλά, το νούμερο είναι γύρω στα 28,5 δισεκατομμύρια, τα οποία πληρώθηκαν. Από αυτά οι εισφορές κάλυψαν μόνο το 47%. Το υπόλοιπο 53% το κατέβαλε ο Προϋπολογισμός.

Δηλαδή, να τα σκεφτόμαστε αυτά τα πράγματα. Όταν λέμε, για παράδειγμα, αύξηση στο α΄, στο β΄, το γ΄, αυτές δεν «πέφτουν από τον ουρανό». Κάποιος τις πληρώνει και ποιος τις πληρώνει; Ο Έλληνας φορολογούμενος.

Τώρα, ως προς την πορεία συγχώνευσης προς τον ΕΦΚΑ, ο Πρόεδρος της Επιτροπής, ο κ. Οικονόμου, ήταν και λίγο φειδωλός. Τα Ταμεία, τα οποία υπήρχαν στις αρχές της δεκαετίας του 2000, ήταν πολύ παραπάνω από 300. Βέβαια, τα περισσότερα από αυτά ήταν για επικουρική ασφάλιση, δεν ήταν για κύρια ασφάλιση. Είχε αρχίσει ήδη από το 2005 μια πορεία να μαζευτεί το σύστημα. Επιταχύνθηκε, βέβαια, πάρα πολύ μέσα στην κρίση.

Περί αυτού που ανέφερε ο κ. Καλαματιανός ότι «δεν το στηρίξατε κλπ.», σε προηγούμενη συνεδρίαση της Επιτροπής, όπου ήταν παρών και ο κ. Βρούτσης, διαφώνησε με αυτό που είπατε ότι όχι, τον ΕΦΚΑ τον στηρίξαμε σαν ενιαίο. Άλλο λέτε ήταν οι συγκεκριμένες διατάξεις του νόμου Κατρούγκαλου, αλλά αυτό είναι λίγο διαφορετικό. Είναι πολύ καλή ιδέα να είναι εδώ, να έχουμε ένα σύστημα. Δηλαδή το ενιαίο σύστημα μειώνει αναποτελεσματικότητες αλλά μειώνει και ανισότητες, οι οποίες ήταν εγγενείς στο προηγούμενο σύστημα.

Να έρθω, τώρα, στον κύριο Μουλκιώτη. Το ερώτημα για τη Θήβα δεν το γνωρίζω, οπότε να μην πω κάτι το οποίο είναι εκτός. Επίσης, μου κάνει εντύπωση αυτό που είπατε ότι μού υποβάλατε 3 ερωτήσεις, οι οποίες είναι σχετικά εύκολες, για το πώς είναι οι εκκρεμείς συντάξεις, τις οποίες, λέτε, δεν της απάντησα. Θα το ψάξω αυτό. Είπατε στις 23/1, 7/3 και χθες, έτσι; Για την ΕΑΣ, το είπα όντως και το επαναλαμβάνω. Είναι κακοσχεδιασμένη. Δηλαδή μπορεί να ανέβεις κάποιο όριο και να πέσεις και με λιγότερα από ό,τι ήσουν προηγουμένως. Όντως, αυτό το πράγμα θα το διορθώσουμε από την αρχή της επόμενης χρονιάς.

Για τις εισφορές, το αναφέρατε αυτό, κύριε Μουλκιώτη, και την έχουμε ξανακάνει αυτή τη συζήτηση. Όντως, έτσι όπως είναι τα πράγματα, αυτήν τη στιγμή, με την ελεύθερη επιλογή από τους ελεύθερους επαγγελματίες της ασφαλιστικής κλάσης που επιλέγουν, έχουμε πολλά παραδείγματα σαν αυτά που αναφέρατε. Δηλαδή, να έχουμε ελεύθερο επαγγελματία εργοδότη, σε κάποιες περιπτώσεις, που να πληρώνει λιγότερα από ό,τι ο μισθωτός του.

Θέλω να κάνω και μία έκκληση προς τα άτομα αυτά, τα οποία έχουν τη δυνατότητα. Καλό είναι να μην πληρώνουμε σήμερα εισφορές, αλλά αυτό συνεπάγεται πάρα πολύ χαμηλή σύνταξη αργότερα. Να το καταλάβουμε αυτό το πράγμα.

Πάλι για τον κύριο Μουλκιώτη, κ. Μουλκιώτη, πραγματικά αξίζει τον κόπο να διαβάσετε προσεκτικά αυτό το Ageing Report της Ευρωπαϊκής Ένωσης. Λοιπόν, το Ageing Report αναφέρεται κυρίως στις συντάξεις οι οποίες είναι διανεμητικού χαρακτήρα. Παρά το ό,τι λέει ότι υπάρχουν κάποιες μειώσεις όχι στις συντάξεις σε απόλυτους όρους, αλλά σε σχέση με το μέσο μισθό, ακόμη και στην τελευταία χρονιά αναφοράς, αυτές οι συντάξεις είναι οι δεύτερες υψηλότερες, σε σχέση με το μέσο μισθό, σε ολόκληρη την Ευρωπαϊκή Ένωση μετά την Ιταλία.

Αλλά δεν έχει μέσα στο κύριο κομμάτι αυτού του Report το τι γίνεται με τις συντάξεις εκείνες οι οποίες είναι κεφαλαιοποιητικού χαρακτήρα και μάλιστα υποχρεωτικού. Έχει, όμως έναν πίνακα ο οποίος δείχνει τι γίνεται με τα ποσοστά αναπλήρωσης, όταν βάζουμε μέσα και τις συντάξεις οι οποίες είναι τύπου ΤΕΚΑ, κεφαλαιοποιητικού χαρακτήρα και υποχρεωτικές. Άπαξ και αρχίζουν και μπαίνουν οι συντάξεις του ΤΕΚΑ στην εικόνα, τα ποσοστά αναπλήρωσης αρχίζουν και ανεβαίνουν και φτάνουν περίπου στα ποσοστά που έχουμε και τώρα.

Για το ΕΚΑΣ, το έχουμε μιλήσει πάρα πολλές φορές, κύριε Μουλκιώτη. Ήταν πολύ διαφορετική η δομή του συστήματος τότε. Τώρα, έχουμε την εγγύηση που έχουμε από την εθνική σύνταξη και πάνω σε αυτήν, έχουμε και την ανταποδοτική σύνταξη. Πρακτικά, αυτό το οποίο γίνεται είναι σαν να έχουμε ένα γενικευμένο ΕΚΑΣ μέσω της εθνικής σύνταξης. Οπότε νομίζω ότι το επιχείρημα ήταν πολύ ισχυρότερο όταν δεν υπήρχαν αντίστοιχες ρυθμίσεις παρά τώρα.

Τώρα, ως προς τις ρυθμίσεις. Αυξήσαμε τη διάρκεια της πάγιας ρύθμιση από τις 12 στις 24 δόσεις και νομίζω ότι σε αυτό θα πρέπει να μείνουμε. Η εμπειρία, την οποία έχουμε είναι ότι όταν παραχωρούσαμε αφειδώς ρυθμίσεις, τελικά χάναμε έσοδα. Δηλαδή, αυτό το πράγμα που λέγαμε ότι διευκολύνεται ο κόσμος πληρώνει κανονικά τη μακροχρόνια ρύθμισή του, απλώς δεν ισχύει.

Για τους αγρότες που μου είπατε, πράγματι εξισώνονται πλήρως με όλους τους υπόλοιπους ασφαλισμένους το 2031. Ναι, έχουν χαμηλές συντάξεις, αλλά και τι εισφορές πλήρωσαν αυτοί οι άνθρωποι; Για πολύ μεγάλο κομμάτι του εργασιακού τους βίου δεν πλήρωσαν εισφορές. Οπότε δεν μου φαίνεται τόσο παράλογο αυτό, αλλά επαναλαμβάνω ότι σταδιακά συγκλίνουν προς τους υπόλοιπους και αυτό το 2031 ή 2030, αν το θυμάμαι καλά, επέρχεται η πλήρης εξίσωση.

Για τους ηλικιωμένους που παίρνουν τις δουλειές των νέων, αυτό το είπε και κάποιος άλλος. Αυτή η άποψη έχει επικρατήσει στον ελληνικό δημόσιο διάλογο. Δεν είναι αλήθεια. Το στοκ των θέσεων εργασίας σε μία οικονομία γενικά δεν είναι δεδομένο. Όσο περισσότεροι δουλεύουμε, τόσο μεγαλύτερο προϊόν βγαίνει, τόσο μεγαλύτερη ζήτηση έρχεται, τα γνωστά πολλαπλασιαστικά αποτελέσματα. Οπότε μην ανησυχείτε τόσο πολύ για αυτό.

Ο κ. Κατσώτης πράγματι έκανε μία γενική τοποθέτηση. Σε δύο, τρία σημεία μόνο θα ήθελα να αναφερθώ. Το πρώτο, περί εργαζομένων συνταξιούχων, προαιρετικό είναι. Δεν είναι υποχρεωτικό. Κανείς δεν είναι υποχρεωμένος να πάει να εργαστεί. Ήδη με αυτή την αλλαγή την οποία κάναμε – το είπα και στην παρουσίασή μου – από τις 36.000 που ήταν οι εργαζόμενοι συνταξιούχοι, εμφανίστηκαν 81.000, 82.000 και ανεβαίνει αυτό το νούμερο. Κάτι λέει αυτό από μόνο του.

Το δεύτερο, για τις αποδόσεις κεφαλαιοποιητικών και διανεμητικών συστημάτων, κ. Κατσώτη, τέτοια συστήματα κεφαλαιοποιητικά και διανεμητικά υπάρχουν σε πάρα πολλές χώρες στον κόσμο και σε πολλές από αυτές λειτουργούν παράλληλα και για πολύ μεγάλο χρονικό διάστημα. Οι αποδόσεις στις οποίες έχουν τα κεφαλαιοποιητικά σύστημα είναι πολύ υψηλότερες από αυτές που έχουν τα διανεμητικά και ειδικά τα διανεμητικά συστήματα γερασμένων κοινωνιών, όπως είναι η Ελλάδα. Έχουν πολύ μεγαλύτερη διακύμανση. Αυτός, άλλωστε, είναι ο λόγος για τον οποίο έχουμε δώσει μια εγγύηση. Δηλαδή, το ότι η σύνταξη, η οποία θα δοθεί, δεν μπορεί να αντιστοιχεί σε κάτι λιγότερο από τις εισφορές σε πραγματικούς όρους, δηλαδή λαμβάνοντας υπόψη και τον πληθωρισμό.

Για τη μείωση του ποσοστού γονιμότητας, επίσης υπάρχει αυτή η αντίληψη στη χώρα μας, ότι συμβαίνει επειδή φτωχύναμε κ.λπ.. Πολύ φοβούμαι ότι ουδέν αναληθέστερον. Στη χώρα μας κάναμε πολύ περισσότερα παιδιά όταν το βιοτικό επίπεδο του πληθυσμού ήταν πολύ χαμηλότερο από ό,τι είναι τώρα. Αν δείτε και παγκοσμίως πού είναι τα ποσοστά γονιμότητας χαμηλά, είναι στις πλουσιότερες και όχι στις φτωχότερες χώρες. Αν πάτε σε μία από τις πλουσιότερες χώρες του κόσμου, τη Νότια Κορέα, που έχει από τα μεγαλύτερα ποσοστά ανάπτυξης, αυτή τη στιγμή το ποσοστό γονιμότητας είναι 0,78%. Είναι μακράν το χαμηλότερο στον κόσμο, άρα αλλού πρέπει να είναι τα αίτια.

Εκείνο το οποίο κάνουμε με την πολιτική μας, είναι να βοηθήσουμε τα άτομα τα οποία θέλουν να κάνουν παιδιά, να πετύχουν τον αριθμό των παιδιών, τα οποία θέλουν. Οι διευκολύνσεις που έχουμε δώσει είναι πολλές και θα συνεχίσουμε σε αυτόν εδώ τον δρόμο. Να αναφέρω το επίδομα γέννας; Να αναφέρω την επέκταση των επιδομάτων μητρότητας; Να αναφέρω την αύξηση των θέσεων σε βρεφονηπιακούς και παιδικούς σταθμούς; Το ωράριο; Νέους θεσμούς, όπως οι νταντάδες της γειτονιάς; Όλα αυτά τα πράγματα τα κάνουμε και θα συνεχίσουμε να τα κάνουμε.

Μετά τον κύριο Κατσώτη, πήρε το λόγο η κυρία Αθανασίου. Για τους εργαζόμενους συνταξιούχους ήδη απάντησα στο ερώτημά σας. Με ρωτήσατε αν είναι δημοσιονομικά ουδέτερο το μέτρο. Έτσι όπως το είχαμε σχεδιάσει, λίγο να σκεφτούμε τι χάνει. Το κράτος χάνει, από τις 36.000 εργαζόμενους συνταξιούχους που είχαμε προηγουμένως που πλήρωναν 30% της σύνταξής τους, κερδίζει τον πόρο, κερδίζει εισφορές κοινωνικής ασφάλισης που πλήρωνε και πριν, αλλά είναι περισσότεροι οι εργαζόμενοι τώρα και είναι και είναι υψηλότερη η φορολογία στην οποία υπόκεινται τα επιπρόσθετα εισοδήματα.

Σε αυτά τα νούμερα που έχουμε τώρα, ήδη έχουμε φτάσει τη δημοσιονομική ουδετερότητα και από ότι φαίνεται τελικά θα το υπερβούμε κιόλας. Όχι μόνο για το ασφαλιστικό σύστημα, αλλά συνολικά για τα δημοσιονομικά έσοδα. Δεν πρέπει πλέον να ξεχνάμε και κάτι ακόμα για τους εργαζόμενους συνταξιούχους. Δεν είναι μόνο ότι αυξάνεται το εισόδημά του σήμερα, αυξάνεται και η σύνταξή τους αργότερα, γιατί πληρώνουν εισφορές. Όταν ξαναβγούν στη σύνταξη, αυξάνεται και η σύνταξή τους τότε.

Για τον μέσο χρόνο απονομής σύνταξης, νομίζω ότι τα είπα αναλυτικά. Έχει μειωθεί πάρα πολύ και μου κάνει εντύπωση αυτό που είπατε για τις 7 ημέρες στην Ιταλία, γιατί τα στοιχεία τα δημοσιευμένα που έχουμε δεν λένε τέτοια πράγματα.

Πάντως, τα αντίστοιχα τα οποία θυμάμαι, δεν υπήρχε καμία χώρα που να είναι εκεί κοντά, από τις περισσότερες χώρες από τους 2 μήνες που είναι ο μέσος όρος που είμαστε τώρα, είμαστε λίγο και προς τα κάτω. Υπάρχουν χώρες που έχουν λιγότερα, αλλά η Γαλλία και η Γερμανία έχουν παραπάνω από το χρόνο που έχουμε εμείς.

Κυρία Φωτίου, αυτό το περί ιδιωτικοποίησης της επικουρικής σύνταξης νομίζω ότι δεν αξίζει καν τον κόπο να το συζητάμε. Το ΤΕΚΑ είναι νομικό πρόσωπο δημοσίου δικαίου, τελειώσαμε. Είπε η κυρία Φωτίου το τι θα έπρεπε να πω και μου λέει που είναι τα αποτελέσματα που έχουν οι πολιτικές σας την ώρα που μίλαγε για τους εργαζόμενους συνταξιούχους. Μα, έδωσα και τα στοιχεία αυτά τα αντίστοιχα. Μίλησε για τις εκκρεμείς συντάξεις, έδωσα τα στοιχεία τα αντίστοιχα. Για όλα τα πράγματα τα οποία μίλησα, εκτός από εκείνες τις πολιτικές που σχεδιάζουμε τώρα για να τις κάνουμε, έχω δώσει και τα αντίστοιχα αποτελέσματα.

Περί φτώχειας, παιδικής φτώχειας και ανισότητας, φαίνεται ότι δεν διαβάζουμε τα ίδια στοιχεία της Ε.Ε., γιατί εγώ αυτά που διαβάζω είναι τα στοιχεία τα οποία είναι πραγματικά της Eurostat και απλά δεν λένε την ιστορία την οποία λέτε. Για τις εκκρεμείς χιλιάδες του 2019, θα μου επιτρέψετε να πω ότι ήταν εκατοντάδες χιλιάδες, όχι απλά χιλιάδες. Αν μου επιτρέπετε να πω και μια προσωπική μαρτυρία. Όταν ανέλαβα την τωρινή μου θέση, το καλοκαίρι του 2020, γινόταν πανζουρλισμός στα τηλέφωνα του γραφείου μου. Πραγματικά ντρεπόμουν, να μη λέω και ψέματα. Υπήρχαν συντάξεις οι οποίες ήταν εκκρεμείς δύο και παραπάνω χρόνια και μου έλεγαν οι άνθρωποι πως θα ζήσουμε. Πιστέψτε με, τώρα μπορεί να έχει πού και πού κανένα τηλεφώνημα, αλλά αυτά είναι κάποιο εφάπαξ, για κάποια επικουρική σύνταξη, κάτι τέτοιο.

Δηλαδή, ακόμα και για τις εκκρεμείς ληξιπρόθεσμες, ο χρόνος απονομής είναι μικρότερος από ό,τι ήταν στις παλιές ληξιπρόθεσμες. Και στις διεθνείς έχουμε μείωση, πιο αργά από ότι στις υπόλοιπες. Κύριε Κατσώτη έχετε δίκιο σε αυτό, από την άλλη μεριά δεν είναι κάτι το οποίο αφορά μόνο στον ΕΦΚΑ.

Επαναλαμβάνω, η καθυστέρηση μπορεί να οφείλεται στον ΕΦΚΑ, μπορεί όμως να οφείλεται και στον άλλο ασφαλιστικό οργανισμό, αλλά έχετε δίκιο. Έχουμε πρόβλημα στις διεθνείς συντάξεις.

Ακριβώς, επειδή αποδόθηκαν πολλές συντάξεις, που αυτό μας ενδιέφερε πρωτίστως, ήταν να λύσουμε το πρόβλημα των κύριων εκκρεμών συντάξεων, γιατί από αυτές ζει ο κόσμος. Τώρα έχει στρέψει πόρους η διοίκηση του ΕΦΚΑ προς τις επικουρικές και τις διεθνείς συντάξεις και έχουμε πρόοδο και σε αυτούς τους τομείς.

Ο κ. Μπιμπίλας ανέφερε το ζήτημα με το προσωπικό του ΕΦΚΑ. Να διευκρινίσουμε ένα πράγμα. Ο ΕΦΚΑ είναι ένας από τους μεγαλύτερους οργανισμούς στη χώρα. Η μεγάλη προσπάθεια την οποία κάνουμε προς τα εκεί είναι να γίνει όσο το δυνατόν περισσότερο ψηφιοποίηση, αυτοματισμοί, ώστε να μην έχουμε όλα αυτά τα οποία είπαμε προηγουμένως. Δηλαδή, χειροκίνητες, αργές διαδικασίες και ούτω καθεξής. Αυτήν τη στιγμή, ο αριθμός που έχει εγκριθεί και έχει περάσει από το ΑΣΕΠ είναι γύρω στα 700 άτομα για τον ΕΦΚΑ. Είναι, βέβαια, για όλο το δημόσιο τομέα και πολύ φοβάμαι ότι πρέπει να περιμένουμε πρώτα ποιες είναι εκείνες οι θέσεις τις οποίες δέχεται ο αντίστοιχος υποψήφιος ο όποιος έχει περάσει σε περισσότερες από μία θέσεις. Όμως, από ό,τι με πληροφόρησε ο κ. Μηλαπίδης, το τελευταίο έκλεισε το Μάρτιο και περιμένουμε τον Ιούνιο να δούμε κάποια νέα άτομα εκεί. Επίσης, αυτό δεν συμπεριλαμβάνει τα άτομα τα οποία αποφοιτούν από είναι από Εθνική Σχολή Δημόσιας Διοίκησης, τα οποία έρχονται κανονικά.

Ο κ. Μπιμπίλας, αναφέρθηκε σε απώλεια ενσήμων. Μετά το 2002 τα περισσότερα είναι ψηφιοποιημένα και εκεί δεν έχουμε πρόβλημα. Σε παλαιότερα έχουμε. Αυτό είναι αλήθεια, αλλά αυτή η μεγάλη προσπάθεια, την οποία τώρα κάνουμε για την ψηφιοποίηση του ασφαλιστικού ιστορικού, είναι ακριβώς ένας από τους λόγους – δεν είναι μόνο η ταχύτητα – για να μην έχουμε και τέτοια προβλήματα. Τρία χρόνια είναι η προοπτική του, έχουμε καλύψει το ένα. Έχει άλλα δύο μπροστά μας.

Ο κ. Παπαδόπουλος, ο οποίος έχει αποχωρήσει τώρα, μίλησε για 6ημερη εργασία. Ουδέν αναληθέστερον. Πρώτα, πρώτα, δεν είναι για μια καινούργια νομοθεσία. Είναι νομοθεσία του 2005. Αφορά όλους τους εργαζόμενους γενικά; Όχι, πρέπει να είναι μόνο σε επιχειρήσεις συνεχούς λειτουργίας ή να υπάρχουν κάποιες έκτακτες συνθήκες. Είναι κάτι το οποίο δίνει κίνητρα στον εργοδότη να χρησιμοποιήσει αυτό το μέτρο; Κάθε άλλο, είναι 40% ακριβότερη κάθε ώρα εργασίας σε αυτήν την περίπτωση. Ακούω συχνά «αμάν με τον τουρισμό, την εστίαση κλπ.», το οποίο είναι λάθος. Ο τουρισμός και η εστίαση εξαιρούνται από τη συγκεκριμένη ρύθμιση.

Στον ΕΦΚΑ αναβαθμίστηκαν τα πληροφοριακά συστήματα. Έπρεπε να γίνει μια μετάπτωση. Τι έκανε η διοίκηση του ΕΦΚΑ; Με διευθυντικό δικαίωμα είπε στους αντίστοιχους υπαλλήλους «θα έρθετε εδώ το σαββατοκύριακο για να δουλέψετε για αυτό το πράγμα, γιατί διαφορετικά θα πρέπει να κλείσω τον ΕΦΚΑ για δύο ημέρες». Δεν μου φαίνεται τόσο παράξενο. Πληρώθηκαν αυτοί οι υπάλληλοι με το 40% παραπάνω από το κανονικό.

Αναφέρθηκε επίσης και για ελλείψεις στην αγορά εργασίας, οι οποίες καλύπτονται με ελληνοποιήσεις και λοιπά. Ουδέν αναληθέστερον. Είπα και προηγουμένως, ότι η κύρια προσπάθεια μας είναι να λύσουμε το πρόβλημα μέσω επιμόρφωσης του εγχώριου εργατικού δυναμικού. Όπου δεν υπάρχει αυτή η δυνατότητα, εκεί πραγματικά θέλουμε να γίνεται με μετακλήσεις, αλλά με οργανωμένο τρόπο, όχι όποιος πέρασε τα σύνορα, μπήκαμε κ.λπ..

Αναφέρθηκε ο κ. Γαβρήλος στις έκτακτες πληρωμές. Όντως η οικονομία μας πάει καλύτερα από ότι είχαμε σχεδιάσει και αυτός ήταν ο λόγος που είχαμε καταφέρει να έχουμε πρωτογενή πλεονάσματα ψηλότερα από αυτά τα οποία είχαμε σχεδιάσει αρχικά. Ένα κομμάτι από αυτά τα πρωτογενή πλεονάσματα δόθηκαν σε ευάλωτες ομάδες του πληθυσμού, αλλά να είμαστε ξεκάθαροι. Έχουμε ένα χρέος το οποίο είναι βουνό, το οποίο δεν πρέπει να το πάμε έτσι στην επόμενη γενιά, που είναι και μικρή γενιά κιόλας.

Αυτός είναι ο λόγος για τον οποίο έχουμε αναλάβει συγκεκριμένες δεσμεύσεις. Είναι ακόμα νωρίς για τη χρονιά, αν προς το τέλος υπάρχει δυνατότητα θα το δούμε, αλλά πάντως πρέπει να τονίσω εδώ πέρα ότι υπάρχει και μία συμφωνία στο Eurogroup, μια οδηγία, η οποία λέει ότι αν πετυχαίνετε υπερπλεονάσματα, ιδίως οι χώρες που έχετε πάρα πολύ μεγάλο χρέος, να πηγαίνει κυρίως για εξυπηρέτηση δημόσιου χρέους.

Ο κ. Φόρτωμας έχει απόλυτο δίκιο σε αυτό που είπε. Όντως, έχουμε πρόβλημα με την νησιωτικότητα σε συγκεκριμένα νησιά. Είχε γίνει μια συνάντηση πρόσφατα στο γραφείο μου ήταν με ορισμένους δημάρχους της περιφέρειας σας. Θα ήθελα λίγο και κάποια πρωτοβουλία για τις τοπικές κοινωνίες. Δηλαδή, βγάζει το νησί κάποια τεράστια έσοδα από τουρισμό κλπ. και θέλει να μορφώσει τα παιδιά του, θέλει να έχει καλύτερη υγεία, ας δώσουμε στους ανθρώπους. Πράγματι τα ενοίκια είναι θεόρατα το καλοκαίρι, το καταλαβαίνω αυτό το πράγμα. Δηλαδή, εκ των ενόντων ό,τι μπορούμε να κάνουμε θα το κάνουμε εμείς, αλλά ας βοηθήσουνε και οι τοπικές κοινωνίες σε αυτό.

Εκεί παρενέβη ο κ. Κατσώτης. Είναι λάθος αυτό που σας έστειλαν στο μήνυμα. Το JOBmatch δεν έχει δικαίωμα κανένας εργοδότης και κανένας εργαζόμενος να παραβεί τη νομοθεσία. Αν καλύπτεται από κατώτατο μισθό δεν μπορείς να πας πιο κάτω. Αν καλύπτεται από συλλογική σύμβαση υποχρεωτικής εργασίας δεν μπορείς να πας παρακάτω και σίγουρα δεν μπορείς να αλλάξεις τις διατάξεις που υπάρχουν περί ωραρίου. Το διάβασα και εγώ αυτό που λέτε, αλλά απλώς δεν ισχύει.

Για το ερώτημα της κυρίας Παπαϊωάννου – ορισμένες ερωτήσεις θα τις απαντήσει ο κ. Μηλαπίδης – ένα πράγμα μόνο θα ήθελα να πω. Τα επιδόματα γενικά είναι σε δύο κατηγορίες. Είναι τα ασφαλιστικά και τα προνοιακά. Τα προνοιακά με τη σειρά τους είναι επίσης σε δύο κατηγορίες, είναι τα λεγόμενα κατηγορικά, για παράδειγμα τα επιδόματα αναπηρίας, και επίσης υπάρχουν και τα ελεγχόμενα ως προς τους πόρους, όπως είναι το ελάχιστο εγγυημένο εισόδημα και τα οικογενειακά επιδόματα κ.λπ.. Αυτό το συγκεκριμένο, το επίδομα μητρότητας, δεν είναι κάτι το οποίο είναι γενικό προνοιακό. Είναι ασφαλιστικό, οπότε λογικό είναι ότι περιμένω να το πάρει κάποιος ο οποίος έχει πληρώσει για αυτό.

**ΑΡΕΤΗ ΠΑΠΑΪΩΑΝΝΟΥ**: Δεν διαφωνώ σε αυτό που λέτε. Η αναφορά στις κουβέντες που ελέχθησαν τότε ήταν για να αναδείξω ότι είπατε και εμμένατε στην αρχή της αναλογικότητας, στο «ό,τι δίνεις παίρνεις». Το έφερα σαν παράδειγμα μόνον αυτού του πράγματος.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Κυρία Παπαϊωάννου, ένα πράγμα να ξεκαθαρίσουμε. Όλα τα κράτη πρόνοιας – όχι μόνο στην Ελλάδα, παντού – έχουν κομμάτια, τα οποία είναι ανταποδοτικά και υπάρχουν και κομμάτια τα οποία, εκ των πραγμάτων, έχουν και μία αναδιανομή. Αν το πηγαίναμε, ειδικά για τις συντάξεις, με αναλογικότητα – σας έδωσα προηγουμένως τα νούμερα – λιγότερο από το μισό των κύριων συντάξεων πληρώνονται από εισφορές.

**ΑΡΕΤΗ ΠΑΠΑΪΩΑΝΝΟΥ:** *(Ομιλεί εκτός μικροφώνου)*

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικής Ασφάλισης):** Μα, δεν το βρίσκω σωστό. Ακριβώς αυτό λέω. Δεν απάντησα σε αυτό το ερώτημα σας. Στο προηγούμενο. Σε αυτό θα απαντήσει ο κ. Μηλαπίδης. Εγώ αυτά ήθελα να πω. Σας ευχαριστώ πάρα πολύ για τα σχόλιά σας.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Ευχαριστούμε. Κύριε Μηλαπίδη, έχετε τον λόγο.

**ΝΙΚΟΛΑΟΣ ΜΗΛΑΠΙΔΗΣ (Γενικός Γραμματέας Κοινωνικών Ασφαλίσεων):** Ευχαριστώ και πάλι. Συμπληρωματικά σε όσα πολλά και σημαντικά ήδη έθεσε ο κ. Υφυπουργός, επιμέρους ζητήματα. Στον κ. Καλαματιανό, σε σχέση με τα ΚΕΠΑ, νομίζω ότι είναι αυτονόητο ότι κάθε ψηφιακή συναλλαγή είναι μια αναμονή σε ουρά που δεν έγινε. Άρα, η ψηφιοποίηση των ΚΕΠΑ έχει μειώσει τους χρόνους. Δε θα μπω στη διαδικασία, 2, 3, 4, 5 μήνες. Νομίζω ότι όλοι εδώ μέσα δε θέλουμε να έχουμε καμία καθυστέρηση. Υπάρχει επιτάχυνση, υπάρχει ζήτημα. Το ζήτημα έχει εντοπιστεί στην έλλειψη γιατρών. Από το 2011 υπηρετούν 500 άτομα, 220 στο ΕΣΥ. Δανείζει το ΕΣΥ στο ΕΣΙ, το Σώμα Γιατρών των ΚΕΠΑ, 3 μέρες το μήνα – νομίζω ότι μπορείτε να αναλογιστείτε τι σημαίνει αυτό – και οι υπόλοιποι είναι από τον Ιδιωτικό Τομέα. Είμαστε 500, είναι μεγάλοι σε ηλικία και δεν έχει και τις δέουσες ειδικότητες το Σώμα Ιατρών.

Τι κάνουμε σήμερα; Διαπιστώνοντας την ανάγκη αυξάνουμε τα οικονομικά κίνητρα, αλλάζουν οι αμοιβές για τις εξετάσεις στα ΚΕΠΑ, για τις εξετάσεις στις κατ’ οίκον επισκέψεις και ταυτόχρονα αναβαθμίζουμε τις ειδικότητες, ούτως ώστε να έχουμε περισσότερους γιατρούς, με περισσότερες ειδικότητες και νομίζω ότι θα οδηγήσουμε σίγουρα σε επιτάχυνση της πιστοποίησης της αναπηρίας. Για την Αττική είναι σωστό αυτό το οποίο ειπώθηκε από τον κ. Καλαματιανό. Του χρόνου τέτοια εποχή υπολογίζουμε να έχει μεταφερθεί το κέντρο της Πειραιώς στο ΣΕΦ. Δεν υπάρχει σκέψη κατάργησης. Θέλω να είμαι κατηγορηματικός σε αυτό. Θα υπάρχουν ΚΕΠΑ σε όλη τη χώρα. Στην Αττική μόνο υπάρχει μεταφορά. Αποκλείεται να γίνει σε όλη τη χώρα. Είναι της Πειραιώς

Το άλλο, το οποίο θέλω να πω, είναι ότι ο Κανονισμός των ΚΕΠΑ προβλέπει κάποια πράγματα και είμαστε σε διαδικασία αναθεώρησής του για να αξιοποιήσουμε την τηλεϊατρική, ακριβώς, γιατί στην νησιωτικότητα υπάρχουν καθυστερήσεις, λόγω ανταπόκρισης πλοίων, αεροπλάνων κ.λπ.. Κάνουμε ό,τι μπορούμε, για να εξυπηρετήσουμε καλύτερα τους ανθρώπους που καλούνται να πιστοποιήσουν την αναπηρία τους.

Για τις οφειλές του ΕΦΚΑ, έχω κάποια στοιχεία από το ΚΕΑ, τα οποία έχουν ένα ενδιαφέρον. Το συνολικό ποσό εισπράξεων που πραγματοποιήθηκαν εντός του 2023 ανέρχεται σε 1,7 δισ.. Οι συνολικές εισπράξεις παρουσίασαν σημαντική αύξηση σε σχέση με τα έτη της πανδημίας, όπως και το 2022. Ο εισπρακτικός στόχος του 1,5 δισ. ξεπεράστηκε. Το ποσοστό αγγίζει το 108%, δηλαδή υπερβήκαμε το στόχο. Είναι αποτέλεσμα και των μεθοδικών προσπαθειών που γίνονται στη βελτίωση των διαδικασιών είσπραξης.

Να πούμε σε σχέση με τις οφειλές τώρα, ότι η ετήσια μεταβολή ήταν της τάξης του 1,8 δισ.. Η μεταβολή αφορά κατά κύριο λόγο αύξηση στα πρόσθετα τέλη. Συγκεκριμένα, η μεταβολή στα πρόσθετα τέλη ήταν 1,5 δισ., ενώ η αύξηση στις κύριες οφειλές ήταν μόλις 285 εκατ..

Αυτό το οποίο ρωτήθηκε σε σχέση με την εισπραξιμότητα και την αποτελεσματικότητα, από τα στοιχεία μόνο για το έτος 2023, που είναι ενδεικτικό, φαίνεται ότι η πάγια ρύθμιση πηγαίνει πολύ καλύτερα. Η ρύθμιση των 120 δόσεων υπολείπεται σε εισπραξιμότητα. Το λέω σε συνέχεια όσων ήδη ειπώθηκαν από τον κ. Υφυπουργό. Να πούμε και ότι περίπου το 50% του χρέους, από τα 46 δισ., τα οποία αναφέρθηκαν πριν, τα 30 είναι κεφάλαιο και τα υπόλοιπα είναι προσαυξήσεις και το 50% είναι για έτη πριν από το 2019.

Για τον κύριο Μουλκιώτη, μπορώ να πω κάτι για τα βαρέα και τους νοσηλευτές, σε σχέση με όσα ειπώθηκαν. Όντως, υπάρχει αυτό το αίτημα το οποίο ήταν στην επιτροπή Μπεχράκη. Να ξεκαθαρίσουμε κάτι, το ξέρετε γιατί έχετε κάνει και επίκαιρες ερωτήσεις. Το 2011 έγινε μια τομή. Ποια ήταν τομή; Όσοι είχαν διοριστεί μέχρι 31/12/2010 παρέμειναν ασφαλισμένοι του Δημοσίου και συνταξιοδοτούνται με τον Κώδικα Πολιτικών και Στρατιωτικών Συντάξεων, ενώ όσοι διορίζονται από 1/1/2011 ασφαλίζονται για κύρια σύνταξη του ΙΚΑ. Άρα είναι ασφαλισμένοι στο ΙΚΑ.

Ως εκ τούτου όσοι δημόσιοι υπάλληλοι είναι νοσηλευτές μετά το 2011 έχουν ΒΑΕ και όσοι είναι πριν το 2011 δεν έχουν ΒΑΕ γιατί δεν νοούνται στο Δημόσιο. Το επίδομα ΒΑΕ είναι αρμοδιότητα του Υπουργείου Οικονομικών. Το επίδομα το παίρνουν όλοι, και προ 2011 και μετά το 2011. Το λέω προς απάντηση στην ερώτησή σας σχετικά με τα βαρέα και ανθυγιεινά. Η Επιτροπή των βαρέων είναι διαρκής. Δεν έχει μπει επικεφαλής προσωπικότητα κύρους για να εξετάσει νέα αιτήματα, όμως έχει συγκροτηθεί το Συμβούλιο Κοινωνικής Ασφάλισης, το οποίο επιλαμβάνεται μετά την επιτροπή ΒΑΕ.

Για την απασχόληση στους συνταξιούχους απλά να προσθέσω ότι οι μελέτες του ΟΟΣΑ λένε ότι δεν υπάρχει ανταγωνιστικότητα μεταξύ νέων εργαζομένων και ηλικιωμένων εργαζομένων. Αντιθέτως, η παρουσία ηλικιωμένων σε επιχειρήσεις όπου εργάζονται και νέοι αυξάνει την παραγωγικότητα. Αυτά δείχνουν μελέτες. Απαντώντας και στον κύριο Κατσώτη, το JOBmatch είναι μια διαδικασία που φέρνει πιο κοντά εργαζόμενους και εργοδότες στην περιοχή. Δηλαδή λέει, τι προσόντα έχω, τι δεξιότητες έχω, που θα ήθελα να δουλέψω; Είναι μια πλατφόρμα που φέρνει εργαζόμενους που αναζητούν δουλειά και επιχειρήσεις που αναζητούν δουλειά. Την δυνατότητα απασχόλησης διαπραγματεύεται και είναι ρητό ότι απαγορεύεται οποιαδήποτε βλαπτική μεταβολή των όρων. Επίσης, μιλάμε για ανθρώπους που δεν έχουν ήδη δουλειά, άρα είναι εργαλείο αναζήτησης εργασίας με καλούς όρους.

Κάτι αναφέρθηκε για τις διμερείς συμφωνίες, το οποίο δεν το έχουμε πει. Υπάρχουν αυτήν τη στιγμή σε εξέλιξη τεχνικού χαρακτήρα συζητήσεις με πληθώρα χωρών, παραδείγματος χάριν, με το Μπαγκλαντές, με την Ινδία, με τη Νότιο Κορέα, με την Αμερική για την αναθεώρηση της υπάρχουσας συμφωνίας και με την Ινδία υπάρχει σημαντικό ενδιαφέρον, προφανώς, για την αμοιβαία αναγνώριση του χρόνου ασφάλισης μεταξύ των χωρών, για να προωθούνται και οι διεθνείς συντάξεις. Δηλαδή, όταν υπάρχουν συμφωνίες πηγαίνει πολύ καλύτερα. Υπάρχουν καθυστερήσεις, πολλές φορές δεν οφείλονται μόνο στον ΕΦΚΑ. Οφείλονται και στον αντίστοιχο Ασφαλιστικό Οργανισμό των χωρών, οι οποίες στην αναγνώριση του χρόνου ασφάλισης δημιουργούνται ζητήματα.

Όσον αφορά στο ζήτημα της κυρίας Παπαϊωάννου, που φιλοξενείται στην Επιτροπή, αλλά έχουμε συζητήσει και στο γραφείο σχετικά με το ζήτημα των συνταξιούχων συμβολαιογράφων, αν κωδικοποιώ καλά το ζήτημα, τρία αιτήματα έχετε βάλει και θα κλείσουμε με αυτά. Το ένα είναι να υπολογιστεί η προσαύξηση της σύνταξης με κοινωνικούς όρους και για τους παλαιούς συνταξιούχους. Εντάξει, είναι γνωστό ότι ο ν.4387 έχει κριθεί συνταγματικός από το ΣτΕ, όσον αφορά τον τρόπο υπολογισμού των παλαιών και νέων συνταξιούχων.

Πράγματι ο τρόπος υπολογισμού είναι διαφορετικός. Κατά τον υπολογισμό λαμβάνεται ως βάση υπολογισμού ο συντάξιμος μισθός που αναγραφόταν στη συνταξιοδοτική απόφαση και όχι ο μέσος όρος των αποδοχών. Οπότε, κατ’ ουσία, οι κοινωνικοί πόροι οι οποίοι καταβάλλονταν για τη στήριξη των ταμείων έχουν ληφθεί υπόψη κατά τη θέσπιση του καταστατικού τρόπου υπολογισμού του κάθε ταμείου. Το δεύτερο ζήτημα, να ληφθεί υπόψη η επιπλέον εισφορά για προσαύξηση του 0,075.

**ΑΡΕΤΗ ΠΑΠΑΪΩΑΝΟΥ:** Όχι, όχι δεν ζήτησα αυτό το πράγμα.

**ΝΙΚΟΛΑΟΣ ΜΗΛΑΠΙΔΗΣ (Γενικός Γραμματέας Κοινωνικών Ασφαλίσεων):** Η φύση των εισφορών, λοιπόν, αν είναι κοινωνικός πόρος ή αν είναι ασφαλιστικές εισφορές, αυτό που εκκρεμεί στο Νομικό Συμβούλιο του Κράτους. Αυτό είναι το ερώτημα που έχει τεθεί. Δεν είναι θέμα, σας απαντάω.

Το τρίτο ζήτημα είναι, αν κατάλαβα καλά, να αλλάξει η βάση του επανυπολογισμού των παλαιών συντάξεων. Ο συγκεκριμένος συντάξιμος μισθός, ο οποίος είναι ίσος με την ανώτατη σύνταξη κάθε ταμείου, έχει οριστεί και δεν ελήφθη υπόψη ο πραγματικός συντάξιμος μισθός. Αυτό είναι, περίπου, αυτό το οποίο περιγράψατε, αν κατάλαβα καλά. Η απάντηση σε αυτό είναι ότι, πέρα από το ότι ο τρόπος υπολογισμού έχει κριθεί συνταγματικός, ενδεχόμενη αλλαγή επηρεάζει ευρύτατες ομάδες συνταξιούχων. Ο επανυπολογισμός έχει κριθεί στα δικαστήρια και οφείλουμε να σεβόμαστε τη νομολογία την οποία επικαλεστήκατε και εσείς. Ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Έχετε τον λόγο, κυρία Παπαϊωάννου.

**ΑΡΕΤΗ ΠΑΠΑΪΩΑΝΝΟΥ:** Κύριε Μηλαπίδη, δεν είπα καθόλου αυτό. Σας λέω ότι υπήρχαν τρεις πόροι, οι οποίοι εισπράττονταν και αποδίδονταν. Οι δύο ήταν κοινωνικοί πόροι και ο ένας ήταν παρακράτηση ποσοστού της αμοιβής. Αυτός ο τρίτος πόρος έχει κριθεί ότι ήταν οι ασφαλιστικές εισφορές. Επειδή είστε δικηγόρος, όπως γνωρίζω, σας λέω το εξής. Ξέρετε όλοι ότι μέχρι το 2016 υπήρχαν ελάχιστες εισφορές που ήταν υποχρεωτικό να καταβάλλονται από όλους τους νομικούς. Εάν, λοιπόν, ένας συμβολαιογράφος ένα μήνα ή δύο μήνες δεν δούλευε, δεν έκανε πράξεις και δεν υπήρχαν αυτές οι παρακρατήσεις επί των αμοιβών του, ήταν υποχρεωμένος να καταβάλει στο ταμείο νομικών το ελάχιστο που πληρώνεται εσείς οι δικηγόροι.

Άρα, δηλαδή, όπως κόβανε τα «πούλια» οι δικηγόροι στα δικαστήρια και ό,τι τους έλειπε τα συμπλήρωναν αν δεν τα έφταναν, το ίδιο ακριβώς ήταν για τους συμβολαιογράφους αυτό το 9%. Δεν μιλάμε για κοινωνικούς πόρους. Η προσαύξηση με τους κοινωνικούς πόρους είναι ένα επιπλέον θέμα. Μιλάμε για καθαρές εισφορές, ακριβώς όπως ήταν τα «πούλια» τα δικά σας. Να ολοκληρώσω, παρακαλώ; Παραλλήλισα με τα «πούλια» των δικηγόρων για να γίνω κατανοητή. Αν ένας είχε, ας πούμε, μια ασφαλιστική εταιρεία σε αυτοκινητιστικά και έκανε δέκα δικαστήρια την ημέρα ή από το επικουρικό, μπορεί και να συμπλήρωνε το ταμείο νομικών του. Ακριβώς αντίστοιχα ήταν και αυτό. Καθόλου κοινωνικοί πόροι. Ένα θέμα αυτό.

Δεύτερον, εγώ θέλω πολιτική απάντηση και για αυτό ήθελα να είναι ο κύριος Τσακλόγλου. Μόνο αυτό θέλω να ρωτήσω. Κρίνετε ότι η λήψη της σύνταξης, όπως είχε αυτή οριστεί το 2002, η λήψη αυτού του ποσού σαν συντάξιμου μισθού το 2016 έχει κάποια λογική και πρέπει να διατηρηθεί; Είναι σκοπός της πολιτικής ηγεσίας, να μην πω της διοίκησης, απλώς να παίρνουν όσο λιγότερα οι συνταξιούχοι ή να υπάρχει μια λογική στον τρόπο υπολογισμού;

**ΝΕΟΚΛΗΣ ΚΡΗΤΙΚΟΣ (Πρόεδρος της Επιτροπής):** Σας ευχαριστούμε, κυρία Παπαϊωάννου. Είναι ανοιχτή η πόρτα του Υφυπουργού. Εγώ απλώς να πω ότι αισθάνομαι την ανάγκη να ευχαριστήσω όλους για το υψηλό επίπεδο και το ουσιαστικό επίπεδο των συνεδριάσεων. Να πω για τις συναδέλφισσες και τους συναδέλφους για τις τοποθετήσεις τους, οι οποίες είναι πάρα πολύ σοβαρές, πολύ ουσιαστικές και πραγματικά σε ευήκοα ώτα. Μπορούμε να προβούμε σε διορθωτικές κινήσεις και για αυτό η Κυβέρνησή μας, ειδικά σε αυτό τον τομέα της κοινωνικής ασφάλισης, που τόσο πονάει όλο τον κόσμο.

Είναι καθοριστική η συμμετοχή σας και να σας ευχαριστήσω σήμερα, κύριε Υφυπουργέ και κύριε Μηλαπίδη, όπως και όλη την ομάδα σας, που σημείωνε από πίσω. Μου δίνετε και την ευκαιρία να πω ότι, ίσως, η επόμενη συνεδρίασή μας θα είναι με εκπρόσωπο του Υπουργείου Υγείας και να πω ότι η Επιτροπή αυτή είναι ουσιαστική. Δεν είναι απολογητική. Μιλάμε στην πραγματικότητα σε πραγματικό χρόνο, δεν παρελθοντολογούμε και αυτό είναι το σπουδαίο της υπόθεσης, ούτε ήρθαμε εδώ σήμερα να κάνουμε σε κάποιον μάθημα, όπως ακούσαμε προηγουμένως και το ξέρετε καλύτερα. Γιατί οι στόχοι, οι κανόνες και ο σκοπός αυτής της Επιτροπής που συγκροτήθηκε είναι αυτός. Θα συνεχίσουμε. Σας ευχαριστώ όλους. Ολοκληρώθηκε η συζήτηση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ακτύπης Διονύσιος, Καραμπατσώλη Κωνσταντίνα, Κρητικός Νεοκλής, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπάς Θεοφάνης (Φάνης), Ράπτη Ζωή, Σαλμάς Μάριος, Σκόνδρα Ασημίνα, Στύλιος Γεώργιος, Φόρτωμας Φίλιππος, Χατζηιωαννίδου Μαρία - Νεφέλη, Γαβρήλος Γεώργιος, Καλαματιανός Διονύσιος - Χαράλαμπος, Νοτοπούλου Αικατερίνη (Κατερίνα), Καζάνη Αικατερίνη, Μουλκιώτης, Τσίμαρης Ιωάννης, Γεώργιος, Κατσώτης Χρήστος, Στολτίδης Λεωνίδας, Αθανασίου Μαρία, Φωτίου Θεανώ, Παπαδόπουλος Νικόλαος, Μπιμπίλας Σπυρίδων και Χουρδάκης Μιχαήλ.

Τέλος και περί ώρα 14.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΝΕΟΚΛΗΣ ΚΡΗΤΙΚΟΣ ΠΕΡΙΚΛΗΣ ΜΑΝΤΑΣ**